galehiri: މަޑަވެލީ މޫސިޔާގެ ޢާއިލާއިން - ފުރަތަމަބައި\nމަޑަވެލީ މޫސިޔާގެ ޢާއިލާއިން - ފުރަތަމަބައި\nހަވަރުތިނަދޫ އަލްމަރުޙޫމް ޙާޖީ މުޙަންމަދު ކަލޭފާނަކީ، އަޅުގަނޑުމެންގެ ކާބަފަ އިންގެ ތެރެއިން ފާހަގަކޮށްލެވޭ، ވަރަށް ޚާއްޞަ ޞަޚްޞިއްޔަތެކެވެ. އަދި އެނޫނަސް އެފަދަ ކިތައްމެ ބޭފުޅުންނެއް އަޅުގަނޑު މެންގެ ކާބަފައިންގެ ތެރޭގައި އުޅެފައިވުމާއެކު، އެފަދަ ބައެއް ބޭބޭފުޅުންގެ ޚިދުމަތްތަކާމެދު މަތިމަތިން ނަމަވެސް ބަލާލުމަކީ، އަޅުގަނޑުމެންގެ ހިތްތަކަށް ހިތްހަމަޖެހުން ލިބޭނެ ކަންކަމެވެ.\nއާދެ!އިސްވެ މިދެންނެވި ބޭބޭފުޅުންގެ ތެރޭގައި ދުނިޔެ ދޫކޮށްފައިވާ ބޭފުޅުންނާއި، މިހާރު ވެސް ދުނިޔޭގައި އުޅުއްވާ ބޭފުޅުން އެބަ ތިބޫ އެވެ. އެ ބޭބޭފުޅުން މި ލޮބުވެތި ޤަވްމަށް ކޮށްދެއްވާފައިވާ ޙިދުމަތްތައް ވަރަށް ގިނަ އެވެ. ނަމަވެސް އެބޭބޭފުޅުންގެ ޚިދުމަތްތަކުގެ ތެރެއިން، މިފޮތުގައި އަޅުގަނޑު ފާހަގަކޮށްލާނީ، ހަމައެކަނި އެންމެ ކަމެކެވެ. މިދެންނެވި ޚިދުމަތަކީ، ނުވަތަ ކުޅަދާނަ އެ ހުނަރަކީ، މިފޮތުގައި ފާހަގަކޮށްފައިވާ ޝަޚްޞިއްޔަތުގެ ވެސް އަދި އޭނާގެ ޢާއިލާގެ ގިނަ ބޭފުޅުންނަށް ވެސް ލިބިވަޑައިގެންފައިވާ ހުނަރެކެވެ. އާދެ! އެއީ "ނިޔަމި" ކަމެވެ. އޭގެތެރެއިން ބައެއް ބޭފުޅުންނަކީ، އެބޭފުޅުންގެ ނިޔަމިކަމުގައި، ހުވަދޫ ކަނޑު ހުރަސްކޮށް މާލެއާއި އުތުރުކަރަޔާއި، އޮޅުދޫ ކަރަޔަށް ގިނަގުނަ ދަތުރު ތަކެއް ކުރައްވާ ފައިވާ ކުޅަދާނަ ނެވީންނެވެ.\nރިޔާނެގި އޮޑިފަހަރުގައި ހޭރިއާކޮށް ނުވަތަ މޫސުމީ ދަތުރުތައް ކުރުމުގައި (ބައެއް ފަހަރު) ކަރަގޮނޑާއި ނުވަތަ ދަތުރު ކުރަން ބޭނުންވާ މަންޒިލާއި ފޭވެ، އެ މަންޒިލަށް ވާޞިލުނުވުނުކަމަށް ވިއަސް، އޮޑި އިން ނުކުތާ އެ ބޭފުޅުންނަށް އެނގިވަޑައި ގަންނަވަ އެވެ. ބައެއްފަހަރަށް ވައި ހިނދި، އޮޔާގޮސް ސޯމާލި ކަރަޔަށް ނުވަތަ ބަތާވީކަރަށް ގޮނޑު ވިއަސް މޫސުމުގެ ވައި ލިބުމާއެކު، ޤަވްމަށް ދަތުރުކުރެއްވުމަކީ، އެބޭފުޅުންނަށް ނުހަނު ފަސޭހަ ކަމެކެވެ. މިފަދަ އެތަކެއް ނިޔަމީންނެއްވަނީ، ދުނިޔެ ދޫކޮށްފަ އެވެ. ނަމަވެސް އަދި މިހާރު ވެސް (2011މ.) ބައެއް ފޭޅުން ހެޔު ޙާލުކޮޅުގައި އެބަތިބޫ އެވެ.\nއަޅުގަނޑުމެންގެ އިސްވެދިޔަ ކާބަފައިންނަކީ، ކާނޑެއްދޫ ކަނޑުން ނިކުމެގެން ނުވަތަ ހުވަދޫ ކަނޑު ހުރަސްކޮށް ކިތަންމެފަހަރަކު ޙިޖާޒްކަރަޔަށް ދަތުރުކޮށް، ޙައްޖުގެ އަޅުކަން އަދާކޮށްފައިވާ ބޭފުޅުންނެވެ. އެފަދަ ޙައްޖާޖީން ދެކެވަޑައިގެންފައިވާ ބޭފުޅުން މިއަދުވެސް އަޅުގަނޑުމެންގެ ތެރޭގައި އެބަތިބޫއެވެ. ކާބޯތަކެއްޗާއި، ބޯފެނާއެކު އެބޭފުޅުން (ނިޔަމީން) ޢަރަބިކަރަޔަށް ދަތުރު ފައްޓަވަނީ، ފުރިހަމަ ޔަޤީންކަމާއި އެކުގަ އެވެ. ޢަރަބިކަރަޔަކީ، އެފަދަ ނިޔަމީންގެ ނަޒަރުގައި ދާދި ގާތުގައި އޮތް ތަނެކެވެ. ނަމަވެސް ކާމިޔާބު އެތައް ދަތުރުތަކެއް އެބޭފުޅުން ކޮށްފައި ވިއަސް، ބައެއްފަހަރު ވަޔާއި، އޮއި އެކަމަށް ތަންނުދޭތީ، ނާކާމިޔާބީއާވެސް ކުރިމަތިލައްވަން ޖެހިވަޑައިގެންފައި އެބަހުއްޓެވެ. އެގޮތުން ސުއްކަތުރާ، ޒެންޒިބާރު، ޢަދަނު، ސޯމާލިއާ ފަދަ ތަންތަނަށް ދެވި، އަމިއްލަ ނަފްސް ސަލާމަތް ނުކުރެވޭ ފަހަރު ވެސް އާދެއެވެ. އެގޮތުން މިނިކާ ރާއްޖެ (ސޯމާލިއާ އާއި، އިންޑިއާގެ ނާތަހުޒީބް ރަށްތައް) ފަދަ ނުރައްކާތެރި ތަންތަނަށް ވެސް ދެވިފައިވާކަން ތާރީޚުން އެނގެ އެވެ.\nއާދެ! މި ލިޔުމުގައި ފާހަގަކޮށްފައި މިވާ ޝަޚްޞިއްޔަތީ، ހުވަދު އަތޮޅު ހަވަރު ތިނަދުވަށް ނިސްބަތްވާ ބޭފުޅެކެވެ. އެ ފަސްގަނޑަކީ، ޝަޚްޞިއްޔަތްތަކެއް އުފަންވެފައިވާ ފަސްގަނޑެކެވެ. އެފަދަ ބައެއް ބޭފުޅުންގެތެރޭގައި، ދީނީ ރޮނގުންނާއި، ޤާނޫނީ ދާއިރާއިންނާއި، އިޖްތިމާޢީ، ޞިއްޙީ، ޢިމްރާނީ ގޮތުނާއި އަދި ކުރިއަރާފައި މިޒަމާނުގެ ހުނަރުވެރީން ވަރަށް ގިނަ އެވެ. ނަމަވެސް ދުނިޔެ ހިނގަމުންދާނީ، ދުނިޔޭގެ ސުންނަތާ އެއްގޮތަށެވެ. "ހެވާއި، ނުބައި" މި ދެބައި ވެސް އޮންނާނެ އެވެ. އެގޮތުން އެކިއެކި ރޮނގުރޮނގުން ކުރިއަރާފައިވާ ގިނަަބަޔަކު އުފަންވެފައިވާ އެފަސްގަނޑުން އެނޫން މީހުން ވެސް އުފަން ވެފައިވެ އެވެ. (ކަންކަމުގެ "ހެއުނުބައި" ވަކިކުރަން އެނގޭނީ، ދެފުށް ފެނިގެން ނެވެ.) އެރަށުގެ މާޙަވްލުން އެހުރިހާ ކުލައެއް ފެންނާނެ އެވެ. އާދެ! ކުރު ގޮތަކަށް ދަންނަވާނަމަ، އަޅުގަނޑު ދަންނަވާނީ، ހުވަދު އަތޮޅު ތިނަދޫގެ ފަސްގަނޑަކީ، ދެނިޔެއަށް ނިސްބަތްކުރާއިރު "ޢިރާޤް" ފަދަ ބިމެއް ކަމަށެވެ! އެއީ ތާރީޚީ ފަސްގަނޑެކެވެ. ނަމަވެސް އެއިން އެއްވެސްކަމެއް އެ ބިމުން މިއަދު ފެންނާކަށް ނެތެވެ.\nއާދެ! އަލްމަރުޙޫމް ޙާޖީ މުޙަންމަދު ކަލޭފާނަކީ، ވަރަށްބޮޑު ކަރަވެއްސެކެވެ. އޭނާއަކީ، ފަސްމީރު ކުރިރުކެކެވެ. މިހެން މިދެންނެވީ ސަބަބުތަކެއް އޮވެގެންނެވެ. މިފޮތުގައި އަޅުގަނޑު ލިޔެފައި މިވަނީ، އޭނަޔާބެހޭ މަޢުލޫމާތުގެ ކުޑަކުޑަ މިންވެރެކެވެ. އަދި އަޅުގަނޑަށް އެނގިފައިނުވާ، ނަމަވެސް އެހެންފަރާތްތަކަށް އެނގިވަޑައިގަންނަވާ މަޢުލޫމާތު އެބަހުރިކަން ފަހުން އަޅުގަނޑަށް އެނގިފައިވެ އެވެ. ނަމަވެސް އޭރު މި ފޮތް ލިޔެ ނިމިއްޖެ އެވެ.\nމިބައި ނިންމާލުމުގެކުރިން އަދި އެއްކަމެއް ފާހަގަކޮށްލާނެވެ. އާދެ! ޙާޖީ މުޙަންމަދު ކަލޭފާނަށް ބޭސްފަރުވާ ކުރެއްވީ، ހަވަރު ތިނަދޫ ކޭވަކުގޭ އަލްފާޟިލް ޙަކީމު ޙުސައިން ޢަފީފަކީ، ދެކުނުގޭ ދޮންމަނިކުގެ ދަރިވަރެކެވެ. އޭނާއަކީ، ފަހުން އިންޑިއާގެ ޠިއްބިއްޔާ ކޮލެޖުން ބޭސްވެރިކަމުގެ (ޙަކީމީ ބޭހުގެ) ރޮނގުން ދަސްވެނި (ގްރެޖްއޭޓް) ވެ ވަޑައިގެންނެވި ބޭފުޅެކެވެ. ކަންދިމާވި ގޮތުން މަޤާމާއި ޙަވާލުވެވަޑައިގަތުމުގެ ފުރުޞަތު ލިބިވަޑައި ނުގަތްކަމަށް ވިއަސް، އޭނާއަކީ، ހެލްތް މިނިސްޓަރުކަން ދެއްވަން އަލްއަމީރު މުޙަންމަދު އަމީން ދީދީ ހަމަޖެއްސެވި ބޭފުޅެކެވެ.\nހަވަރު ތިނަދޫ ޙާޖީ މުޙައްމަދު ކަލޭގެފާނުގެ ޙަޔާތުގެ ޞަފްޙާތަކަށް ދިއުމުގެ ކުރިން، އޭނާ ނިސްބަތްވާ މަޑަވެލީ މޫސިއާގެ ޢާއިލާ އާއި، ބެހޭގޮތުން ކުރީއްސުރެ އިވިފައިވާ ބައެއް (ފުލޯކު) ވާހަކަތަކާއި (ޙަޤީޤީ) ބައެއް ވާހަކަތަކަކީ، ސިޔާސީ އަދި ތާރީޚީ ބޭފުޅުންނަށް ބޭނުންތެރި ވާހަކަތަކެއްކަމުގައި ވެދާނެތީ (ފޮތް ވިދާޅުވާ ބޭފުޅުންނާ) އެވާހަކަ ޙިއްޞާކޮށްލުމަކީ، އެންމެ ރަނގަޅު ކަމެއް ކަމުގައި އަޅުގަނޑު ދެކެމެވެ.\nހުވަދު އަތޮޅުގެ ވާރުވެރިޔާ (އަތޮޅުވެރިޔާ) ޙާޖީ މުޙަންމަދު ކަލޭފާނުގެ ބައްޕައަކީ، ހަވަރު ތިނަދޫ ޢަލިކަލޭގެ ދަރިކަލުން ޢަލީ (ކަޅުބެއްޔާ) އެވެ. އޭނާގެ މަންމައަކީ، މަޑަވެލީ އިސްމާޢީލް ކަލޭގެ މޫސިއާ (މަޑަވެލީ މޫސިޔާ) ނުވަތަ މޫސާގެ މަރިޔަމް (މަރިޔަންދިޔެ) އެވެ. މުޙައްމަދު ކަލޭގެފާނުގެ މާމަޔަކީ، ހަވަރުތިނަދޫ މެރަދޫގޭ އާމިނަތު (އާމިނަ) އެވެ. ހަވަރުތިނަދޫގައި ފާހަގަކުރެވޭ 25 ޢާއިލާގެ ތެރެއިން 15 ޢާއިލާއަކީ، މި މޫސިއާގެ ދަރިފަސްކޮޅެވެ. މޫސިއާއަކީ، މަޑަވެލީގެ ބޭކަލަކަށް ވިޔަސް އެރަށް ދޫކުރައްވައި ހަވަރުތިނަދުއަށް ދިރިއުޅުން ބަދަލުކުރެއްވީ، މަޑަވެލީގައި އޭރު ހިގަމުންދިޔަ ވެރިކަމުގެ ތެރޭގައި ހަމަހަމަކަން ނުވަތަ ޑިމޮކްރަސީގެ ސިފަތައް ނެތްކަމަށް ފެންނާތީ އެވެ. ނަމަވެސް އެޒަމާން ފާއިތުވެއްޖެ އެވެ. މިއީ އެހެން ޒަމާނެކެވެ. މިއަދު އޭނާ ދުނިޔޭގައި ނެތްކަމަށް ވިއަސް، ޙައްޤް ބަސްބުނުމުގައި ޘާބިތުވެތިބި އެތައްދަރީންނެއް މިއަދު އެ ޢާއިލާއިން އެބަ ފެނެ އެވެ.\nމޫސިއާގެ ދަރިފަސްކޮޅަކީ، (އެ ޝަޚުޞިއްޔަތަކަށްޓަކައި އެކަނި ވެސް) ފަޚުރުވެރިވުން ޙައްޤް ބަޔެކެވެ. ހުވަދު އަތޮޅާއި، އަދި އެ އަތޮޅުގެ ބައެއް ރަށްރަށުގެ ވެރިކަމުގެ ދާއިރާއިން ފެންނަމުންދާ ދަރިފަސްކޮޅު މިހާރު ވެސް އެ ގެންދަވަނީ، ޙަރަކާތްތެރިވެ ވަޑައިގަންނަވަމުން ނެވެ. ސަރުކާރުގެ ވަޒީރުން، ދީނީ ޢިލްމްވެރީން، އަތޮޅުވެރީން، ގާޒީން، ނާއިބުން، ކަތީބުން، މުދިމުން،ކައުންސިލަރުން (ތަނުގެ ނިސްބަތުން) ނަންހުރި އެންމެބޮޑެތި ފައިސާވެރީން، ޑޮކްޓަރުން، ގާނޫނީ ވަކީލުން، އިންޖިނޭރުން، ޕައިލެޓުން ޕާލަމެންޓަރީ މެމްބަރުން، ސަރުކާރުގެ އިސް މަގާމްތައް އަދާކުރެއްވި (މިހާރުވެސްއަދާކުރައްވާ) ފަރާތްތަކާއި އެކިއެކި ފަންނުތަކުގެ ހުނަރުވެރީން އެދަރިފަސް ކޮޅުން އުފެދި ފެންނަމުން އެބަ ދެ އެވެ. މިދަރިކޮޅާއި، ގުޅިފައިވާ އެކިއެކި ދަރިކޮޅުތައް ހަވަރުތިނަދޫ، މަޑަވެލި، ހޯޑެއްދޫ، ފިޔޯރީ، ފަރެސް މާތޮޑާ، ވިލިނގިލި އަދި މިނޫން ކިތައްމެ ރަށްރަށެއްގައި އެބަ ތިބޫ އެވެ.\nމަޑަވެލީ މޫސިއާއި ބެހޭ މައުލޫމާތު މުއްސަދިކުރުމަށްޓަކައި އޭނާ އުފެދިބޮޑުވެގެންއައި ޢާއިލާއަށް ނަޒަރު ހިންގުމަކީ، އެންމެ ރަގަޅު ކަމެކެވެ. އާދެ! ބުނެވޭގޮތުގައި ހުވަދު އަތޮޅު ގެމެންދޫ (ގަލަންދޫ) މޫސާ މާލިމީގެ ޢާއިލާއަކީ، ފުވައްމުލަކުން ހިޖްރަކުރި ބައެކެވެ. ގެމެންދުވަކީ، ހުވަދު އަތޮޅު އިރުއުތުރު ދުނީގައި ކުރިންއޮތް (މިހާރު ގިރައިފައިވާ) ރަށެކެވެ. އެހެން ކަމުން އެނަންކިޔާ ރަށެއް މިހާރު އެއަތޮޅުގައި ނެތެވެ. މި މޫސާ މާލިމީމެންގެ ޢާއިލާއަކީ، ކުރިއްސުރެ ދިރިއުޅުމުގެ ފަސޭހަތަކާއި، ބޭރުގެ ކަނޑުފޭރޭ މީހުންގެ ނުރައްކަލުން މީހުންނާއި، މުދާ ސަލާމަތްކުރުމަށްޓަކައި ވިޔަސް ހުވަދު އަތޮޅުގެ އެކިރަށްރަށުގައި އަމިއްލަގޮތުން ވަޒަންވެރިވަމުން ގެންދިޔަ ޢާއިލާ އެކެވެ. އެގޮތުން އެ ޢާއިލާ އެފަހަރަކަށް އުޅޭ ރަށްގަނޑު ކޮންމެވެސް ސަބަބަކާހުރެ ފަޅުވާން ދިމާވުމުން ނުވަތަ އެރަށަކީ، ފަޅުރަށަކަށް ވެއްޖެނަމަ، ސަރުކާރުން އެ ޢާއިލާ އެރަށަކުން ބޭލުއްވުމުން އެހެން ރަށެއްގައި ވަޒަންވެރިވަނީ އެވެ. މި ސިލްސިލާގެ މީހުން އެންމެ ފަހުން އުޅުނުކަމަށް ބުނެވެނީ، ހުވަދު އަތޮޅު ކެރަމިންތާގަ އެވެ. ފަހުން މޫސާ މާލިމީގެ ޢާއިލާ ކެރަމިންތާގައި އުޅުނީ، އެރަށް ވަރުވާއަށް ލިއުއްވައި ގެންނެވެ.\nމޫސާ މާލިމީގެ ދަރިއެއްކަމަށްވާ މަޑަވެލީ އިސްމާޢީލުކަލޭގެ ދިރިއުޅުނީ، މަޑަވެލީގައެވެ. އެރަށް އާބާދުވީކަމަށް ބުނެވެނީ 1845މ. ވަނަ އަހަރުގަ އެވެ. މޫސާ މާލިމީ ކެރަމިންތާގައި ދުވަސްތަކެއް ވޭތިވުމަށްފަހު، ހުވަދު އަތޮޅު ވާރުވެރިޔާ (އަތޮޅު ވެރިޔާ) ގެ އަމުރަށް އޭނާގެ ޢާއިލާ އެރަށުގެ ބަދަލުގައި ހޯނޑެއްދޫގައި ވަޒަންވެރިވުމަށް އެންގެވިއެވެ. ވާރުވެރިޔާ އެފިޔަވަޅު އެޅުއްވީ މަދުމީސްކޮޅެއް އެކަނިމާއެކު ވަކިން އެކަހެރިން ފަޅުރަށެއްގައި ވަޒަންވެރިވެގެން އުޅުމަކީ، ރަނގަޅުކަމެއް ނޫންކަމަށް ފެނިވަޑައި ގަންނަވާތީ އެވެ. އެދުވަސްވަރު ވާރުކުރަނީ، ހޯނޑެއްދޫގަ އެވެ. ވާރުގެ (އަތޮޅުގޭގެ ނަމުގައި) ހަވަރު ތިނަދުއަށް ބަދަލުކުރެއްވީ، މޫސާ މާލިމީގެ މުނިކާފަ ބޭފުޅެއް ކަމަށްވާ ޙާޖީ މުޙައްމަދު ކަލޭގެފާނުގެ ވާރުވެރިކަމުގަ އެވެ.


Sania4mass therey 26 kilo hikkaalaifi - One Online\nއިންސްޓަގްރާމުގައި ސާނިއާ ހިއްސާކުރި ދެ ފޮޓޯ --\nސާނިއާ ހަތަރު މަސް ތެރޭ 26 ކިލޯ ހިއްކާލައިފި\nއިންޑިއާގެ ޓެނިސް ތަރި ސާނިއާ މިރްޒާ، ހަތަރު މަސް ތެރޭ 26 ކިލޯ ހިއްކާލައިފިއެވެ.\nސާނިއާ ވަނީ ކުރީގެ ފޮޓޯއަކާއި ފަހުން ނަގާފައިވާ ފޮޓޯއެއް އިންސްޓަގްރާމުގައި ހިއްސާކޮށްފައެވެ. އެއީ ބަރުދަނުގައި 89 ކިލޯ ހުރިއިރު ނަގާފައިވާ ފޮޓޯއަކާއި ބަރުދަނުގައި 63 ކިލޯ ހުރިއިރު ނަގާފައިވާ ފޮޓޯއެކެވެ.\nދެ ފޮޓޯއާއެކު އިންސްޓަގްރާމުގައި ސާނިއާ ލިޔެފައިވަނީ އެންމެން ވެސް އަމާޒުތަކެއް ހިފާނެ ކަމަށާއި އޭގެ ތެރޭގައި ކޮންމެ ދުވަހެއްގެ އަމާޒުތަކާއި ދިގު މުއްދަތުގެ އަމާޒުތައް ހިމެނޭނެ ކަމަށެވެ. އަދި ސާނިއާގެ އަމާޒުތައް ހާސިލުކުރުމަށް ހަތަރު މަސް ހޭދަވި ކަމަށް ވެސް އޭނާ ލިޔެފައިވެއެވެ.\nސާނިއާ ވަނީ 2018ގެ ޑިސެމްބަރު މަހު ފިރިހެން ކުއްޖަކު ވިހައިފައެވެ. އޭނާ ކައިވެނިކޮށްގެން އުޅެނީ ޕާކިސްތާނުގެ ކްރިކެޓް ކުޅުންތެރިޔާ ޝުއައިބު މަލިކާއެވެ.\nސާނިއާ ވަނީ އޭނާ ވިހެއުމަށްފަހު ބަރުދަން ލުއިކުރުމަށް ކުރިމަތިވި ގޮންޖެހުންތައް ވެސް އިންޓަގްރާމުގައި ހިއްސާކޮށްފައެވެ. ވިހެއުމަށްފަހު ރަނގަޅު ސިއްހަތެއްގައި ހުރުމަށް ގިނަ އުނދަގޫތަކެއް ކުރިމަތިވި ކަމަށާއި އަލުން އެންމެ މަތީ ފަންތީގައި ޓެނިސް ކުޅުމަށް ވެސް އުނދަގޫތަކެއް ކުރިމަތިވާނެ ކަމަށް ސާނިއާ ބުނެފައިވެއެވެ.\nކުޅިވަރު މުބާރާތްތައް އަލުން ފެށޭނެ ދުވަހެއް އަދި ނޭނގެ: މަހްލޫފް\nއަލިބޭ މޯލްޑިވްސްގެ އެހީތެރިކަމާއެކު މިއަހަރުވެސް ޒުވާން ޓެނިސް ޓީމެއް ތުރުކީއަށް\nދިރާގު މޯލްޑިވްސް ޓެނިސް އޯޕަން ފަށައިފި\nޓެނިސް ޓީމް މުބާރާތުގެ ސީނިއާ އަދި ޖޫނިއާ ބައިގެ ޗެމްޕިއަންކަން ޓީމް ކޮކާއަށް


Ameeniyyaage zamaan vee "logo" monumentakah badhalu kuranee | Mihaaru\nއަމީނިއްޔާ ސްކޫލުގެ ޒަމާންވީ ލޯގޯ-- ފޮޓޯ: ނިޝާތު އަލީ/މިހާރު\nއަމީނިއްޔާގެ ޒަމާންވީ "ލޯގޯ" މޮނިއުމެންޓަކަށް ބަދަލުކުރަނީ\n28 ޖުލައި 2018 - 18:13 17 comments\nއަމީނިއްޔާ ސްކޫލުގެ ބާ އިމާރާތް ތަޅާލާފައިވާއިރު އެ އިމާރާތުގެ ބޭރުގައި ޗާންދަނީ މަގަށްވާ ގޮތަށް ރާނާފައި ހުރި އެސްކޫލުގެ ލޯގޯ މިއަދު ވަނީ އެ ތަނުން ނަގާފަ އެވެ. އަމީނިއްޔާ ސްކޫލުގެ ބެޖުގައި ހިމެނޭ ބޮޅާއި ތަރީގެ އިތުރުން އެ ސްކޫލުގެ މޮޓޯ ތިރީގައި ލިޔެފައިވާ އެ ލޯގޯ ނެގުމަށް ފަހު މިހާރު ބަހައްޓާފައި ހުރީ އެސްކޫލުގެ ގޯތިތެރޭގަ އެވެ.\nއެ ލޯގޯގައި ވާ ޖަހައިގެން ނަގާ ފޮޓޯ ސޯޝަލް މީޑިއާ ގައި އާންމުކޮށް އެ ސްކޫލްގެ ކުރީގެ ބައެއް ދަރިވަރުން ދަނީ ކަންބޮޑުވުން ފާޅު ކުރަމުންނެވެ. އެ މީހުންގެ މަދްރަސީ ދައުރުގެ ހަނދާންތަކާއި އެ ލޯގޯއާ ގުޅިފައިވާ ކަމަށް ބުނަމުންނެވެ. އެ ދަރިވަރުން ބޭނުމަކީ އެ ލޯގޯ މޮނިއުމެންޓަކަށް ހަދާށެވެ.\nއަމީނިއްޔާގެ ލޯގޯ ނަގާތީ ކަންބޮޑުވުން ފާޅުކޮށް ފޭސްބުކްގައި ކޮށްފައިވާ ޕޯސްޓެއް\nއެޑިއުކޭޝަން މިނިސްޓްރީގެ ސްޓޭޓް މިނިސްޓަރު އަހުމަދު ޝަފީއު "މިހާރު" އަށް މިއަދު ވިދާޅުވީ އެ ލޯގޯ ނައްތައިނުލާނެ ކަމަށާއި އެއީ ޒަމާންވީ އަދި އެސްކޫލުގެ ތާރީޚާ ގުޅިފައިވާ އެއްޗަކަށް ވުމުން މޮނިއުމެންޓެއްގެ ގޮތުގައި ސްކޫލުގެ ގޯތިތެރޭގައި ބެހެއްޓުމަށް ނިންމާފައިވާ ކަމަށެވެ.\n"ސްކޫލަށް ވަންނަ ގޭޓް ކައިރި ކުޑަ ބަގީޗާއެއް ގޮތަށް ހަދާފައި މޮނިއުމެންޓެއް ގޮތަށް އެލޯގޯ ބެއިންދުމަށް އަޅުގަނޑުމެން ކުރެހުމުގައި ހިމަނާފައި ވާނެ،" ޝަފީއު ވިދާޅުވި އެވެ.\nއެއީ، ކިހާ ޒަމާންވީ ލޯގޯއެއް ކަމެއް އެޑިއުކޭޝަން މިނިސްޓްރީން ވެސް ސާފުވާގޮތެއް ނުވި އެވެ.\nއަމީނިއްޔާ ސްކޫލުގެ ބާ އިމާރާތާއި އާ އިމާރާތް-- މިހާރު ފޮޓޯ\nޒަމާންވީ އަމީނިއްޔާގެ ބާ އިމާރާތް ތަޅާލައި މި އަހަރުން ފެށިގެން ކިޔަވައިދެމުން އަންނަނީ ފަހުން އިމާރާތްކޮށްފައިވާ އަށް ބުރީގެ އިމާރާތުގަ އެވެ. މިއީ ހިތްގައިމު، އަދި މާލޭގައި ހުރި މި ފަދަ އެންމެ ބޮޑު އިމާރާތެވެ. މުޅި އަމީނިއްޔާ ހެން މިހާރު ހިންގާނީ މި އިމާރާތުގަ އެވެ. މިއީ 2،000 އަށް ވުރެ ގިނަ ދަރިވަރުން ކިޔަވާ އަމީނިއްޔާ އަށް، އެތައް ގޮތަކުން ލިބުނު ފަސޭހަ އެކެވެ.\nމީގެ 74 އަހަރުކުރިން ތައުލީމު ދޭން ފެށި އެ ސްކޫލަކީ އަންހެނުންނަށް ތައުލީމް ދިނުމަށް ހާއްސަކޮށް ރާއްޖޭގައި ފެށި ފުރަތަމަ ސްކޫލެވެ. މަދަރަސަތުއް ސަނިއްޔާގެ ނަމުގައި ފެށި އެ ސްކޫލުގެ ނަން ފަހުން އަމީނިއްޔާ އަށް ބަދަލުކުރީ މުހައްމަދު އަމީންގެ ވެރިކަމުގަ އެވެ.\nއިތުރު ލިޔުންތައް ތައުލީމް ތާރީހް އެޑިއުކޭޝަން މިނިސްޓްރީ އަންހެނުން ބާރުވެރިކުރުން އަމީނިއްޔާ ސްކޫލް\n13 އަހަރުގެ ދަރިވަރު އަމީނިއްޔާގެ ލޯގޯ ޑިޒައިނަރަކަށް\nއަމީނިއްޔާގެ އަލިމަސް ޔޫބިލް ކުލަގަދަކޮށް ފާހަގަކުރަނީ


ސައިރެން – 09 | Vaahaka ސައިރެން – 09 – Vaahaka\n2k40\tJanuary 12, 2021\nޒައިކާން ދެފަރާތް ބަލައިލުމަށްފަހު އުދުއްސައިގަންނަން އުޅުނު ވަގުތު ފާރަވެރިއަކު އެއްލި ތެެރެސްގަނޑެއް ކަހަލަ ތަތްލާ އެއްޗަކުން ދެމީހުން އެއްކޮށް ހައްޔަރުވިއެވެ. ދެން ފާރަވެރިއަކު އައިސް ނޫރީން އާއި ޒައިކާންގެ އަތުގައި ހިފައި ކޮޅަށް ނެގިއެވެ. އެދަނޑިވަޅު ބަލައިފައި ނޫރީން ފާރަވެރިޔާގެ އަތުގައި ދަތް އެޅިއެވެ. ފާރަވެރިޔާއަށް ތަދުވުމުން އޭނާގެ އަތް ނޫރީންގެ އަތުން ނައްޓުވައިލިއެވެ. ނޫރީން ފިލަން އުޅުނު ވަގުތު އަނެއްކާ އެހެން ފާރަވެރިއަކު އައިސް ނޫރީންގެ އަތުގައި ހިފެހެއްޓިއެވެ. އަދި ނޫރީންގެ ނިތްކުރީގައި އޭނާގެ ދިގުވެފައިވާ ނިޔަފަތިތަކުން ކޫރު އަޅުވައިލިއެވެ. ނޫރީންއަށް ތަދުވީވަރުން ހަޅޭލަވައިގަނެވުނެވެ. އެވަގުތު ފާރަވެރިޔާގެ އަތް ދަށުން ސަލާމަތްވުމަށް މަސައްކަތްކުރަމުން ދިޔަ ޒައިކާންއަށް ސިހިފައި އެދިމާއަށް ބަލައިލެވުނު ގަޑީގައި ނޫރީންގެ ނިތްކުރީގައިހުރި ލޭތަށް ފެނުނެވެ. ޒައިކާން އެދިމާއަށް ދާން ބޭނުންވިކަމުގައި ވިއަސް ފާރަވެރިޔާގެ އަތްދަށުން ސަލާމަތްވެވޭ ވަރަށްވުރެ އެ ފާރަވެރިޔާ މާ ބާރުގަދައެވެ. އެހެންކަމުން ޒައިކަންއަށް ޖެހުނީ މަޑުން ހުންނާށެވެ. ދެފރަވެރިން ނޫރީންއާއި ޒައިކާން ރޯނަކުން އެއްސުމަށްފަހު ގަނޑުވަރު ތެރެއަށް ވެއްދިއެވެ. އެތެރޭގައި ކަޅުކުލައިގެ ޝާހީ ދެގޮނޑިއެއްގައި އިށީނދެ އިން ބީނިޝް އާއި ހަނީން ފެނިފައި ޒައިކާންގެ ދެބުމަ ގޮއްޖެހުނެވެ. ދެން ކުއްލިއަކަށް ދެފާރަވެރިން ނޫރީން އާއި ޒައިކާންގެ ބުރަކަށީގައި އަތް އަޅައި ހަނީން އާއި ބީނިޝްގެ ކުރި މައްޗަށް ކޮއްޕައިލިއެވެ. ދެމީހުން އެދިޔަ ބާރުމިނުގައިގޮސް ޖެހުނީ ގޮނޑިން ތެދުވެގެން އެމީހންގެ ކައިރިއަށްއައި ހަނީންގެ ފައި ބުޑަށެވެ.\n"ކަލޭ އަހަރެންގެ ފަރާތުން ބޭނުންވަނީ ކޮން ކަމެއް؟" ޒައިކާން ރުޅިވެރިކަމާއިއެކު ދަތްކުނޑި ވިކައިލުމަށްފަހު އެއްސެވެ.\n"އަހަރެންްނަށް ކަލޭގެ ބޭނުމެއް ނެތް. އެކަމަކު…މި ކުއްޖާ ވަރަށް ބޭނުންތެރި." ހަނީން މަކަރުވެރި ބެލުމަކުން ނޫރީންއަށް ބަލައިލުމަށްފަހު ބުންޏެވެ.\n"އަހަރެން އެނގެން ބޭނުން ވަނީ…. ތިކުއްޖާ އާއި ނިހާން އާއި ދެމެދު އޮންނަނީ ކޮން ކަހަލަ ގުޅުމެއް؟" ހަނީންގެ މިސުވާލާއިއެކު ޒައިކާން ނޫރީންއަށް ބަލައިލިއެވެ.\n"ކަލެއަކަށް ނުޖެހޭނެ އިނގޭކަށް." ނޫރީން ދެބުމަ ގޮށްޖަހައިލުމަށްފަހު ބުންޏެވެ.\n"އޭތް! އަދިވެސް ކަލެއަށް ލިބުނު އަނިޔާ ކުޑައީތަ؟" ހަނީންގޮސް ނޫރީންގެ ނިތްކުރީގައި އަތް ޖައްސައި ބާރަށް ފިއްތައިލަމުން ބުންޏެވެ. ނޫރީންއަށް ތަދުވެގެން ހަޅޭލަވައިގަތުމާއިއެކު ހަނީން ހިނިގަނޑެއް ޖަހައިލިއެވެ.\n"ނޫން! މީނާއަކަށް ނޫން އަނިޔާކުރަންވީ.. އެއިނި ފެންނަ ސޮރަށް." ހަނީން ނޫރީންގެ ނިތްކުރިން އަތް ނެގުމަށްފަހު ޒައިކާންއަށް އިޝާރާތްކޮށްލަމުން ބުންޏެވެ.\n"ނޫން!!!!" ފާރަވެރިއަކު އައިސް ޒައިކާން ފިޔަގަނޑުގައި ޗާބޫކަކުން ތަޅައިލުމާއިއެކު ނޫރީން ހަޅޭލަވައިގަތުމަށްފަހު ގޮތް ހުސްވެފައިވާ މީހެއް ފަދައިން އިސްޖަހައިލިއެވެ.\n"އަހަންނަކަށް ނޭނގެ އަހަންނާއި ނިހާން އާއި މެދު އޮންނަ ގުޅުމެއް." ނޫރީން މަޑުމަޑުން ބުންޏެވެ.\n"ހުމމމ… އެހެންވިއްޔާ ފަށް ފެނުނީ ކޮންތާކުން؟" ހަނީން އަނެއްކާވެސް އެއްސެވެ.\n"ޖަވާބު ނުދެންޏާ އަނެއްކާވެސް ތަދުވާނީ ހަމަ އޭނާއަށް. ހަހަހަ…" ހަނީން ޒައިކާން އިޝާރާތްކޮށްލުމަށްފަހު ބުންޏެވެ.\n"ގެއެއްގެ މަސްޓޭންކުން." ނޫރީން ދުރަށް ބަލައިލުމަށްފަހު ބުންޏެވެ.\n"އެހެންވިއްޔާ މިމީހުން ގެންދޭ! މާދަމާ އެ އަންހެން ކުއްޖާ ނެރޭނީ މިފަށުގެ ބާރުތައް ނަަގަން. ދެން އެ ފިރިހެން ކުއްޖާ މަރައިލާނީ….ހަހަހަ.." މިފަހަރު ބ ތެީނިޝް ތެދުވެފައި އެހެން ބުނުމަށްފަހު ހޭން ފެށިއެވެ.\nދެފާރަވެރިން އައިސް ނޫރީންއާއި ޒައިކާންގެ އަތުގައި ހިފެހެއްޓިތަނާ ނޫރީން ފާރަވެރިންނަށް ލޯ އަޅައިލިއެވެ. ހަމަ އެވަގުތު ޒައިކާން ގޮވައިގެން ދެފާރަވެރިންވެސް އެހެން ގޯޅިއަކުން އެޅުމާއިއެކު ނޫރީންގެ ހިތަށް ހާސްކަން ވެރިވެގެން ދިޔައެވެ. ނަމަވެސް ނޫރީން ޖަލު ކޮޓަރިއާއި ހަމައަށް އައި އިރު ކައިވަންވެސް އައިސް ހުރުމުން ނޫރީން ހިތްހަމަ ޖެހުނެވެ. ހަމަ ފާރަވެރިންތައް ދިއުމާއިއެކު ނޫރީން ހިފަހައްޓައިގެންހުރި ކަރުނަތައް ލޮލުން އޮހެން ފެށިއެވެ. މާދަމާ އެއީ ޒައިކާންގެ އެންމެ ފަހު ދުވަސްކަން އެނގުމާއިއެކު އޭނާއަށް ހީވީ މީހަކު އޭނާގެ ހިތް ކުދިކުދިކޮށް ކޮށައިލިހެންނެވެ. ނޫރީން އެހެން އިންދާ ފެނުނީ ޒައިކާން އޭނާގެ ފިޔަގަނޑުގައި އަތް އަޅައިގެން ތަދުވެފައި އިންތަނެވެ. ނޫރީން ޒައިކާން ބަލަން އިންދައި ކަޔާން ނޫރީންއަށް ބަލައިލި ވަގުތު އެދެމީހުންގެ ހަތަރު ކަޅި ހަމަވެގެން ދިޔައެވެ. ނޫރީންއަށް ކުރެވުނީ މުޅިން ތަފާތު އިހްސާސެކެވެ. ނަމަވެސް އެއީ ލޯތްބެއް ނޫނެވެ. އެހެންހުރި އިރު ނޫރީންގެ ހިތް ބުނަމުން ދިޔައީ ކައިރީގައިހުރީ ޒައިކާންއެއް ނޫންކަމެވެ. ޒައިކާން އޭނާގެ ފިޔަގަނޑަށް ތަދުވެސް ނުވާ ކަހަލައެވެ. އޭނާ ހުރީ ނޫރީން އެރީތި ދެލޮލަށް ގެއްލި ހުސްވެފައެވެ. ދެތިން ވަރަކަށް މިނެޓަށްފަހު ނޫރީން އިސްޖަހައިލީ ހިތަށް އަރާ އެއްޗެހިން އުނދަގޫވެގެންނެވެ. ނަމަވެސް ޒައިކާން އެހުރި ގޮތަށް ނޫރީންގެ މޫނާއި ދިމާއަށް ބަލަހައްޓައިގެން ހުއްޓެވެ. ޒައިކާން މާވަރަކަށް ނޫރީންއަށް ބަލާތީވެ ނޫރީންހުރީ އުނދަގޫވެފައެވެ. ޒައިކާންއަކީ ނޫރީންއަށް ބަލާ މީހެއް ނޫން ވިއްޔާއެވެ!\n"ޒައި….ކާ….ން….ދެން ނުބަލަބަލަ!" ނޫރީން ތުރުތުރު އަޅަމުން ދިޔަ އަޑަކުން އެހެން ބުނުމަށްފަހު މޫނު އަނބުރައިލީ ލަދުންގޮސް ވިރޭވަރުވުމުންނެވެ.\n"ލަދުގަތީތަ؟" ޒައިކާން ލާނެެތް ގޮތަކަށް ހީލައިފައި ވަރަށް މަޑުން އެއްސެވެ.\n"ދެން ޒައިކާން!" ނޫރީންގެ ދެކޯ ރަތްވުމާއިއެކު އެހެން ބުނަމުން އަނެއްކާވެސް އިސްޖަހައިލުމަށްފަހު ތުންފަތުގައި ދަތް އަޅައިލިއެވެ.\nދެން ޒައިކާން ފިޔަގަނޑުގައި ލޭއަންނަ ތަނުގައި އަތް އަޅައިލުމަށްފަހު ނޫރީންގެ ގާތަށް އަންނަން ފެށުމުން ނޫރީންގެ ހިތް ނޭނގޭ ބާރުމިނެއްގައި ތެޅެމުން ދިޔައެވެ. ނޫރީން އިންގޮތަށް އިނދެ މަޑުން އިނީ ޒައިކާން އެކުރަން އުޅޭ ކަމެއް ނޭނގޭތީއެވެ. ޒައިކާން އައިސް ނޫރީން އާއި ޖެހިގެން އިށީނުމަށްފަހު ނޫރީންގެ މޫނަށް ވަރަށް ފުންކޮށްް ބަލައިލިއެވެ. ޒައިކާންގެ އަނެއް އަތުން ނޫރީންގެ ދަތްދޮޅީގައި ހިފައި އިސްނެންގުވުމަށްފަހު ފާރަވެރިޔާ ވަކި އެޅުވި ތަނަށް ބަލައިލިއެވެ.\n"މިތަނަށް ތަދެއް ނުވޭތަ؟" ޒައިކާން ލޮލުން ނޫރީީންގެ ނިތްކުރިއަށް އިޝާރާތްކޮށްލަމުން ބުންޏެވެ.\n"ތަ….ތަދުވޭ!" ޒައިކާންް ހަތަރުކަޅި ބައްދަލުވެދާނެތީވެ މިފަހަރު ނޫރީން ވާހަކަ ދެއްކީ ލޯމަރައިގެންނެވެ.\n"ކެތް ކުރެވޭނެތަ؟" ޒައިކާން އެހެން ސުވާލެއް އަހައިިލިއެވެ.\n"ހުމމމ." ނޫރީން ހަމަ އެހުރި ގޮތަށްހުރެ ބުންޏެވެ.\n"މިތަނުން ސަލާމަތްވެވޭނެ ގޮޮތެއް ހޯދަން ޖެހޭނީ." ޒައިކާން ނޫރީންގެ ދަތްދޮޅިން އަތްދޫކޮށްލުމަށްފަހު ދެފަރާތް ބަލައިލަމުން އެހެން ބުނިއިރު ހީވަނީ އޭނާއަށް އާ ހިތްވަރެއް ލިބުނު ހެންނެވެ.\nނޫރީން ދެލޯ ހުޅުވައިލުމަށްފަހު ޖަލުގެ ދޮރަށް ބަލައިލިއެވެ. ދޮރެކޭ ބުންޏަކަސް އެތާހުރީ ދިއްލޭ އަލިިތަކެއް ކަހަލަ އެއްޗެކެވެ. ނޫރީންއަށް ޚިޔާާލެއް އައިސްގެން ތެދުވެ ކޮޓަރިވަށައި ހޯދަން ފެށިއެވެ. ޒައިކާން ހައިރާންކަމާއިއެކު ނޫރީންގެ ހަރަކާތްތަކަށް ބަލަން ހުއްޓެވެ. އެހެން ކޮޓަރިތެރެ ހޯދަނިކޮށް ނޫރީންއަށް ގާކޮޅެއް ފެނުނެވެ. ނޫރީން އެގާކޮޅު ނަގައި ދޮރު ކައިރިއަށްގޮސް ދޮރުގައި ގާކޮޅު ޖެއްސި ވަގުތަކީ ޒައިކާން ނޫރީންގެ ކައިރިއަށްއައި ވަގުތެވެ. ޒައިކާން އެއްބުމަ މައްޗަށް ހިއްލައިލީ އެގާކޮޅު އަނދާ އަޅިއަށް ވީމައެވެ.\n"އަހަރެން ހީކުރީ ނޫރީންއަށް މިތަނުން ސަލާމަތްވާނެ ގޮތެއް ފެނުނީކަމަށް." ޒައިކާން އެތާހުރި ހަމަ އެކަނި ކުޑަ ދޮރު ކައިރިއަށްގޮސް ނޫރީންއަށް މަލާމާތްކޮށްލިއެވެ.\n"ހުއް! ތިހެން ބުނާ މީހާ ކުޑަ މިނުން މަސައްކަތެއްވެސް ނުކުރެ މިތަނުން ސަލާމަތްވާކަށް." ނޫރީން ތުން އޫކޮށްލުމަށްފަހު ހަރަމް ބަންނަމުން ބުންޏެެވެ.\n"އަހަރެންނަށް އިނގޭ މިތަނުން ސަލާމަތްވާނެ ގޮތް." ކަޔާން ބުންޏެވެ.\n"އޭނ؟ ކިހިނެތް؟" ނޫރީން ހިތް އަވަސްވެފައިހުރެ ޒައިކާންގެ ކައިރިއަަށް ދަމުން ބުންޏެވެ.\n"އެއީ ހަމައެކަނި ގޮތް!" ޒައިކާން ނޫރީން އާއި ވީ ފަރާތަށް އެނބުރެމުން ބުންޏެވެ.\nޒައިކާން ނޫރީންގެ އަތުގައި ހިފައިލުމަށްފަހު ކުޑަދޮރު ކައިރިއަށް ދިޔައެވެ. އަދި ކުޑަދޮރުގައި ޖަަހައިފައިވި ބިއްލޫރިކޮޅުގައި ކޮޅުފައިން ޖަހައި އެބިއްލޫރިކޮޅު ތަޅައިލިއެވެ. ދެން ޒައިކާން ނޫރީން އެ ހަނި ކުޑަދޮރުން ކޮއްޕައިލިއެވެ. ނޫރީންގެ ހަށިގަނޑު ހިކިކަމުންނާއި އެގަޑީގައި އޭނާހުރީ ފިޔަގަނޑު ނުނެރެކަމުން ފަސޭހަކަމާއިއެކު ނޫރީންއަށް އެތަނުން ނިކުމެވުނެވެ. ނަަމަވެސް ޒައިކާން އައުމުގެ ކުރިން ފާރަވެރިންތަކެއް އައިސް ޒައިކާން ހިފެހެއްޓިއެވެ.\n"ޒައިކާން!" ނޫޫރީންއަށް ހަޅޭލަވައިގަނެވުނެވެ.\n"ނޫރީން! ދު..ދުވެގެން ގޮސް ފިލާ! އަވަސްކުރޭ! ނޫރީން! އަހަންނަށްޓަކައި ދޭ! ތިހުރި ސީދަލަށްދޭ! މި ވެދާނެ އަހަރެމެންގެ އެންމެ ފަހު ބައްދަލުވުމަށްވެސް…. އެކަމަކުވެސް އަހަންނަށް ނުބަލައި ދުއްވައިގަނޭ! ނޫރީން ހާސްނުވޭ! ނޫރީން މިތަނުން ސަލާމަތްވެވިއްޖެ ނަމަ ދުވަހަކުވެސް މިތަނަށް ނުވަންނާތި! އަހަރެން މަރުވިއަސް މިމީހުންގެ ކިބައިން ބަދަލު ހިފަން ނޫޅޭތި! ޕްލީޒް ނޫރީން! ދޭ!" ޒައިކާން އާދޭހާއިއެކު ބުންޏެވެ.\n"އެކަމަކު ޒައިކާން! ޒައިކާން ބަހައްޓައިފަ ނޫރީއަކަށް ނުކެރޭނެ ދާކަށް. ޒައިކާން…." ނޫރީންއަށް ރޮވުނެވެ.\nނަމަވެސް ނޫރީންއަށް އުދުއްސައިގަންނަން މަޖުބޫރުވީ ދެ ފާރަވެރިން ނޫރީންގެ ފަހަތުން އަންނަން ފެށުމުންނެވެ. ނަމަވެސް ނޫރީން އަދި އެއްފަހަރު ޒައިކާންއަށް ބަލައިލިއެވެ. ޒައިކާން އެއިރު ގޮތް ހުސްވެފައިވާ މީހަކު ފަދައިން ކަރުނަވީ ދެލޮލާއިއެކު ނޫރީންއަށް ބަލަހައްޓައިގެން ހުއްޓެވެ. ނޫރީން އެހެން ދަނިކޮށް ކޮންމެވެސް މީހަކު ނޫރީންގެ އަނގަ މަތީގައި އަތް އަޅައި އަވަސް ހަރަކާތާއިއެކު ހަނި ގޯޅިއެއް ކަހަލަ ތަނަކަށް ވެއްދިއެވެ. އެމީހާ އާއި ނޫރީން ހުރީ ފިތިފައެވެ. އެތަން އަނދިރިކަމުން ނޫރީންއަށް އެމީހާގެ ސިފަ ފެންނަވަރެއް ނުވިއެވެ. ދެފާރަވެރިންނަށް ނޫރީން ފެންނަން ނެތުމުން ކުރިމައްޗަށް އިޝާރާތްކޮށް ދިޔައެވެ. އެފާރަވެރިން ދިއުމުން ނޫރީން ކައިރީގައިހުރި މީހާ ނޫރީންގެ އަނގަ މަތިން އަތް ނަގައި ދޫކޮށްލިއެވެ. އެވަގުތު އެންމެ ފުރަތަމަ ބައްދަލުވީ ދުވަހު ނޫރީން ޒައިކާން ސަލާމަތްކޮށްދިން މަންޒަރު ސިފަވުމާއިއެކު ފެންކަޅިވިއެވެ. ނަމަވެސް އެކަމަށް ވިސްނަން ނަހަދައި ކައިރީގައި ހުރި މީހަކާއި ދިމާއަށް ބެލުމެއްނެތި އެގޯޅިން ނިކުންނަން ދިޔައެވެ.\n'ސައިރެން' ގެ 10ވަނަ ބަޔަށް އިންތިޒާރުކުރައްވާ!\nMellow January 12, 2021\nRrYn January 12, 2021\nމާޝާ ﷲ!! ވަރަށް ވަރަށް ވަރަށް ރީތި 💖 8 ވަނަ ބައިވެސް ވަރަށް ސަޅި އިނގޭ. އެއފަހަރާ ދެ ބައި ކިޔާލީމަ ހިތަށްނއެރީ މިބައިގައޭ ދެން ކޮމްނެޓް ކުރާނީ. ހެހެ 😂\nއޯހޯ.. ވާއު 💖 ޒައިކާންތަ އެއީ. ވަރަށް ކިޔުރިއަަސް! އެންޑް ކީއްވެ ޒައިކާންގެ ޑައިލޮގޮސް ތަކުގައި ކަޔާން އިންނަނީ؟ 😐 ދެންއިންބައި އަވަސްކޮށްދެއްޗޭ..✌ ދެންއިންބަޔަށް އިންތިޒާރުކުރަން! ލަވްޔޫ ❤💞 ސްޓޭ ސޭފް ✌💖\nނަމެއްނެއް ގެ ފްރެންޑް🤦🤦 January 17, 2021\nއިފްޟާ January 23, 2021\nކޮންއިރަކުންތަ 10 ވަނަ ޕާޓް ގެނެސްދެނީ


Aruham maraali massalaige hukum kurun fas koffi | Mihaaru\nއަރުހަމް: އޭނާ މަރާލާފައިވަނީ ލޮރެންޒޯ ޕާކް ތެރޭގައި --ފޮޓޯ/ފޭސްބުކް\nއަރުހަމް މަރާލި މައްސަލައިިގެ ހުކުމްކުރުން ފަސްކޮށްފި\n29 މެއި 2016 - 12:48\nކުއްލިއްޔާގެ އިރަށް އޮންނަ ލޮރެންޒޯ ޕާކް ތެރޭގައި މަރާލާފައި އޮއްވާ ފެނުނު ހއ. ހޯރަފުށީ ނޫރީގޭ އަހުމަދު އަރުހަމްގެ މަރުގެ މައްސަލާގައި ހަތަރު މީހަކަށް ދައުވާކުރާ މައްސަލާގެ ހުކުމް އިއްވުން މިއަދަށް ތާވަލް ކުރުމަށް ފަހު އެހެން ދުވަހަކަށް ފަސްކޮށްފި އެވެ.\nއަރުހަމް މަރާލާފައި އޮއްވާ ފެނުނީ މެއި، 2012 ގައި ކުއްލިއްޔާގެ އިރަށް އޮންނަ ލޮރެންޒޯ ޕާކްގެ ތެރެއިންނެވެ. އެ މައްސަލާގައި ހަ މީހަކަށް ދައުވާކުރަން ޕްރޮސެކިއުޓާ ޖެނެރަލްގެ އޮފީހަށް ފޮނުވިޔަސް ދައުވާކޮށްފައި ވަނީ ހަތަރު މީހުންގެ މައްޗަށެވެ. އެއީ ގދ. ގައްދޫ ގުންޒަރު މުހައްމަދު ސުފްޔާނާއި ލ. މާވަށް އެވާބްލޫގޭ މުހައްމަދު ވިސާމާއި އެރަށު އަސަރީ މަންޒިލް މަންސޫރު ޔޫސުފާއި މއ. ސީނަރީވިއު އާތިފް ރަޝީދުގެ މައްޗަށެވެ.\nއެ މައްސަލައިގެ ހުކުމް ކުރުން މިއަދަށް ތާވަލް ކުރުމަށް ފަހު ކެންސަލްކުރީ އިތުރަށް މައްސަލަ ދިރާސާ ކުރަން ކަމަށް ކްރިމިނަލް ކޯޓުން ބުންޏެވެ. އެކަމަކު ހުކުމްކުރާނެ ދުވަހެއް އަދި ތާވަލެއް ނުކުރެ އެވެ.\nއެ މައްސަލާގައި ދައުވާލިބުނު އާތިފް ވަނީ މީގެ ދެތިން މަހެއްހާ ދުވަސް ކުރިން ކްރިމިނަލް ކޯޓުގެ އަމުރަކަށް ބަންދުން ދޫކޮށްލައިފަ އެވެ. އެ މައްސަލަ އިސްތިއުނާފް ކުރަން ނިންމިޔަސް އަދި އިސްތިއުނާފެއް ނުކުރެ އެވެ.\nއެ މައްސަލަ އެންމެ ފުރަތަމަ ބެއްލެވި ގާޒީ މުހުތާޒް ފަހުމީ އެ މައްސަލަ ބައްލަވަމުން ގޮސް ނިމުމަކާ ގާތުގައި އޮއްވައި، ކުއްލި ގޮތަކަށް އޭނާ އަތުން މައްސަލަ ނެގުމަށް ފަހު ވަނީ ގާޒީ އަބްދުﷲ ދީދީއާ ހަވާލުކޮށްފަ އެވެ. ގާޒީ އަބްދުﷲ ހައި ކޯޓުގެ ފަނޑިޔާރު ކަމަށް ބަދަލުވުމާ އެކު މިހާރު އެ މައްސަލަ ބައްލަވަނީ ގާޒީ އިބްރާހިމް އަލީ އެވެ.\nއިތުރު ލިޔުންތައް ގޭންގް ހަމަނުޖެހުން ކްރިމިނަލް ކޯޓް މީހުން މެރުން އަރުހަމްގެ މަރު\nއަރުހަމް މަރާލި މައްސަލައިގެ ހުކުމް މިރޭ


Bagaavaathugai isskoh huri leaderah raees kan havaalu koffi | Atoll News\nބަޣާވާތުގައި އިސްކޮށް ހުރި ލީޑަރު ވަގުތީ ރައީސްކަމަށް ހޮވައިފި\nޝާއިޢުކުރީ: ޢާއިޝް މެއި 29, 2021, 14:00\nއަސްކަރީ ބަޣާވާތެއް ގެނެއުމުގައި އެންމެ އިސްކޮށް ހުރި ލީޑަރަށް ވަގުތީ ރައީސް ކަމުގެ މަޤާމް ދިނުމަށް މާލީގެ ދުސްތޫރީ ކޯޓުން ނިންމައިފިއެވެ.\nހުކުރު ދުވަހު އެކޯޓުން ނިންމި ނިންމުމުގައި ވަނީ، ފާއިތުވި ހަފްތާގައި ގެނައި އަސްކަރީ ބަޣާވާތުގައި މާލީގައި އެއިރު އޮތް ސަރުކާރު ވައްޓާލުމުގައި އިސްކޮށް ހަރަކާތްތެރިވި އަސްކަރިއްޔާގެ ލީޑަރު ކާނަލް އަސީމީ ގޮއިތާއަށް ވަގުތީ ރައީސްކަން ހަވާލުކޮށް، ސަރުކާރު ބަދަލު ކުރުމުގެ ކަންތައް އެއްކޮށް ނިންމުމަށް ހަވާލު ކުރާ ކަމުގައެވެ. އަދި ކޯޓުން އެގޮތައް ނިންމީ އޭރުގެ ރައީސް ބާހް ޑާވް ރައީސްކަމުން އިސްތިއުފާ ދިނުމުން ރައީސް ކަމުގެ މަޤާމު ހުސްވެފައި ވާތީ ކަމަށްވެސް ކޯޓުން ބުނެފައިވެއެވެ.\nވަގުތީ ރައީސް ގޮއިތާ ކުރިން ހުންނެވީ ނައިބު ރައީސް މަޤާމުގައިއެވެ. ނަމަވެސް ކުއްލި ގޮތަކަށް ޑާވްގެ ކެބިނެޓް އެއްކޮށް ބަދަލުކޮށް، ވަޒީރުންގެ މަޤާމުގައި ކުރިން ތިބި އަސްކަރިއްޔާގެ2އޮފިސަރުން އެ މަޤާމުން ވަކި ކުރުމުން، އެކަމާއި ނުރުހުން ފާޅުކޮށް ބަޣާވާތެއް ކުރީއެވެ. އަދި ބަޣާވާތުގައި ސަރުކާރު ވައްޓާލުމަށްފަހު ޑާވް ހައްޔަރު ކުރުމަށް ވެސް ހޯމަ ދުވަހު ވަނީ އަމުރު ނެރެފައެވެ.\nޑާވް ރައީސް ކަމުގެ މަޤާމުން އިސްތިޢުފާ ދީފައި ވަނީ ހައްޔަރުގައި ހުންނަވައި ފާއިތުވި ބުދަ ދުވަހުއެވެ. އިސްތިޢުފާ ދެއްވުމުން އޭނާ ވަނީ މިނިވަން ކޮށް ދޫކޮށްލާފައެވެ.\nމިއީ ގޮއިތާ މިގޮތަށް ބަޣާވާތް ކުރި ދެވަނަ ފަހަރެވެ. ފާއިތުވި އަހަރުގެ އޮގަސްޓް މަހުގައިވެސް އެއިރުގެ ރައީސް އިބްރާހިމް އަބޫބަކުރް ކީތާއާއި ދެކޮޅަށް އޭނާ ވަނީ ބަޣާވާތެއް ކޮށްފައެވެ. އެފަހަރު ބަޣާވާތް ކޮށްފައި ވަނީ ސަރުކާރުގެ އެތެރޭގެ ކޮރަޕްޝަނާއި ދެކޮޅަށާއި، ހަތިޔާރުއެޅި ޖަމާއަތްތަކުން ހިމާޔަތް ހޯދައިދިނުމަށް ސަރުކާރުން ނުކުޅެދިފައިވާ ކަމަށް ބުނެއެވެ.\nއެހެންނަމަވެސް އެސަރަހައްދުގެ އެހެން ޤައުމުތަކުގެ ދަތިކުރުމުގެ ފިޔަވަޅުތަކަށް ޖެހިލުންވެ، ވަގުތީ ސަރުކާރަކާއި ވެރިކަން ހަވާލު ކުރުމަށް އެއްބަސްވީއެވެ. އަދި ގޮއިތާއަށް އެސަރުކާރުގެ ނައިބު ރައީސްކަމާއި، ބަޣާވާތުގައި ބައިވެރިވި ބައެއް ސިފައިންނަށް ކެބިނެޓު މިނިސްޓަރުކަން ވެސް ހަވާލު ކުރިއެވެ.


Anushka Sharma feynun hevvaalaifi | Mihaaru\nއަނުޝްކާ: އެންމެ ފަހުން ފެނުނީ "ޒީރޯ" އިން.\nއަނުޝްކާ ފޭނުން ހެއްވާލައިފި\n19 އެޕްރީލް 2019 - 09:212comments\nބަތަލާ އަނުޝްކާ ޝަރުމާގެ އެއްވެސް ޚަބަރެއް ނުވެގެން ފޭނުން އެ ވާހަކަ ދައްކަނިކޮށް އޭނާ ޓްވިޓާގައި އާންމުކުރި ވީޑިއޯކޮޅަކުން ފޭނުން ހެއްވާލައިފި އެވެ.\nމިދިޔަ ޑިސެމްބަރު މަހު ރިލީޒްކުރި ފްލޮޕް ފިލްމު "ޒީރޯ" އަށް ފަހު އާ އެއްވެސް ފިލްމަކަށް ސޮއިކޮށްފައި ނުވާ ބަތަލާ ޝޫޓިންއެއްގެ ތެރެއިން ނަގާފައިވާ ކުޑަކުޑަ ވީޑިއޯކޮޅު ހިއްސާ ކުރަމުން ބުނީ "...އެންޑް އެކްޝަން" ކަމަށެވެ. އެކަމަކު މިއީ ކޮން މަސައްކަތެއް ކަމެއް ނޭނގެ އެވެ. ފިލްމެއްތޯ ނުވަތަ އިޝްތިހާރެއްތޯ ވެސް ބައެއް ފޭނުން ސުވާލުކޮށްފައިވެ އެވެ.\n🎬.... and action ! pic.twitter.com/OyqP6bw4hV\nބައެއް ރިޕޯޓްތައް ބުނާ ގޮތުން އަނުޝްކާ، 30، ގެ އާ ފިލްމެއްގެ ވާހަކަ މި ދުވަސްކޮޅު ނުދެކެވެނީ ދަރިއަކު ހޯދަން ވިސްނާތީ އެވެ. އޭނާ އާއި ކްރިކެޓް ތަރި ވިރާޓް ކޯލީގެ ކައިވެންޏަށް މިހާރު އަހަރަކަށް ވުރެ ގިނަ ދުވަސްވެފައިވާ އިރު، ބައެއް މީހުން އަންނަނީ ދަރިއަކު ހޯދާނީ ކޮން އިރަކުންތޯ ވެސް ސުވާލުކުރަމުންނެވެ.\nޓްވިޓާގައި ހިއްސާކުރި ވީޑިއޯކޮޅަކީ އެކްޓިންއާ ދުރަށް އަނުޝްކާ ނުދާކަމުގެ ހެއްކެއްގެ ގޮތުގައި ބައެއް މީޑިއާތަކުން ސިފަކޮށްފައިވެ އެވެ.\nމި ވަގުތު އެއްވެސް ފިލްމެއްގައި މަސައްކަތް ކުރާކަން އޭނާ ރަސްމީކޮށް ހިއްސާކޮށްފައި ނުވާ އިރު، ނެޓްފްލިކްސްއާ ގުޅިގެން ޕްރޮޑިއުސް ކުރާ ވެބް ސީރީޒެއް މި އަހަރުގެ ފަހުކޮޅު ގެނެސް ދޭން ހަމަޖެހިފައިވެ އެވެ. "ބުލްބުލް" ކިޔާ އެ ސީރީޒަކީ ދާދި ފަހުން ނެޓްފްލިކްސް އިން އިއުލާން ކުރި އިންޑިއާގެ އާ 10 އޮރިޖިނަލް އުފެއްދުންތަކުގެ ތެރެއިން އެކައްޗެވެ.\nއަނުޝްކާގެ ހަތަރު ފިލްމެއް މިދިޔަ އަހަރު ރިލީޒްވި އެވެ. އެއީ "ޒީރޯ" ގެ އިތުރުން "ސުއީ ދާގާ: މޭޑް އިން އިންޑިއާ"، "ސަންޖޫ" އަދި "ޕަރީ" އެވެ.\nއަނުޝްކާ ފިލްމެއް ނެތި، ހުސްއަތާ


ކަނޑުފެން (ބާރަވަނަ ބައި) KanduFen P-12 – Esfiya\nބިރުވެރި އެހެނިހެން ލޯބި November 19, 2015\nކަނޑުފެން (ބާރަވަނަ ބައި) KanduFen P-12\nމިޝްކާ އެ ބޭސްގުޅަ ކެއުމުން އަލީނާ ވެސް އެއިން ގުޅައެއް ދީބަލާށޭ ބުނެލިއެވެ. މިޝްކާގެ ޕްލޭން ކާމިޔާބު ވުމުން ވަރަށް އުފާވިއެވެ. އަލީނާއަށް ބޭސްގުޅަ ދިނުމަށްފަހު ރިޒާއަށް މެސެޖަކުން ބޭސް ދިން ވާހަކަ ބުނެލިއެވެ. އަލީނާއާއި ވާހަކަ ދައްކަމުން އެނދުގެ މަގަތުގައި މިޝްކާވެސް ހަމަޖެހިލައި އޮށޯވެލިއެވެ. މިހެން ދެމީހުން ވާހަކަ ދައްކަން ތިބެވުނީ ކިހާ އިރެއް ވަންދެން ކަން އެކަކަށްވެސް ނޭނގުނެވެ.\nފުން ނިންޖަކުން ނިދާފައިވާ މިޝްކާއަށް ލޯހުޅުވާލެވުނީ މީހަކު އޭނާގެ ނަމުން ގޮވާތީއެވެ. މޯޅިއަކަށް ދެމެމުން ލޯހުޅުވާލިއިރު މިޝްކާއަށް މި އޮވެވުނީ ކޮންތާކުކަން ރޭކާލިއެވެ. ފުންމައިގެން ތެދުވެ ވަށައިގެން ހޯދާލެވުނީ ކައިރީގައި އަލީނާ ފެންނަން ނެތުމުންނެވެ. މިޝްކާއަށް ގޮވަން އައިސްހުރި ނަރުސްކުއްޖާ ގާތުގައި އަލީނާ ކޮބާތޯ އަހާލިއެވެ.\nނަރުސް ކުއްޖާ ޖަވާބު ދިނެވެ. “އަލީނާ މެންޓަލް ހޮސްޕިޓަލަށް ރިފަރ ކޮށްފި…”\nއެނދުމަތިން ފުންމައިގެން ތެދުވެ ވަށައިގެންވާ މާހައުލަށް ނަޒަރު ހިންގާލެވުނެވެ. އެނދުގެ ވަށައިގެން ފަރުދާ ކަހާފައި ވުމުން ބަންދުކަމެއް މިޝްކާއަށް އިހްސާސް ވިއެވެ. އެނދުކައިރީގައި އިން މިޝްކާގެ ބޫޓަށް އެރުމަށްފަހު ލައިގެންހުރި ކުރު ޓޮޕްކޮޅު ރަނގަޅު ކޮށްލިއެވެ. މިޝްކާގެ ފަން ދިގު އިސްތަށިގަނޑު ހައްޔަރު ކޮށްލާފައިވާ ވޫލްކޮޅު ނައްޓާލުމަށްފަހު ބޮލުގައި އަތްކާތާ އޮމާން ކުރަމުން އަވަސް ފަރުވާދޭ ކޮޓަރިން ނުކުތުމަށް ހިނގައިގަތެވެ. އެވަގުތު އެނދު ކައިރީ ހުރި ނަރުސްކުއްޖ މިޝްކާއަށް ގޮވާލުމުން ފަސްއެނބުރި ބަލާލެވުނެވެ. މިޝްކާގެ ފޯނު ދިއްކޮށްލިއެވެ. އަވަހަށް ނުކުންނަން އުޅުމުގެތެރޭގައި ފޯނު ބޭއްވިފައި އޮތްކަންވެސް ހަނދާން ނެތުނީއެވެ.\nމިޝްކާގެ ހިތުގައި ފެންމަތިވަމުން އައި ސުވާލުތައް ކޮށްލަން ބޭނުންވެފައި ހުރުމުން އެ ނަރުސްކުއްޖާ ގާތު އެ ސުވާލުތައް އެއް ފައްޗަކަށް އަހާލިއެވެ. “އަލީނާ ކީއްވެ މެންޓަލް ހޮސްޕިޓަލަށް ބަދަލުކުރީ؟… ހައުޒް ޝީ؟… ކީއްވެ އަޅުގަނޑަށް ނުގޮވީ؟…”\nނަރުސް ކުއްޖާ ހިނިތުންވުމަކަށްފަހު ވާހަކަ ދައްކަން ފެއްޓިއެވެ. “ހެނދުނު ޑިއުޓީގައި ތިބި ކުދިންނަށް ތި ކޭސް އެކްސްޕްލޭން ކޮށްދެވޭނީ…. އަޅުގަނޑު ދެންމެ މިއައީ ޑިއުޓީއަށް… އެކަމު އެކުދިން ބުނި ގޮތުގައި އެ ޕޭޝަންޓް ކޮންޓްރޯލް ނުކުރެވިގެން އުޅެނިކޮށް ޔޫ ހެލްޕްޑް… އެންޑް ނިދިފައި އޮތީމަ ރިޒާ އެދިލެއްވީ ހޭލަންދެން ބާއްވާލަ ދޭށޭ…. މެންޓަލް ހޮސްޕިޓަލަށް ބަދަލު ކުރަނީ ނަފްސާނީ ގޮތުން ވަރަށް ބޮޑުވަރުވެ އަމިއްލަ ނަފްސަށް އަނިޔާކޮށް އެހެންމީހުންގެ ތެރޭގައި ގެންގުޅެން އުނދަގޫވާ ފަދަ ޕޭޝަންޓްސް… އެ ހޮސްޕިޓަލުގައި އެކަހަލަ މީހުންނަށް ހާއްސަ ފަރުވާ ދެވޭނެތީ އެކޮޅަށް ބަދަލުކުރީ ރިޒާގެވެސް އެދުމުގެ މަތިން….”\nމެންޓަލް ހޮސްޕިޓަލުގެ ވާހަކަ ދެއްކުމުން ބުނެދޭން ނޭނގޭ ކަހަލަ އިހުސާސްތަކެއް މިޝްކާއަށް ކުރެވެން ފެށިއެވެ. އެ ހޮސްޕިޓަލުން ދެވޭ ފަރުވާގެ ސަބަބުން ލިބޭ ސައިޑް އިފެކްޓްސް ތަކުގެ ވާހަކަ މީސްމީހުންގެ ފަރާތުން މިޝްކާ ވަނީ ކުރިން އަޑު އަހާފައެވެ. މީހާ މުޅިން ރަނގަޅު ވާއިރު އެމީހާގެ ޙަޔާތުގެ ބައެއް ނޫނީ މުޅި ޙަޔާތް ކަހަލަ ގޮތަކަށް ހަނދާން ނެތޭ މީހުން މަދެއް ނޫނެވެ. އަލީނާއަށް އެތަނުން ދެވޭ ފަރުވާތަކެއްގެ ސަބަބުން މިޝްކާމެން ހަނދާން ނެތުން އެއީ އެއްގޮތަކަށްވެސް މިޝްކާ ބޭނުންވާ ގޮތެއް ނޫނެވެ. އަވަސް ފަރުވާދޭ ކޮޓަރިން ނުކުތުމަށްފަހު ކުރިޔަށް ހިނގައިގަންނަން މަސައްކަތް ކުރިއިރު މިޝްކާ އަރި އަޅާލިއެވެ. އެ ވަގުތު އަވަސް ފަރުވާދޭ ކޮޓަރީގެ ބޭރުގައި ހުރި ގޮނޑިބަރީގައި އިށީނދެގެން އިން ޒުވާނެއް ހަލުވިކަމާއިއެކު ތެދުވެ މިޝްކާގެ އަތުގެ މުލައްދަނޑީގައި ހިފާ މިޝްކާ ވެއްޓުނަ ނުދީ ހިފެހެއްޓިއެވެ. އިސް އުފުލާލައި އެ ޒުވާނާއަށް ބަލާލުމަށްފަހު މިޝްކާ ޝުކުރު އަދާކުރިއެވެ. އަދި އަވަސް ފަރުވާދޭ ކޮޓަރި ކައިރީހުރި ފާހާނާއަށް ވަންނަން ހިނގައިގަތެވެ. އެ ޒުވާނާ އެހުރި ފިޔަވަޅުމަތީ މިޝްކާ ދިޔަ ދިމާލަށް ބަލަން ހުރީއެވެ.\nފާހާނާއަށް ވަދެ މޫނު ދޮވެލުމަށް ފަހު ޓީޝޫ ބޮކްސްއިން ޓިޝޫއެއް ނަގާ މޫނުން ފެން ހިއްކަމުން ލޯގަނޑަށް ބަލަން މިޝްކާއަށް ހުރެވުނީ ކަންތައްވީ ގޮތް ހިތަށް އަރާފައެވެ. ފޯނު ނަގާ ރިޒާގެ ނަންބަރަށް ގުޅާލިއެވެ. ރިންގު ކެނޑުނު އިރުވެސް ފޯނެއް ނުނަގައެވެ. ރިޒާގެ ނަންބަރަށް އިތުރަށް ގުޅަން މިޝްކާ ޖެހިލުންވިއެވެ. ރަސްމީ ބައްދަލުވުމެއްގައި ވެސް ހުރުމަކީ އެކަށީގެންވާ ކަމެކެވެ. ހާސްވެހުރެ ސީމައްތަ ގެ ނަންބަރަށް ގުޅާލިއެވެ. ނަމަވެސް ސީމައްތަގެ ފޯނު ވަނީ ނިއްވާލާފައެވެ. ގޮތް ހުސްވެހުރެ ފާހާނާއިން ނިކުމެ ހޮސްޕިޓަލުން ނުކުތުމަށް މައި ދޮރާއްޓާ ވީ ފަރާތަށް މިޝްކާ ހިނގައިގަތެވެ.\nކުއްލިއަކަށް މިޝްކާގެ ކުރިމައްޗަށް އައިސް މީހަކު ހުއްޓުމުން އެމީހާއަށް ތަން ދެއްކުމަށް މިޝްކާާ އެއްކައިރިއަށް ޖެހިލިއެވެ. ނަމަވެސް އަތަކަށް ގުޑިނުލާ އެ ފިރިހެން ކުއްޖާ ހުރި ފިޔަވަޅު މަތީ ހުރުމުން އިސް އުފުލާލާ އެ ޒުވާނާގެ މޫނަށް މިޝްކާ ބަލާލިއެވެ. ދަންނަ މޫނަކާއި ވައްތަރުވީ ނަަމަވެސް އެއީ ކާކު ކަމެއް މިޝްކާގެ ހަނދާނުގައެއް ނެތެވެ. ކުޑަ ހިނދުކޮޅެއް ކުރިން މިޝްކާ އަރިއަޅާލި ވަގުތު ހިފެހެއްޓި ޒުވާނާކަން މިޝްކާއަށް އެނގުނެވެ. އަދި ހިތާ ހިތުން ސުވާލު ކޮށްލެވުނެވެ.\n“މި ޒުވާނާ ކީއްކުރަންބާ އަހަރެން ފަހަތުން މި އަންނަނީ؟… ތަން ދެއްކީމަވެސް ގުޑިނުލާ ތާކު ހުރި ބުދެއްހެން މިހުރީ ކީއްވެބާ؟…. އަނެއްކާ މީ ކާކު؟… މަށާ ބެހެން ކަންނޭނގެ އެ އުޅެނީ… މަންމަ ބުނި ފާޑު ފާޑުގެ މީހުން އުޅޭނެޔޭވެސް…. އޯގޯޑް ހެލްޕް މީ…”\nކުރިޔަށް ދާން މިޝްކާ ފިޔަވަޅު އެޅުމުން މިޝްކާ ކުރި މެރުމަށްޓަކައި އޭނާގެ އަތް ހުރަސް ކޮށްލިއެވެ. އެހެން ކަމުން މިޝްކާ އަޑު ބަރުކޮށް ބުނެލިއެވެ. “އެކްސްކިއުޒްމީ… ވަޓްސް ރޯންގް ވިތު ޔޫ….”\n“އާދޭ ގެއަށް ދާން…” ހޮސްޕިޓަލުން ދޮރާ ދިމާލަށް އިޝާރާތް ކުރަމުން އެ ޒުވާނާ އެހެން ބުނުމުން މިޝްކާ ވަރަށް ހައިރާން ވިއެވެ.\nދެ ބުމަ ގޮށްޖަހައިގެން ހުރެ މިޝްކާ ހިނގައިގަތުމުން އެ ޒުވާނާ މިޝްކާގެ ފަހަތުން އައެވެ. ގޮތް ނޭނގޭ އެ ޒުވާނާގެ އަމަލުތައް ހުރި ގޮތުން މިޝްކާ ހުރީ ފަސްޖެހި ބިރުގެންފައެވެ. ފިޔަވަޅު އަވަސްކޮށްލަމުން މިޝްކާ ހިނގައިގަތީ އެ ޒުވާނާއާ ދުރަށެވެ. ދެންވެސް އެ ޒުވާނާ މިޝްކާއާއި މުޚާތަބުކޮށް ވާހަކަ ދައްކަން ފެއްޓިއެވެ. “މިއޮތީ ކާރު…. މިކޮޅަށް އާދޭ…”\nރުޅިއައިސް ލޭކެކި މިޝްކާ އިންތިހާއަށް ރުޅި ގަދަވިއެވެ. އަނބުރި އެ ޒުވާނާއާއި ކުރިމަތިލަމުން އަތް އުކަމުން މިޝްކާ ހިތުގެ އުދާސްތައް އެއް ފައްޗަކަށް ބޭރު ކޮށްލިއެވެ. “ކޮން ކާރެކޭތަ ތި ކިޔަނީ؟… މަމީ ތި ހީކުރާ ކަހަލަ ކުއްޖެއް ނޫން އިނގޭ… މަށަކަށް ނޭނގޭ ތީ ކާކު ކަމެއްވެސް… ތަނަކުން ފެންނަ މީހަކަށް އެހީތެރި ވެވުނީމަ ދެން ހީވަނީ ތިމާ މީހާ މީ ހީރޯ އެކޭ…. ތިހާ ފަސޭހައިން މަށެއް ނުދާނަން… ތިމާގެ ހުރި ތަނަވަސްކަން ދައްކަން ކާރަށް އަަރާށޭ އެބަ ކިޔައެއްނު…”\nއެ ޒުވާނާ ދެލޯ ބޮޑުކޮށްގެން ހުރެ ވަށައިގެން އެއްވަމުން ދިޔަ މީހުންނަށް ބަލަމުން ބުނެލިއެވެ. “ރިޒާގެ ކާރު ޑްރައިވަރު މީ…. އަޅުގަނޑު ގާތު ރިޒާ ވިދާޅުވީ މިޝްކާ ހޭލީމަ ގޮވައިގެން ގެއަށް އަންނަން މަޑު ކުރާށޭ… އަޅުގަނޑު މި އުޅެނީ ތިޔަ ވިދާޅުވި ކަހަލަ ދަށު ދަރަޖައިގެ ނިޔަތެއްގައެއް ނޫން…”\nކަންތައް ވީ ގޮތް އެނގުމުން މިޝްކާ ވަަރަށް ލަދު ގަތެވެ. އެއްވެ ތިބި މީހުންގެ ޗުކުޗުކުތައް އަމާޒުވީ މިޝްކާއަށެވެ. މަޑު ހިނގުމެއްގައި އިސްޖަހައިގެން ހުރެ ރިޒާގެ ކާރު ޕާކް ކުރެވިފައިވާ ޒޯނު ކައިރިޔަށް ގޮސް ހުއްޓިގެން ހުރީއެވެ. އެ ޒުވާނާ ކާރަށް އެރުމަށްފަހު މިޝްކާއަށް ބަލާލިއެވެ. ކާރަށް އެރުމަށް އިޝާރާތް ކުރުމުން ކާރުގެ ފަހަތުދޮރު ހުޅުވާލުމަށްފަހު މިޝްކާ ކާރަށް އެރިއެވެ. ކާރުގައި އިން އިރު އިރުއިރުކޮޅުން މިޝްކާއަށް އެ ޑްރައިވަރާއި ދިމާލަށް ބެލެއެވެ. އަދި ކާރު އައިސް ގޭ ދޮރު މައްޗަށް މަޑުކޮށްލުމުން ކާރުން ފޭބުމަށްފަހު ޑްރައިވަރުގެ ކިބައިން ނިހާޔަތަށް މައާފަށް އެދުނެވެ. ލުއި ހިނިތުންވުމާކާއި އެކީ އޭނާ ‘އިޓްސް އޯކޭ’ އޭ ބުނެލިއެވެ.\nހުޅުމާލެ އައިސް އެކާރުގައި ހޮސްޕިޓަލަށް ދަތުރު ކުރި ނަމަވެސް މިޝްކާ ހާސްވެފައި ހުރުމުގެ ސަބަބުން އެއްވެސް ގޮތަކަށް ކާރު ދުއްވަން އިން ޑްރައިރަށް ބަލާނުލެވުނީއެވެ. ވާނީވެސް އެހެންތާއެވެ.\nކާރުގެ ދޮރު ލައްޕާލުމަށްފަހު ކުރިމަތިން ފެންނަން ހުރި ބޮޑު ގެއާ ދިމާލަށް ބަލަން ހުރެވުނީ އަންތަރީސް ވެހުރެއެވެ. ބޮޑުގޭޓުގެ ދޮރު ކައިރީ ހުއްޓިގެން ހުރި ދޮރުވާނަށް މިޝްކާ ފެނުމުން ލުއި ހިނިތުންވުމަކާއި އެކު ތެދުވެ ގޭޓުގެ ދޮރު ހުޅުވާލަދިނެވެ. އަދި ކުރިމަތިން ފެންނަން ހުރި ދޮރުން ވަނުމަށް އެމީހާ ބުންޏެވެ. ގޭޓާއި އެދޮރާއި ދެމެދުގައި ވަނީ ތަފާތު މާމަލުގެ ގަސްތައް ހައްދާފައެވެ. ހީވަނީ ކުޑަ ބަގީޗާއެއް ހެންނެވެ. މަޑު އަދި ގަދަ ފިޔާތޮށި ކުލައިގެ ލިލީ މާތަކުން ފުރިފައިވާ ފެން ގަނޑެއް މާ ގަސްތަކުގެ މެދުގައި ހަދާފައި ވާއިރު އެ މަންޒަރު ވަރަށް ޗާލެވެ. ގަސްތަކަށާއި މާމަލަށް ބަަލަމުން މިޝްކާ ދޮރު ކުރިމައްޗަށް ހުއްޓި ދޮރުގައި ހަރުކުރެވިފައިވާ ރަނގަބީލަށް ފިތާލިއެވެ.\nކުޑަ ވަގުތުކޮޅަކަށް ފަހު ދޮރު ހުޅުވާލިއެވެ. ދޮރުމަތީ ހުރީ މެދު އުމުރުގެ އަންހެނެކެވެ. މިޝްކާއަށް އެ އަންހެންމީހާ އެއީ ކާކުކަމެއް ނޭނގުނެވެ. އަނެއްކާ މިއާދެވުނީ ރަނގަޅު ގެއަށް ބާވައޭ ހިތަށް އަރަމުން ދިޔައެވެ. އަހާނީ ކީކޭ ބާއޭވެސް ހިތަށް އެރިއެވެ. ދުލަށް ހަރަކާތެއް ނުގެނެވިގެން އުޅެނިކޮށްް އެ އަންހެން މީހާ ސުވާލުކޮށްލިއެވެ. “ތީ މިޝްކާތޯ؟…” ޖަވާބުގައި މިޝްކާ ބޯޖަހާލުމުން އެ އަންހެން މީހާ ދޮރު ހުޅުވާލަމުން އެތެރެއަށް ވަނުމަށް ދަޢުވަތު ދިނެވެ.\nގޭތެރެއަށް ވަނުމަށްފަހު އެ ގޭގެ ފުރިހަމަކަމަށް ބަލަން މިޝްކާއަށް ހުރެވުނީ އަންތަރީސް ވެފައެވެ. އަލީނާގެ ދިރިއުޅުން ހުންނާނެ ގޮތް ތަސައްވަރު ކުރެވިފައި ނުވާތީ މިޝްކާއަށް ހުރެވުނީ އަނގަ ހުޅުވިފައެވެ. ޝާހީ ފަރުމާއަށް ހަދާފައިވާ ސޯފާ ސެޓެކެވެ. އެ ސޯފާގައި އިށީނުމުން ގޮނޑީގެ ސްޕޮންޖުގެ އަރާމުކަމުން މިޝްކާއަށް އެ ގޮނޑީގައި ލެގިލަމުން ރަނގަޅަށް ގޮނޑިއަށް ފަތާވެލިއެވެ. އެ ވަގުތު އެ އަންހެން މީހާ މިޝްކާއަށް ޖޫސް ތައްޓަކާއި ފެންތައްޓެއް ހިފައިގެން އައެވެ. ސޯފާ ކުރިމަތީ ހުރި ބިއްލޫރި މޭޒުމަތީގައި އެ ތަބައް ބެހެއްޓުމުން މިޝްކާ ޖޫސްތަށި ނަގާ ބޯންފެށިއެވެ. މިޝްކާ ހުރީ ވަރަށް ބަނޑުހައި ވެފައި ކަމުން އެއް ނޭވާއިން ޖޫސްތަށި އެއްކޮށް ހުސް ކޮށްލިއެވެ. އަދި ފެންތަށި ނަގަމުން ސީމައްތަ ކޮބައިތޯ ސުވާލު ކޮށްލިއެވެ.\nތަބައް ނަގައިގެން ހިނގައިގަންނަމުން މެޑަމް މަތީގައި އުޅޭ ކަމަށް އެ އަންހެން މީހާ ބުނެލީ ސޯފާގެ ފަަހަތުގައި މައްޗަށް ދެވެން ހުރި ސިޑިބަރި ދައްކާލަމުންނެވެ. ސިޑިން މައްޗަށް ދާން މިޝްކާ ހިނގައިގަތެވެ. ފާރުގައި ހަރު ކޮށްފައިވާ ތަސްވީރުތަކަށް ބަލަމުން މަޑު ފިޔަވަޅުތަކުގައި މިޝްކާ ހިނގަމުން ދިޔައެވެ. އަލީނާގެ އާއިލާގެ އެކި ދުވަސްވަރުގެ ތަސްވީރުތައް ފްރޭމްކޮށް ފާރުގައި ހަރުކޮށްފައި ހުއްޓެވެ. އޭގެތެރެއިން އަލީނާގެ މަންމައާއި ބައްޕަގެ ޒަމާންވީ ފޮޓޯތައްވެސް ހުއްޓެވެ.\nފުރަތަމަ ބުރިއަށް އެރި އިރު އެބައިގައި ތިން ކޮޓަރި ފެންނަން ހުއްޓެވެ. އޭގެތެރެއިން މެދަށް ހުރި ކޮޓަރިއާއި ދިމާލަށް މިޝްކާ ހިނގައިގަތެވެ. އެމީހާ ބުނި ފަދައިން ސީމާއްތަ އިންނާނެ ކަމަށްވަނީ ސިޑިޔާ ދިމާލަށް ހުރި ކޮޓަރީގައި ކަމަށް ބަލައި ދޮރު ހުޅުވާލިއެވެ. ކޮޓަރީގެ ތެރެއިން ފެންނަމުން ދިޔައީ އަނދިރި ކަމެވެ. ނަމަވެސް ގިނަ އިރުތަކެއް ނުވެ ކޮޓަރީގެ ސައިޑް ޓޭބަަލް މަތީ ހުރި ބައްތި ދިއްލާލުމުން ކޮޓަރި ތެރެއަށް ފަނޑު އަލިކަމެއް ފާޅުވާން ހުއްޓެވެ.\n“މިޝްކާ… އާދޭ އެތެރެއަށް…” ސީމާ ކުރަކި ވެފައިވާ އަޑަކުން މިޝްކާއަށް ގޮވާލިއެވެ. އެހިސާބުން އެ ބައްތި ދިއްލީ ސީމާކަން މިޝްކާއަށް ޔަޤީން ވިއެވެ. މަޑު ހިނގުމެއްގައި އެތެރެއަށް ވަނުމުން ސީމާ އެދުނީ އޭނާގެ މަގަތުގައި އެނދުގައި މިޝްކާ އިށީނުމަށެވެ.\nއެ ކޮޓަރީގެ ތެރޭގައިވާ ފަރުނީޗަރު ހުރީ ހުދުކުލައިގައި އެއް ޑިޒައިނަކުންނެވެ. ކޮޓަރި ތެރެއިން ދުވަމުން ދިޔައީ މަލެއްގެ މަޑުމަޑު މީރު ވަހެކެވެ. އެއީ ކޮޓަރީގެ ކުޑަދޮރު ކައިރީހުރި މޭޒެއްގެ މަތީގައި ބަހައްޓާފައި އިން މާ ޓުކުރީގައި ހުރި ތާޒާ މަލުން ދުވަމުންދާ މީރު ވަސްކަން މިޝްކާއަށް އެނގުނެވެ.\nލޮލުން ފައިބަމުން ދިޔަ ކަރުނަތައް ފޮހެލަމުން ސީމާ ވާހަކަ ދައްކަން ފެއްޓިއެވެ. “ސަލީމް ދޯ މިޝްކާ ގެނެސްދިނީ… އަހަރެން ބުނިން ރިޒާ ކައިރީ ސަލީމް ބަހައްޓާށޭ ހޮސްޕިޓަލުގަ…. މިޝްކާ ގޮވައިގެން އަންނަން…. އެއީ ވަރަށް ރަނގަޅު މީހެއް… އޭނާ ދޯ ގެނެސްދިނީ…”\nރިޒާގެ ކާރު ޑްރައިވަރުގެ ވާހަކަ ބުނުމުން ކުރިން ކަންތައް ހިނގައިދިޔަ ގޮތް ހަނދާންވިއެވެ. މިޝްކާ ލަދުގަންނަ ގޮތްވުމުން އިތުރު ވާހަކައެއް ނުދައްކާ މަޢުޟޫ ބަދަލު ކޮށްލިއެވެ. “ސީމައްތަ ރޮނީތަ؟… ކޮބާ އަލީނާ؟… ނަރުސް ކުއްޖާ ބުނި މެންޓަލް ހޮސްޕިޓަލަކަށް ބަދަލު ކުރި ވާހަކަ… އެއީ ތެދެއްތަ؟…”\nމިޝްކާއަށް ބަލާލުމަށް ފަހު ސީމާ ބޯ ޖަހާލިއެވެ. “އެއީ ޑޮކްޓަރުން ދިން ލަފާ…. އަހަރެން ބުނިން އެ މަންޖެ އެތަނަށް ނުގެންދާށޭ… އެއީ ޖިިންނި ޝައިތޯނީ ކަމެކޭ… އެކަަހަލަ ކަންކަން ބޭސް ފަރުވާކޮށްގެން ވަކި ރަނގަޅު ވާނެތަ؟…. އަލިބެ ދެއްކި ވާހަކަވެސް ރިޒާއަށް ކިޔައި ދިނިން…..” ސީމާގެ ވާހަކަ އެހިސާބަށް ގޮސް މެދު ކަނޑާލިއެވެ. ވާހަކަ މެދުކެނޑުމުން މިޝްކާ ސީމާއާއި ދިމާލަށް ބަލާލިއެވެ. އޭރު ސީމާ ވަނީ ފުން ޚިޔާލެއްގެ ތެރެއަށް ގޮސް ހުސްވެފައެވެ.\nސީމާގެ އަތުގައި ހިފާލަމުން މިޝްކާ ވާހަކަ އިތުރަށް އޮޅުން ފިލުވަން މަސައްކަތް ކުރިއެވެ. ” ދެން ކީކޯ ރިޒާބެ ބުނީ؟…”\nފުން ނޭވާއެއް ލުމަށްފަހު ނޭފަތް ދަމާލަމުން ސީމާގެ ވާހަކަ ކުރިޔަށް ގެންދިޔައެވެ. “ރިޒާ އެކަހަލަ ކަންތަކާ ވަރަށް ދުރުވާނެ…. ފަންޑިތަ ހަދައިގެން ފާލު ބަލައިގެން ކަންތައް ކުރާ މީހުންދެކެ އޭނަ ވަރަށް ރުޅި އަންނާނެ….” އަނެއްކާވެސް ސީމާގެ ވާހަކަ މެދުކަނޑާލިއެވެ. ކެތްމަދުވެފައިވާ މިޝްކާ ދެން ހުރިބައިތައް ހޯދަން ބޭނުންވެގެން ސުވާލުކުރަން ފެއްޓިއެވެ. “އެއީ ކީއްވެޔޯ؟…”\nސީމާ އެނދުން ތެދުވެ ބުރަކަށި ދަށަށް ބާލީހެއް ލައްވާލައި އެނދުގެ ހެޑްބޯޑުގައި ލެގިލަމުން ވާހަކަ ފެއްޓިއެވެ. “އަސްލު އެއީ ވަރަށް ކުރީގެ ކަމެއް…. އަލީނާގެ ބައްޕަ ފަރާތު މާމަ އަކީ ކުރީގަ ޖިންނި މޮޔަވި މީހެއް…. އެއީ ރިޒާގެ މަންމަަ ހަރިއްޔާ…. ހަރިއްޔާއަށް ފަރުވާކުރަން ރިޒާގެ ބައްޕަ ނުހޯދާކަށް ފަންޑިތަވެރިއެއް ނެތް… ރިޒާގެ މަންމަ އެހާލުގައި އޮވެ ނިމިގެން ދިޔައީވެސް…. އެހެންވެ އޭނަ އެއްވެސް ގޮތަކަށް މިކަންކަމުގެ ތެރެއަށް ވަންނަން ބޭނުން ނުވަނީ….” ވާހަކަ މިހިސާބުން މެދުކަނޑާލަމުން ސައިޑް ޓެބަލް މަތީ ހުރި ފެންތަށިން ފެންފޮދެއް ބޯލުމަށްފަހު މޭޒުމަތީ ތަށި ބަހައްޓަމުން އަނެއްކާ ވާހަކަ ކުރިޔަށް ގެންދިޔައެވެ.\n“އެ ހުރިހާ ކަމެއް ހިނގި އިރު އަހަރެން އުޅުނީ ރިޒާއާއި އިނދެގެން… ޚުދު އަހަރެންވެސް އެ މަންޒަރު ލޮލުން ދުށިން… އަސްލު ރިޒާ ބޭނުން ނުވަނީ އޭނަ މަންމަ ނިމިގެން ދިޔަ ގޮތަށް އަލީނާ ނިމިގެން ދާން… އަލީނާ ވައްތަރީވެސް އަލީނާގެ މާމަޔާ… މާމަޔަށް ވުރެއްވެސް ބޮޑަށް އަލީނާގެ ބޮޑުދައިތައާ…”\n“އަލީނާގެ ބޮޑުދައިތައޭ… ބައްޕަ ފަރާތު ބޮޑުދައިތައެއް ހުންނަކަމެއް ނޭނގޭ… އެއީ ކާކު؟…” ހައިރާންވެ ހުރެ މިޝްކާ އެއީ ކާކުތޯ އޮޅުންފިލުވަން ބޭނުންވިއެވެ.\nސީމާ، މިޝްކާގެ އަތުގައި ހިފަގެން މަޑުމަޑުން އެނދުން ފޭބިއެވެ. އަދި ކޮޓަރިން ބޭރަށް ދިޔުމަށް ހިނގައި ގަންނަމުން ބުންޏެވެ. “މިޝްކާއަށް ނޭނގިދާނެ މިހެން ބުންޏަސް…. އެއީ އޭނާ މަރުވެފަވީ މިޝްކާމެން އުފަން ނުވަނީސް…. އެ ހާދިޘާއަށް ފަހު މަންމަ މޮޔަވީވެސް…. މުޅިންހެން ދައްކާާނީ ހަމަނުޖެހޭ ވާހަކަ… ކޮންމެ ތަނަކުން ކުއްޖަކު ފެނުނަސް ރަނާއޭ ކިޔާ ރޮމުން އެ ކުއްޖެއް ފަހަތުން ދުވާނެ…. ޚުދު އަހަރެންނާވެސް މަންމަ ވާހަކަ ދައްކަނީ ރަނާއޭ ކިޔައިގެން… މަންމަ ރަނާ ދެކެ ވަރަށް ލޯބި ވާނެ…”\nސީމާގެ ވާހަކަތަކުގައި ރަނާގެ ނަން ބޭނުން ކުރުމުން މިޝްކާއަށް ސިހުމެއް ލިބުނެވެ. ސަބަބަކީ އަލީނާއަށް ހުވަފެނުގައި ފެންނަ ކުއްޖާއަށް ވެސް ކިޔަނީ ރަނާ ކަމަށް ވާތީވެއެވެ. މިޝްކާގެ ސިކުނޑީގައި އެނބުރެމުން ދިޔަ ޚިޔާލުތަކުން ދެން ހޯދަންވީ މި ރަނާއާއި ބެހޭ މަޢުލޫމާތުކަން ސިގުނަލް ދެމުން ދިޔައެވެ.\nކޮޓަރިން ބޭރަށް ނުކުތުމަށްފަހު އެކޮޓަރީގެ ކަނާތް ފަރާތަށް ހުރި ދޮރާ ދިމާލަށް އިޝާރާތް ކުރަމުން ސީމާ ބުނެލިއެވެ. “މީ އަލީނާގެ ކޮޓަރި…. މި ކޮޓަރީގައި މިޝްކާ މަޑުކުރާނީ… މިޝްކާގެ ދަބަސް ދައްތަ ބެހެއްޓީ ކޮޓަރީގެ މޭޒު މަތީގައި… ދެން ދޭ ރީތި ވެލައިގެން ކާން އަންނަން…. އެކޮޅުން އައި ގޮތަކަށްނު ތިހުރީ…. ކާކޮޓަރި ހުންނާނީ ތިރީ ބައިގަ… ދައްތަ މިދަނީ ކާން ހަދަން….”\nސިމާ ދެއްކި ކޮޓަރިއަށް ވަންނަމުން މިޝްކާ އަދި ރަނާއާއި ބެހޭ ގޮތުން ވާހަކަ ހޯދަން އަޒުމް ކަނޑައެޅިއެވެ. އަލީނާގެ ކޮޓަރި ތެރެއަށް ވަނުމުން ހީވީ ކާޓޫންތަކުން ފެންނަކަހަލަ ޕްރިންސަސްއެއްގެ ކޮޓަރިއަކަށް ވަދެވުނު ހެންނެވެ. މުޅި ކޮޓަރީގައި ވަނީ މަޑު ވައިލެޓް ކުލަ ލާފައެވެ. ހުދު ކުލައިގެ ފަރުނީޗަރުތައް ވަނީ ފިޔާތޮށި ކުލައިގެ ކޮކާތަކަކުން ޖަރީ ކޮށްފައެވެ. ކޮޓަރީގެ ސީލިންގުގައި ހުދު ކުލަ ލާފައިވާއިރު ފިޔާތޮށި ކުލައާއި ދަނބު ކުލައިގެ ކޮކާތަކާއި މާމަލުގެ ކުރެހުންތަކުން ފަޅު ފިލުވާލާފައި ވެއެވެ.\nއެ ކޮޓަރީގެ ތެރެއިން ބޭރަށް ނިކުމެވޭ ގޮތަށް ކަހާލެވޭ ދޮރެއް ހުރިތަން ފެނުމުން އެ ދޮރު ކަހާލާ މިޝްކާ ބޭރަށް ނުކުތެވެ. އެއީ ބޭރު ފެންނަ ގޮތަށް އިން ބެލްކަންޏެކެވެ. ދެމީހުންނަށް އިށީންދެވޭނެހެން ހަދާފައިވާ އުނދޯއްޔެއް ހުރިއިރު އެ ބެލްކަނީގައިވެސް އެކި ކަހަލަ މާމެލާމެލީގެ ޕޮޓުތައް ބަހައްޓާފައި ހުއްޓެވެ. ބެލްކަނިން ބޭރުން ފެންނަނީ ހުޅުމާލޭގެ ބީޗްގެ ހިތްފަސޭހަ މާހައުލެވެ. ހަވީރުގެ ވަގުތެއް ކަމުން މީހުން މޫދަށް އެރި އުޅޭ މަންޒަރު ފެންނަމުން ދިޔައެވެ.\nކުއްލިއަކަށް ކަމެއް ހަނދާންވުމުންް ބެލްކަނީގައި މަޑުނުކޮށް އަވަސް އަވަހަށް ކޮޓަރި ތެރެއަށް ވަނެވެ. ފާހާނާއަށް ވަދެ ހެދުން ބަދަލުކޮށް މީހާ ތާޒާ ވެލާ ރީތި ވެލިއެވެ. އަވަސް ފިޔަވަޅުތަކެއްގައި ސިޑިން ފައިބައިގެން ތިރިއަށް ދިޔައީ މިޝްކާ އަންނަން ދެން ސީމައްތަ އިންތިޒާރުގައި އިންނާނެކަން އެނގޭތީއެވެ.\nކާގެއަށް ވަދެވުނު އިރު މޭޒުމަތީގައި ތަފާތު ވައްތަރުގެ ކާ އެއްޗެހި އަތުރާފައި ހުއްޓެވެ. ނޫޑުލްސްކޮޅެއް ތައްޓަށް ލުމަށްފަހު ޑެވިލް މަސްކޮޅެއް ލައިގެން މިޝްކާ ކާން ފެށިއެވެ. މިޝްކާ ކައި ނިމެންދެން ގާތުގައި އިށީންދެގެން ސީމާ އިނީއެވެ. ކަމުން ކަމުން މިޝްކާއަށް އަހާލެވުނެވެ. “ސީމައްތަތަ ނޫޑްލްސް ކެއްކީ؟… ހާދަ މީރޭ..”\nލުއި ހިނިތުން ވުމަކާއި އެކު އޯގާތެރިކަމާއި އެކު ސީމާ ޖަވާބުދިނެވެ. “ނޫން މިޝްކާ… ދައްތައެއް ނޫން ކެއްކީ… މިގޭ އުުޅޭ ލަންކާ ކުއްޖާ ސޯފީ ކެއްކީ…. ދައްތަމެން ގެއަށް އައި އިރު ސޯފީ ކައްކާ ނިމިއްޖެ.. މިއަދު މި މޭޒުމަތީގައި ގިނައީ އަލީނާއަށް މީރު ކެއުންތައް…. ސޯފީ ވަރަށް ލޯބިވާނެ އަލީނާދެކެ… އަލީނާ 12 އަހަރުން ފެށިގެން އޭނަ މިގޭގަ މަސައްކަތް އެ ކުރަނީ… އޭނަ އެއީ ވަރަށް ރަނގަޅު މީހެއް….”\nއަލީނާގެ ވާހަކަ ފެއްޓުމުން ސީމާ އެ ވާހަކަ ތެރެއިން އާ ކުރިއެއް ފަޅުވަން މިޝްކާއަށް ފުރުޞަތު ލިބުނެވެ. “ސީމައްތާ؟… އަލީނާ ގެންދިޔަ ހޮސްޕިޓަލަށް ދެވޭނީ ކޮން ދުވަހަކުން؟… އަހަރެން ވަރަށް ބޭނުން އަލީނާއާއި ބައްދަލު ކޮށްލަން….”\nސީމާގެ ހަރަކާތްތަކަށް ހުއްޓުމެއް އައެވެ. މަޑުޖެހިލުމަށްފަހު ވާހަކަ ދައްކަން ފެއްޓިއެވެ. “ރިޒާ ބުނީ ތިން ދުވަހުން ތިން ދުވަހުން އެކޮޅަށް ބައްދަލުކުރަން ދެވޭނެ ވާހަކަ… ދެދުވަސް ފަހުން ދާނީ… މިޝްކާވެސް އަހަރެމެންނާ އެކީ ގެންދާނަން…”\nމިޝްކާއަށް ތިން ދުވަހަކީވެސް ވަރަށް ދިގު އިންތިޒާރަކަށް ވާނޭކަން އެނގެއެވެ. ސަބަބަކީ އޭނާ މިހާރު އަލީނާއާއި ބައްދަަލުކޮށް އޭނާގެ ހާލު އޮޅުން ފިލުވަން ވަރަށް ބޭނުންވާތީއެވެ. އަލީނާގެ ވާހަކަތައް ޤަބޫލުކުރަން ބޭނުމެވެ. އެ ކަމުގައި ފޮރުވިފައިވާ ވަރަށް ބޮޑު ހަޤީޤަތެއް ވާކަން ކަށަވަރެވެ.\nކައި ނިމުމުން ސޯފީ އައިސް ތަށިތައް ނަގަން ފެށިއެވެ. ސޯފީ މަސައްކަތުން އަަވަދިވެގެން އަންނަން ދެން ސީމާ މަޑުކުރިއެވެ. ސިޓިންގް ރޫމުގައި ހުޅުވާފައިވާ ޓީވީން ދައްކަމުން ދާ ހިންދީ ފިލްމަށް ގެއްލިފައި ސީމާއާއި މިޝްކާއަށް ތިބެވުނެވެ. ސޯފީ މަސައްކަތް ނިންމުމަށްފަހު އައިސް ސީމާއާއި ސަލާމް ކުރުމަށްފަހު އެގެއިން ނުކުތުމަށް ހިނގައިގަތެވެ. މިޝްކާއަށް އެ މަންޒަރު ފެނި ހައިރާންވެހުރެ އަހާލިއެވެ. “ސޯފީ ކޮންތާކަށް އެ ދަނީ؟…”\nމިޝްކާގެ ސުވާލަށް ސީމާ ޖަވާބު ދިނެވެ. “މަސައްކަތު މީހުން ނިދަން ހަމަޖައްސާފައިވާ ތަން ގޭގެ ބިއްދޮށުގައި ހުންނާނެ…”\nސިޓިންގްރޫމުގެ ލައިޓްތަކުގެ އަލި މަޑުކޮށްލުމަށްފަހު ސީމާ ޓީވީ ނިއްވާލިއެވެ. އަދި ކޮޓަރިއަށް ދިޔުމަށް ސިޑިއާ ދިމާލަށް މިސްރާބު ޖެހިއެވެ. ސީމާގެ ފަހަތުން މިޝްކާވެސް ސިޑިއަށް އަރަން ހިނގައިގަތެވެ. ސިޑިން އަރަމުން ދިޔައިރު މި ފަހަރުވެސް ފާރުގައި ހަރުކޮށްފައިވާ ފޮޓޯ ފްރޭމްތަކަށް މިޝްކާ ބަލަމުން ދިޔައެވެ. ސިޑީގެ މެދަކާ ހިސާބަށް އެރުނު އިރު ރިޒާގެ ވަރަށް ކުރީގެ ފޮޓޯގަނޑެއް ފެނުނެވެ. ނަމަވެސް އެ ފޮޓޯގަނޑުގައި ރިޒާއާއި ޖެހިގެން މިހުރީ އަލީނާއެވެ.\nހައިރާންވެހުރެ ސީމާ ގާތު މިޝްކާ އަހާލިއެވެ. “މީ އަލީނާތަ؟…. އަލީނާ ކޮން އިރަކު ދޯޕައްޓާ ހެދުން ލީ؟…”\nކުރިއަށް ހިނގަމުންދިޔަ ސީމާގެ ފިޔަވަޅު މަޑުކޮށްލަމުން ފާރުގައި ހުރި ފްރޭމަތަކަށް ބަލާލަމުން ބުންޏެވެ. “ތީ އަލީނާއެއް ނޫން…. ތީ ރަނާ… ރިޒާގެ ކޮއްކޮ… އަލީނާގެ ބޮޑުދައިތަ…”\nދެލޯ ބޮޑުކޮށްގެން ހުރެ ރަނގަޅަށް އެ ފޮޓޯގަނޑަށް ބަލާލެވުނެވެ. ތެދެކެވެ. އެއީ ވަރަށް ކުރީގެ ފޮޓޯއެކެވެ. އެ ފޮޓޯއިން ފެންނަ ފެނުމުން އެއީ ރިޒާގެ ޅަ ދުވަސްވަރުގެ ފޮޓޯއެއްކަން ހަމަ ޔަޤީނެވެ. ރަނާއާއި އަލީނާއާއި ތަފާތު ކުރަން ވަރަށްވެސް ދައްޗެވެ. އަލީނާ އެއީ ރަނާގެ ދެލި ކޮޕީއެކެވެ. ހަމަ އެހާވެސް ވައްތަރެވެ. ތަފާތަކީ ރަނާގެ ހެދުން އެޅުމުގެ ވައްޓަފާޅިއެވެ. އިތުރު ސުވާލެއް މީޝްކާއަށް ނުކުރެވެނީސް އަނެއްކާވެސް ސީމާ ވާހަކަ ދައްކަން ފެއްޓިއެވެ.\n“ހައިރާންވެފައި ދޯ ތި ހުރީ…. ރަނާ ގެއްލުނީ 2004 ވަނަ އަހަރުއެރި ސުނާމީގަ…. އެއަށްފަހުން އޭނާ ނުފެނުނު…. އޭރު އަހަރެން އަލީނާއަށް ބަނޑު ބޮޑު…. ރަނާއާއި އަހަރެންނާ ވަރަށް ގާތްވާނެ…. އެއީ ވަރަށް ބަސްއަހާ ކުއްޖެއް…. އަހަރެމެން ދެމީހުންނަކީ ބެސްޓު ފްރެންޑުންނޭވެސް ބުނެވިދާނެ…. އަލީނާ ފެނުނީމަ އަހަރެން އަބަދުވެސް ރަނާ މަތިން ހަނދާންވޭ….”\nމަޑުމަޑުން ފޮޓޯތަކުގައި ފިރުމަމުން ސިޑިން މައްޗަށް އެރުމާއި އެކު ސިމާ އޭނާގެ ކޮޓަރިއަށް ވަނުމަށް ހިނގައިގަތެވެ. މާޒީގެ ހިތި ހަނދާންތަކެއް އާވުމުން ސީމާ އިނީ ވަރަށް ދެރަވެފައިކަން މިޝްކާއަށް ފާހަގަ ކުރެވުނެވެ. އެހެންކަމުން މިޝްކާވެސް އަވަސްވެގަތީ އޭނާގެ ކޮޓަރިއަށް ދިޔުމަށެވެ.\nސީމާގެ ފަރާތުން މިއަދު އެނގުނު ވާހަކަތަކުން ކޮންމެވެސް ނުބައެއް މިކަމުގައި އުޅޭކަން މިޝްކާއަށް އިހްސާސްވިއެވެ. ނަމަވެސް ހިތުގައި ބަރާވަމުން އައި ސުވާލުތައް އެކީ އެކައްޗަކަށް ނުކޮށް ބެހެއްޓީ ސީމައްތަވެސް ހުންނާނީ ވަރުބަލިވެފައި ކަން އިހްސާސް ވާތީއެވެ. އެނދުގައި އޮށޯވެލުމަށްފަހު ނިދާލަން މަސައްކަތް ކުރިއެވެ. ނަމަވެސް މިރޭ މިޝްކާއަށް ނިދޭ ގޮތެއް ނުވިއެވެ. އެކި ޚިޔާލުތަކަށް ގެއްލި މުޅިރޭ ހަތަރު ދަމު އެއް އަތުން އަނެއް އަތަށް އެނބުރި އެނބުރި އޮވެވުނީއެވެ.\nTags: "ޕެރަނޯރމަލް" "ފިކްޝަން"\nMe 1st. Yayy!!! Awesome story. Keep bringing us such nice stories. Lov ya.\nThanks inaaa… yaa ur the first to comment…. im glad u like this story….. insha allah…. will bring more stories…. 🙂 thanks for the lovely comment 🙂\nAlhe haada reehchey vaahaka v interesting. Aneh baives kiyaa hiyvani waiting waiting. ..\nOwww… Thanks Erum… glad u liked it so far….. next part will upload soon…. 🙂 keep waiting…\nhey this story is num 1\nthanks Lilly Giirl…. <3\nVahaka kiyaa kujjaa\nAsluvs vara interesting. Waiting….\nAsluvs v interesting. Waiting…\nWoo hooo. .. inthixaaruga mi onnany ..so interesting. Waittin for next part\nAaluves…. maves…. komme bayehves ehaaa interesting…. next next dhw dhen kiyeyneeee\nV reethi.varah kiyahivva gothakah vaahaka thi gendhany.\nV salhi mi bai ves, v interesting, love it.\nThafaathu interesting story eh. Kiyan feshi iru hithakah naaraa mihaa suspense create vaane kamakah. Good work. Varah gina dhivehi story read kurevijje mihaaru mi site in. Ginai varah varah fenvaru dhah story thah. I’l give 8/10 stars to this story.?\nI strongly Agree Yoolee… I never thought this story cud bring so many twists…. its very interesting.. but ill give 10 out of 10\nInteresting. Magnificiant. Brilliant story writer. Keep it up. If i hadascale of\n1-10 to this story, i will give 10 out of 10. Eiee mi vaahaka nuwatha mi waahakaaage LiyunnTheriyaa wanii athunn hiThaa kuLheLaafa. Ehaameves asarugadha adhi furihama. And im waiting for yewhr next story. Kthanksbye\nwhat…. Aleena looks exactly same as Ranaaa… Wow… whataTWIST…. 🙂 this story is killing me…. alhey cant wait till MOnday… ShaXlyn… pls avahah up kohdhybala….\nvarah reethi ingey mibai vx… dhen anna bayah inthizaaru kuran eba 😉\nCnt wait4d next prt… v v v salhi\nThis is getting more interesting! Like this. 🙂\nVvv rae reethi shaz ge hunaru varikamae adhi ves eafahar dhatha saabas dhen\nLynn mi story v nice\nVarah reethi… describe koh dheefa huri goi v v v salhi.. heevaneeege fenna hen. 13 vana part kiyaa hithun mirey nuves nidheyne. Waiting waiting…. the best story in esfiya.com\nso shaax…this story is living in 2024 …dhwwww…it’sanice story..kyp updgrt work…may God bless u n ur work..thnx..\nThis story is awesome.. Varah reethi .. When is the next part ? Waiting for it .. Goodluck..\nVaaavaaaa….. mishka ah biteh set koh dhenee dhw….. ranaa ah v goiy balaa hiyvey….\nno aathu…this story is living in 2027 dhwwww Lyn…by doing way story v obi…waiting fordnext part….\nAlhey…. waiting for next episode….. miadhu iruirukolhaaa esfiya ah vadheveneeee. Mivaahaka upload kureythooo…. shaz pls avas\nAwesome ingey hama\nWow waiting for the next part.\nހިތާމަ ބިރުވެރި ލޯބި March 2, 2018\nކަލާ ހަނދާން ނުވޭ ހެއްޔެވެ…\nޅެން އެހެނިހެން ލޯބި July 7, 2017\nލޯބި August 14, 2015\nހިތާމަ އުފެއްދުންތެރި ލިޔުން އެހެނިހެން ލޯބި August 31, 2020\nހިތާމަ ބިރުވެރި އެހެނިހެން މަޖާ ލޯބި May 13, 2020


މާޔޫސްވެފާ ވީމޭ މިތާ | Esfiya - Dhivehi Vaahaka Site\nހިތާމަ ކުރުވާހަކަ April 26, 2019\nމާޔޫސްވެފާ ވީމޭ މިތާ\nދާނެ މަންޒިލެއްނެތް މަގުގެއްލިފައިވާ މުސާފިރެއް ފަދައިން މަތީނު މަޑު ހިނގުމެއްގައި ގޮސް ސަޙަރާގެ ތެރެއަށް ވަނެވެ. ދެން ވީ ގޮތެއް ނޭނގެއެވެ.\nމަތީނަށް ހޭލެވުނުއިރު އޭނާ އޮތީ ހޮސްޕިޓަލުގައެވެ. މުޅިމީހާވަނީ ހިކި އަނަރޫފަ ވެފައެވެ. މޫނުމަތިން ފެންނަމުންދަނީ ހިތާމަޔާއި ހިތްދަތިކަމެވެ. ދެލޯވަނީ ވަޅުވަދެފައެވެ. ކޯތާފަތްވަނީ ވަޅުވަދެފައެވެ. އޭނާގެ ފަން އިސްތަށިގަނޑު ވަނީ އެގޮތް މިގޮތަށް ހާވާލެވިފައެވެ. އެއްވެސް ތަރުތީބެއް ނެތިއެވެ. ފުރާނަ ހުރި ނަމަވެސް މައްޔިތެކޭ އޭނާއެކޭ މާ ބޮޑު ތަފާތެއް ނެތެވެ. މަތީނަށް ބަލައިލާ ކޮންމެ މީހަކަށްވެސް އޭނާވަނީ ބަރުދާސްތު ނުކުރެވެފަދަ ވޭނެއްގައިކަން ފަހުމްވާނެއެވެ.\nވާނީވެސް އެހެން ނޫން ހެއްޔެވެ؟ ޙަޔާތު ނާ ކޮޅިގަނޑެއްގައި ޖެހި ބަންޑުންވުމުން ވާނީ މިހެން ނޫން ހެއްޔެވެ؟ ގަދަ ކަނޑުގެ ހޮޅި ރާޅުތަކުގެ ތެރޭގައި ޣަރަގުވަމުންދާ މީހަކު އެކަން ތަޙައްމަލު ކުރާނީ ކިހިނަކުން ހެއްޔެވެ؟ މަތީނުގެ ދިރިއުޅުން މިއަދުވަނީ ފުން ވަޅުގަނޑަކަށް ވެއްޓިފައެވެ. އަދި އެ ވަޅުގަނޑުގައި އޭނާގެ ގައިގެ ތަންތަނުން ލޭކޮށި ދިރިއުޅުން އިންދިރާސް ވެއްޖެ އެވެ.\nމަތީނު އެނދުގައި އޮވެ ވީރާނާ ވެފައިވާ އޭނާގެ ޙަޔާތާއިމެދު ވިސްނަންފެށިއެވެ. އެ ވޭނީ އިޙްސާޞްތައް މުޅި ހަށިގަނޑުންވެސް ކުރާ ކަހަލައެވެ. އެހެން ނުވާންވީ ސަބަބެއް ނެތެވެ. ދިރިހުއްޓާ މަރުގެ އިންޒާރުގެ ލިބުމަކީއެއްވެސް އިންސާނަކަށް ތަޙައްމަލުކުރެވޭނެ ކަމެއް ހެއްޔެވެ؟ އޭނާގެ ޙަޔާތާއިމެދު ވިސްނާލުމާއެކު މަތީނުގެ ދެލޮލުން ކަރުނަ ހިލިގެން ދިޔައެވެ. ހަމަ މިއާއިއެކު އޭނާގެ މާޒީގެ ފީތާތައް އޭނާގެ ކުރިމަތީގައި ކުލަ މަންޒަރުތަކެއް ފަދައިން ސިފަވާން ފެށިއެވެ.\nއެއީ ގާތްގަނޑަކަށް މީގެ ފަނަރަ އަހަރެއްހާ ދުވަސް ކުރިއެވެ. މަތީނަކީ އޭނާގެ މަންމައާއި ބައްޕަގެ ހުރި ހަމައެކަނި ދަރިފުޅެވެ. އެދެމީހުންގެ ލޯބީގެ ނިޝާނެވެ. އެހެންކަމުން އެ ދެމަފިރިން މަތީނުދެކެ ވަނީކީ އަމަށަކު ލޯތްބެއްނޫނެވެ. އެ ދެމަފިރިން މަތީނު ބަލަމުންއައީ ލޮލުގެ ކޮއި ފަދައިންނެވެ. ހިތުގެ ފަނާރު ފަދައިންނެވެ. މަތީނުގެ ހާޖަތްތައް ފުއްދައިދިނުމަށް ކޮންމެ ދުވަހަކު މުލުހާލު ތުބަށް ތެދުވެ އެތައް މިންނެތް މަސައްކަތްތަކެއް ކުރެއެވެ. މަތީނުގެ ދިރިއުޅުމުގެ ތަރަޙަ އެންމެ އެދެވޭ ގޮތުގައި ބިނާ ކުރުމަށް ނުފުރޮޅާ އެންމެ ގާކޮޅެއްވެސް ނުބާއްވައެވެ. މަތީނަކީ މުޖުތަމަޢު ޤަބޫލުކުރާފަދަ އާރުލާ ދަރިޔަކަށް ހެދުމަށް ތެޔޮނާޅާ އެންމެ ބައްތިއެއްވެސް ނުބަހައްޓައެވެ. އަހަރެމެން އުޅެން އަންގަވައިފައިވާ ގިއުގަނޑުން ބޭރަށް އެންމެ ފިޔަވަޅެއްވެސް އެޅިއަނުދީ އެދެމަފިރިން މަތީނު ބޮޑުކުރަމުންއައީ ފިނިފެންމަލުގެ ދާނެއްގައެވެ. މީގެ އިތުރުން މަތީނު ދަތުރުކުރަމުންދިޔަ ނައު ރީތި ސާލަކަށް ބީއްސާލުމަށް އެތައް މިންނެތް މަސައްކަތްތަކެއް ކުރެއެވެ.\nނަތީޖާއެއްގެ ގޮތުން މަތީނު ވީ ހުނިޖަހައިލެވޭފަދަ ކުއްޖަކަށެވެ. މި ޒަމާނުގައި މީހަކަށް ނުލިބޭނެފަދަ އަގުމާތް ޖައުހަރަކަށެވެ. އަޚްލާޤީ ގޮތުންވެސް އޭނާއަކީ އެއްވަނައެވެ. މަތީނަކީ ފޯދެމުންއައި ފަސްމީރު ކުރިރުކެކެވެ. ލާމަސީލު މިސާލެކެވެ. މަންމަގެ އުނގުން ފެށިގެން ކަށްވަޅަށް ދާންދެން ކިޔެވުމަކީ މުހިންމު ކަމެއްކަން މަންމަ ވިސްނައިދީފައިވާތީ ކިޔެވުމުގައިވެސް ރަންވަނަތަކެއް ޙާޞިލްކުރިއެވެ. މުޅި ސުކޫލުގައިވެސް މަތީނާއި އަރައި އަރަފޯދޭނެ އެެއްވެސް ކުއްޖަކު ނެތެވެ. މަތީނަކީ ދުރޫސުލް އަޚްލާޤުގެ މާތް ސިފަތަކުން ޒީނަތްތެރި ވެފައިވާ ކުއްޖެކެވެ. އޭނާގެ މި ހުރިހައި އަރުތައެއްގެ މުގުލުގައިތިބީ އޭނާގެ ހަންހާރަވެތި މައިންބަފައިންނެވެ.\nސުކޫލު ދައުރު ނިންމުމަށްފަހު މަތީނު ބޭނުންވީ އިތުރަށް ކިޔެވުމަށެވެ. އޭނާގެ ލޭފަވެތި މައިންބަފައިންގެ ޝަޢުޤަށް ފެންދިނުމަށެވެ. ނަމަވެސް އޭގެކުރިން ޒަވާޖީ ޙަޔާތެއް ފެށުމަށް މަތީނު ނިންމިއެވެ. އޭނާގެ މަންމައަށް އެހީތެރިވާނެ އަންހެން ދަރިއެއް ހޯދައިދިނުމުގެ މަޤްޞަދުގައެވެ.\nމަތީނުގެ ހެއު ޚުލްޤުގެ ސަބަބުން އޭނާއާށް ތަފާތު ފެންވަރުގެ ތަފާތު ގިންތީގެ މީހުންގެ ހުށަހެޅުންތައް ލިބެމުން ދިޔައެވެ. މި އެންމެން ގެ ތެރެއިންވެސް މަތީނު ހޮވާލީ މިޝްޔާއެވެ. ލޯލާރިތަގެއްގެ ތެރެއިން ރަން ފައުނެއް ހޮވާލާފަދަ ގޮތަކަށެވެ.\nމިޝްޔާ އާއި މަތީނު ދިމާވީ ސްލޫލު ދައުރުގައެވެ. މިޝްޔާއަކީ މަޑުމައިތިރި އޯގާތެރި ކުއްޖެކެވެ. އެ އޯގާތެރިކަމުގެ އޮށުން ލޯބީގެ ގަސްފެޅީ ކޮންއިރަކުކަމެއް އެކަކަށްވެސް ނޭނގެއެވެ. އެދުވަހުން ފެށިގެން އެދެމީހުން ލޯބީގެ ގަހަށް ފެންދީ ބޮޑުކުރަމުން ގެންދިޔައެވެ.\nދުވަސްތައް މާޒީއާއި އެކުވަމުން ދިޔައެވެ. މިޝްޔާއާާއި މަތީނުގެ ލޯބީގެ ގުލްޝަން ތަފާތު ކުލަ ކުލައިގެ މާތަކުން ޖަރީކުރަމުންނެވެ. ވަޢުދާއި އަހުދުތައް ވަމުންނެވެ. މަތީނާއި މިޝްޔާ އެމީހުންގެ ގުޅުން ދެފަރާތުގެ ޢާއިލާއަށް އެންގިއެވެ. ދެފަރާތުގެ ޢާއިލާއިންވެސް ހިތުގެ އެންމެ އަޑިން މި ގުޅުމަށް ޤަބޫލުވިއެވެ. އެހެންކަމުން މާގިނަ ދުވަސްތަކެއްނުވެ މިޝްޔާއާއި މަތީނު ކައިވެނީގެ މާތް ގުޅުމުން ގުޅިގެންދިޔައެވެ. ކައިވެންޏަށްފަހު މަތީނުގެ ހުރިހައި ކަމެއްގައި މަގުދައްކައިދޭ އާރުކާޓީއަކަށް މަތީނުގެ މައިންބަފައިންނާއެކު މިޝްޔާވިއެވެ.\nކައިވެންޏަށްފަހު މާގިނަދުވަހެއްނުވެ، މަތީނުގެ ހުވަފެންތަކުގައި ޙަޤީޤީ ކުލަ ޖެއްސުމަށް އޭނާ ބޭރަށް ދިޔައެވެ. ކިޔަވައި މޮޅުވެ ލަޔާޤާތްތެރި ދަރިއަކަށް ވުމަށެވެ.\nބޭރަށްގޮސް ކިޔަވަން ފެށުމުންވެސް މަތީނުގެ ދިރިއުޅުމަށް މާބޮޑު ބަދަލުތަކެއް ނާދެއެވެ. މަންމަގެ ނަޞޭޙަތުގެ ބަސްތައް ކެނޑިނޭޅި އިވޭތީއެވެ. އެ ބަސްތައް ކަންފަތުގައި ހަރުލާފައި ހުންނާތީއެވެ. މަންމަގެ ނަޞޭހަތުގެ ބަސްތައް އަޑުއިވޭ ކޮންމެ ފަހަރަކު މަތީނުގެ ހިތްވަރު އާލާވެގެންދެއެވެ. ޢަޒުމް ވަރުގަދަ ވެގެންދެއެވެ. ބައްޕައާއި މިޝްޔާގެ ފޮނި ހުވަފެންތައް އަބަދުވެސް އޭނާގެ ދެލޮލުގެ ކުރިމަތީގައި ސިފަވެފައި ހުރެއެވެ.\nމި ހުރިހައިކަމެއް މަތީނަށް މަޖުބޫރުކުރުވީ ރަނގަޅަށް ކިޔެވުމަށެވެ. އެހެންކަމުން މަތީނު ފޫގަޅާފައި ކިޔެވުމަށް މަސައްކަތް ކުރަމުންދިޔައެވެ. ރަނގަޅު ނަތީޖާއަކާއި ކާމިޔާބީއެއް ހޯދުމަށް ހިންމަތާއި މިންނަތް ކުރަމުން ދިޔައެވެ. ދިރިއުޅުގެ މި ހަރުފަތް ހެޔޮގޮތުގައި ކަޑައްތުކުރުމަށް ރެއާއި ދުވާލު ހޭބޯނާރައި މަސައްކަތްކުރަމުން ގެންދިޔައެވެ.\nނަތީޖާއެއްގެ ގޮތުން ހީވެސް ނުކުރާހާ ކުޑަ ދުވަސްކޮޅެއްގެ ތެރޭގައި މަތީނުގެ ނަން މުޅި ކޮލެޖުގައި ވަކި ހިއްޕާލިއެވެ. އެންމެންގެ އަނގައިން އެއް އަޑަކަށް އިވޭ ނަމަކީ މަތީނުގެ ނަމަށް ވެއްޖެއެވެ. މީހުންގެ ހެޔޮދުޢާއާއި ލޯބީގެ ގުލްދަސްތާތަށް މަތީނަށް އޮހެންފެށިއެވެ. އޭނާގެ ހެޔޮ ޚުލްޤުގެ ސަބަބުންނެވެ. އެކުވެރިކަމާއި އޯގާތެރިކަމުގެ ސަބަބުންނެވެ. ކިޔެވުމަށް ހުންނަ ޝައުޤުވެރިކަމާއި ވަރުބަލިކަމެއްނެތި ކިޔެވުމަށް ކުރާ މަސައްކަތުގެ ސަބަބުންނެވެ. އަދި އޭނާގެ މޮޅު ނަތީޖާއާއި ތަނަވަސް ސިކުނޑީގެ ސަބަބުންނެވެ.\nދުނިޔެ ހިނގަނީ ތޮށަލި ދުޅައަށޭ ބުނާ ބީދައިން މަތީނުގެ ދިރިއުޅުމަށްވެސް އަޑިގުޑަންތަކެއް އަންނަން ފެށިއެވެ. ކޯސްނިމެން އަހަރެއްހާ ދުވަހަށް ވެފައިވަނިކޮށް ދިމާވި ރައްޓަހިންތަކެއްގެ ސަބަބުން ކުރީގެ މަތީނު މުޅިން ފިރާލާ ދިޔައީއެވެ. ނަމަވެސް މި ބަދަލުގެ ސަބަބުން މަތީނު ދެކެމުންއައި ރަން މުސްތަޤުބަލަށް ލޯމަރައިލާން ޖެހިދާނެކަން ނުވިސްނުނުކަން އެއީ މަތީނުގެ ބަދުނަސީބެވެ. އޭނާގެ މައިންބަފައިންގެ އުއްމީދުތައް ވެއްޔާ މޮޑެވިދާނެކަން ވިސްނާނުލެވުނުކަމީ އޭނަގެ މޮޔަކަމެވެ. ދުނިޔޭގެ ދަޅަތަކުގައި އޭނާއަށް ޖެހެވުނީ “ރައްކާވެ ތިބިއްޔާ ދަތުރޭ” ބުނާ ބަހަށް ސަމާލުކަން ނުދެވުނީތީއެވެ.\nމަތީނު ކިޔެވުމަށް ދޭ އަހައްމިއްޔަތުކަން ކުޑަވިއެވެ. ކުރިއަށް ދިޔުމަށް މައިންބަފައިން ކޮށައި އަލިކޮށްދިން މަގު ދޫކޮށް ނުބައި މަގަކުން ހިނގަން ފެށިއެވެ. މި ގޮތަށް ނޫޅުމަށް އެދި މައިންބަފައިން ދިން ނަޞޭހަތްތައްވީ ކަނޑުގައި އަޅާ ރޮނގުތަކަކަށެވެ. މަތީނު އިޞްލާޙުކުރުމަށް އޭނާގެ ޢާއިލާއިން ކުރަމުން ދިޔަ މަސައްކަތްތައް ފަނުފުލުންދާން ފެށިއެވެ. މިހުރިހައި މަސައްކަތެއްވީ ފޫނެއްފަޔަށް ފެން ފުރުމަށެވެ.\nމަތީނުގެ އެކުވެރިންގެ ފަލްސަފާ ފުރިހަމަވިއެވެ. މަސްތުވާތަކެތީގެ އަޅަކަށް މަތީނުވެ ނިމިއްޖެއެވެ. އެ ކެހިވެރި ދަލުގައި ހަމަ ރަނގަޅަށްވެސް ހައްޔަރު ވެއްޖެއެވެ. މަސްތުވާތަކެތީގެ “ޑީލަރަކަށް” އަދި “ލީޑަރަކަށް” މަތީނުވިއެވެ. މަސްތުވާ ތަކެއްޗަކީ ހުރިހައި ފާފަތަކުގެ މަންމައޭ ބުނަނީ ހަމަ ރަނގަޅަށެވެ. މަތީނު ކުށްތަކަށް އަރައިގަންނަން ފެށިއެވެ. ޢާމްދަނީ ހޯދުމަށް ކުރާ މަސައްކަތެއްގެ ގޮތުގައި މަތީނު ވައްކަންކުރަން ފެށިއެވެ. މި ހުރިހައި ކަމެއް ގޯހުން ގޯހަށް ވަމުން ދިޔައިރު މަތީނުގެ ޢާއިލާއަށް ކުރެވުނުހާވެސް ކަމަކީ ފައިގެ ބޮޑުވާ އިނގިލިން ފަސްކޮނެލަ ކޮނެލާ ތިބުމެވެ.\nމަތީނުގެ ދިރިއުޅުން ރައްޓަހިންގެ ބަހަށް ހެއްލި ބަދަލުކޮށްލިއިރު އޭނާއަށް ނުވިސްނުނު އެއްކަމެއް އޮތެވެ. އޭނާގެ ރަށްޓަހިން އޭނާ ޅޮސް އުނދޯންޔަށް އަރުވައިފާނެ ކަމެވެ. އޭނާގެ މިތުރުން ހަތުރުންނަށް ވެގެން ހިނގައިދާނެ ކަމަކަށް މަތީނު ހިތައްވެސް އަރުވާ ނުލައެވެ.\nމަތީނުގެ ދިރިއުޅުން އެފުށް މިފުށަށް ޖެހިގެން ދިޔައެވެ. މަސްތުވާތަކެތި ބޭނުންކޮށް އެ އެތެރެކުރުމުގެ ކުށުގައި ލަންކާގައި މަތީނަށް 10 އަހަރު ދުވަހުގެ ޖަލު ޙުކުމެއް އިއްވުނެވެ. މިއާއެކު ހީވީ މަތީނުގެ ފައިދަށުން ބިންގަނޑު ދެމިގެން ދިޔަހެންނެވެ. ވަށައިގެންވާ ހަފަރާތް އޭނާ ފިއްތާލި ފަދައެވެ. އޭނާގެ މެއަށް ހީވީ ހޫނު ފެންއެއްޗެއް އޮއްސާލި ހެންނެވެ. މިކަމުގެ މުގުލުގައިވެސް ތިބީ އޭނާގެ މިތުރުންނެވެ.\nމަތީނުގެ ހުވާސް ހޭލައްވައި ހަވާސް އަވަސްކުރުވި ދެވަނަ ޚަބަރެއް އޭނާއަށް ލިބިގެން ދިޔައީ އޭނާ ޖަލަށްލީތާ ހަތަރު އަހަރެއްހާ ދުވަސް ފަހުންނެވެ. އޭނާގެ ކަންފަތައް ހޮނު ގުގުރިއެއް ފަދައިން އިވުނު މިޚަބަރަކީ މަތީނަށް އެއިޑް ޖެހިފައިވާކަމުގެ ޚަބަރެވެ.\nމަތީނަށް ހެވާއި ނުބައި ރޭކާލީ ދެނެވެ. ނަމަވެސް އޭރު ވަގުތު ވަނީ ފާއިތުވެފައެވެ. މަތީނު ކުރެވިފައިވާ ކުއްތަކަށް ތަޢުބާވާން ބޭނުންވިއެވެ. އޭނާގެ އަހުރަވެތި މައިންބަފައިންގެ ގާތުން މަޢާފަށް އެދެން ބޭނުންވިއެވެ. އެހެންކަމުން އޭނާ މިނިވަން ވުމާއެކު އެނބުރި ރާއްޖެ އައެވެ. މަންމަގެ މަޢާފް ލިބޭނޭކަމުގެ ފޮނި އުއްމީދުގައެވެ. އެތައް ރެއެއްގެ ނިދި މަތީނަށްޓަކައި ޤުރުބާންކުރި އެ މަންމައަށް ގުލާނުކޮށްދިނިމުގައި ޙަޔާތުގެ ބާކީ އޮތްބައި ހޭދަކުރުމަށެވެ.\nމަންމަގެ ހިތުގެ ދުއްލިސާ ކަމުގައި ވާނޭކަމަށް ވަޢުދުވެ ފުރައިގެންދިޔަ މަތީނު އެނބުރި އައިއިރު އޭނާގެ ދިރިޅުންވަނީ ވީރާނާ ވެފައެވެ. ވިއްސި ވިހާލި ވެފައެވެ.\nމަތީނު އެނބުރި އައިއިރު ހިތާމަތަކަށް ކެތް ނުކުރެވިގެން އޭނާގެ އިލިވަރުވެފައިވާ މައިންބަފައިން މި ދުނިޔެއާއި އަލްވަދާޢު ކިޔައިފިއެވެ. އަދި މިޝްޔާވެސް މަތީނު ދޫކޮށް ދިޔައެވެ. އެޅުނު ޅައެއްޗެއްގެ ސަބަބުން މަތީނުގެ މުޅި ދިރިއުޅުން ހަލާކުގެ ތެރެއަށް ވެއްޓިގެން ދިޔައީއެވެ.\nއިރަކު މަތީނަކީ މީހުންގެ ލޯތްބާއި އިޚްތިރާމު ލިބިފައިވާ މީހަކު ނަމަވެސް މިއަދު އޭނާއަކީ މިހަސްތީއަށް ބަކީ ވެފައިވާ އެކަނިވެރިއެކެވެ. މިހާރު މަތީނުގެ ކަމަކީ މޮޔައެއް ފަދައިން ކޮންމެ ދުވަހަކު އޭނާގެ މައިންބަފައިންގެ މަހާނަ ކައިރިއަށްގޮސް ކަރުނަ އޮހުރުމެވެ. އަމިއްލައަށް މަރުވުމަކީ ފާފައަކަށް ނުވާނަމަ މިއަދު އެކަންވެސް މަތީނަށް ކުރެވުނީހެެވެ. އޭނާ ވަނީ އެހާވެސް މާޔޫސްވެ ގޮތް ހުސްވެފައެވެ.\nމަތީނުގެ މާޒީގެ ދޮރުފަތްތައް ލެއްޕުނީ ޑޮކްޓަރު އޭނާއަށް ގޮވާލުމުންނެވެ. ކޯތާފަތް މައްޗަށް ނީރައިލައިފައިވާ ކަރުނަތައް ފޮހެލުމަށްފަހު ޑޮކްޓަރާއި ދިމާއަށް އެނބުރުނެވެ. ޑޮކްޓަރު ހިނިތުން ވުމަކާއެކު މަތީނު ހޮސްޕިޓަލުން ދޫކޮށްލަން އައީ ކަމުގައި ބުންޏެވެ. އަދި މަތީނުގެ ޞިއްޙަތައް ސަމާލުކަން ދިނުމަށް ނަޞޭހަތްތެރި ވަމުން އޭނާ ދޫކޮށްލިއެވެ.\nމަތީނު ހޮސްޕިޓަލުން ނުކުމެގެން ހިނގައިގަތެވެ. މިޞްރާބު ގެއްލިފައިވާ އުޅަނދެއް ފަދައިންނެވެ. އަދި އޭނާގެ މާޒީއިން ޢިބްރަތް ލިބިގަންނަމުންނެވެ.\n❤❤❤????Salhi Vhk eh\nThankxx Jiji ❤❤\nalhe continue kohlaa nama v salhi vaane.. ehn meehaka eky zavaajy hayaatheh fashaa. dhn more….. hehe. dhn bunely salhi v ma… ingey miyaky kuruvaahka eh kan.. ek vs hama nala v ma bunely…. hope i will get to readalong story from you darla… keep it up dear…. lysm\nAwwnn ❤❤ thanks for the lovely comment and support … insha Allah soon u will get to readalong story\nކުރުވާހަކަ އެހެނިހެން November 14, 2017


Ziyaarathakah vee Kuththage Mahaana eve | Dhiislam\nވާހަކަ: ޒިޔާރަތަކަށްވީ ކުއްތާގެ މަހާނައެވެ.\nޢަލީ ނަޢީމް (ވޭވަށް) ޖެނުއަރީ 14, 2013\nދިގުވެގެންވާ ދަތުރެއް ކުރަމުން ދިޔަ ހަތަރު ރަހުމަތްތެރިން ދަތުރުކުރަމުން ގޮސް މަޑު ކުރީ ކޯރެއްގެ އައްސޭރީގައެވެ. ހަތަރު ރަހުމަތްތެރިންނާއި އެކު، ފަސްވަނަ ބައިވެރިޔަކަށްވީ މިބައިމީހުންގެ ކުއްތާއެވެ. މަޑުކުރި ހިސާބުން ދަތުރު ކުރިޔަށް ނުފެއްޓިގެން އުޅެނިކޮށް މިބުނާ ކުއްތާ މަރުވެއްޖެއެވެ. ކުއްތާ މަރުވުމާއެކު މިތަނުން އެކަކު ބުންޏެވެ. "މިކުއްތާ ވަޅުލުމަށްފަހު އެތަން ފާހަގަވާ ގޮތަށް ހަދަމާ ހިނގާށެވެ. އެއިރުން މިހިސާބަށް އާދެވުމާއެކު މިތަން ފާހަގަ ވާނެއެވެ. އަދި ކުއްތާގެ މަތިން ހަނދާން އާވާނެއެވެ." މިހެން ބުނުމަށްފަހު މިބައި މީހުން އެކުއްތާ ވަޅުލައި، ފާހަގަ ވާގޮތަށް މަހާނައިގެ ވެލިތައް އުސްކޮށް ޖަހާލިއެވެ.\nއެތައްދުވަހެއްގެ ފަހެވެ. ދަތުރު ކުރަމުން އައި ވިޔަފާރި ގާފިލާއެއްގެ މީހުން މަޑުކޮށްލީ އިރުއޮއްސުމާއެކު އަރާމުކޮށްލުމަށެވެ. އިއްތިފާގުން މިބައިމީހުންނަށް މަޑުކުރެވުނީ އެއްކަލަ ކުއްތާ ވަޅުލާފައިއޮތް ހިސާބުގައެވެ.\nކުރިޔަށްދާން އޮތް މަގުގެ ނުރައްކަތެރި ކަމާމެދު މިބައިމީހުންގެ މެދުގައި ވާހަކަ ދެކެވެންފެށިއެވެ. އެއީ ވައްކަން ކުރާ މީހުންނާއި ފޭރޭ މީހުންގެ ނުރައްކަލެވެ. މިވާހަކައިގައި ތިއްބާ، މިބައިމީހުންނަށް ކުއްލިއަކަށް ފެނުނީ އެތަނުގައި ހުރި ބޮޑު މަހާނައެވެ. މަހާނަ ހުރިތަނުގެ ބޯލާ ކޮޅުގައި ގަހެއް ހުރުމާއި ކައިރީގައި ކޯރެއް އޮތުމުން މިބައި މީހުން ނިންމީ އެވާނީ ކޮންމެވެސް ބޮޑުވެގެންވާ (ޢިލްމުވެރި) މީހެއްގެ މަހާނަ އެއްކަމަށެވެ. އެހެންވުމުން މިބައި މީހުން ނިންމީ ގާފިލާގެ މުދަލުގެ ދިހަބައިކުޅަ އެއްބައި އެޤަބުރަށް ހޭދަކުރުމަށެވެ. އަދި ރައްކަތެރި ކަމާއެކު ފެރޭމީހުންގެ ކިބައިން ސަލާމަތްވެވިއްޖެނަމަ މުދަލުގެ ދިހަބައިކުޅަ އެއްބައި އެޤަބުރަށް ހޭދަކުރާނެ ކަމަށް މިބައިމީހުން ނަދުރުވެސް ބުންޏެވެ.\nވިޔަފާރި ޤާފިލާގެ މުދާތަކަށް ފާރަލަމުންދިޔަ ވަގުންގެ މެދުގައި ކަމަކާއި ދެބަސްވުން އުފެދި މައްސަލަގަނޑެއްގައި އުޅެނިކޮށް އެގާފިލާގެ މީހުން ރައްކާތެރި ކަމާއެކު މިބައިމީހުންގެ އައްދަށުން ސަލާމަތްވެ މަންޒިލަށް ދަތުރުކޮށްފިއެވެ. އަދި މިފަހަރުގެ ވިޔަފަރި ދަތުރުން މިބައި މީހުންނަށްވީ ފައިދާ އިހުނަށްވުރެ ބޮޑެވެ. މިދަތުރުގެ ފައިދާ ވަކިކޮށް އޭގެން ދިހަބައިކުޅަ އެއްބައި ނަގައި އެއްކަލަ ކުއްތާގެ މަހާނައި ގައި ބޮޑުވެގެންވާ ރީތި ޢީމާރާތެއް ކޮށްފިއެވެ. މިހިސާބުން އެމަހާނަމިވީ ޒިޔާރަތަކަށެވެ.\nކުޑަދުވަސްކޮޅެއްގެ ތެރޭގައި މިބުނާ ޒިޔާރަތްފުޅުގެ ވާހަކަ ވައިރޯޅިއެއް ފަދައިން އެހިސާބުގެ އާބާދީ ތަކަށް ފެތުރި މަޝްހޫރު ވެއްޖެއެވެ. އަދި ގިނަދުވަހެއްނުވެ މިބުނާ ޒިޔާރަތްފުޅު ހުރި ހިސާބުގައި މީހުން އާބާދުވެ ދިރިއުޅެން ފަށައިފިއެވެ. އަދި މިބައި މީހުންގެ މެދުން ވެރިއަކުވެސް ކަނޑައަޅައިފިއެވެ.\nދުވަސްގަނޑެއްގެ ފަހެވެ. އެއްކަލަ ހަތަރު ރަހުމަތްތެރިން ދަތުރުކުރަމުން އައިސް މަޑުކޮށްލީ އެއްކަލަ ކޯރުގެ އައްސޭރިގައެވެ. އިނގިލީގައި ދައިގަނެ ހަތަރު މީހުންނަށް ބަލަހައައްޓައިގެން ތިބެވުނީ ޙައިރާންކަމާއެކު އެތަނުގައި ދިރިއުޅެމުންދިޔަ އާބާދީ ފެނިފައެވެ. މީކުރިން ދުއްކަމެއްނޫނެވެ. މިސަރަހައްދުގައި މީހުން އާބާދުވީ ގޮތާމެދު މީހުން ވާހަކަދައްކަމުން ކިޔައިދިނިނެވެ. މިތާގައި މީހުން އާބާދުވާން ފެށީ މިސަރަހައްދުގައި އެވާ ވަލީވެރިޔާގެ ޒިޔާރަތުގެ ސަބަބުންނެވެ. އެތަނުގައި ފަސްދާނުލެވިގެން އެވަނީ ވަލީވެރިއެކެވެ. މީއެރަށުގެ މީހުންގެ ވާހަކައެވެ.\nމިހިސާބުން މިހަތަރު މީހުންނަށް ލިބުނު ޙައިރާންކަން އިހުނަށް ވުރެ ބޮޑުވިއެވެ. ހިތާ ހިތާ ހަތަރު މީހުން ކިޔައިލިއެވެ. މީއަނެއްކާ އަހަރެމެންގެ އެއްކަލަ ކުއްތާގެ މަހާނަ ނޫންބާވައެވެ. ހަމައެއްކަލަ ގަހެވެ. ހަމަ އެކޯރުގެ އައްސޭރިއެވެ. ހުރިހާ ގޮތަކަށްބެލުމުންވެސް ހަތަރު މީހުންނަށް ނިންމުނީ މީ އެއްކަލަ ކުއްތާގެ މަހާނަ ކަމުގައެވެ. މިވާހަކަ ބައެއްމީހުންނަށް މިހަތަރު މީހުން ކިޔައިދިނެވެ. "މީ ވަލީވެރިއެއް ނުވަތަ ޢިލްމުވެރިއެއްގެ މަހާނައެއް ނޫނެވެ. މީއަހަރެމެން ގެންގުޅު ކުއްތާގެ މަހާނައެވެ." އިސާހިތަކު ޖަންގަލީގައި ފެތުރިގެންގާ އަލިފާންގަނޑެއްފަދައިން މިވާހަކަ މުޅިރަށު ތެރޭގައި ފެތުރިއްޖެއެވެ. އަދި މިހަތަރު މީހުން ދެއްކި ވާހަކައިގެ ސަބަބުން މިހަތަރު މީހުންނަށް ދޭނެ އަދަބަކާމެދު ވާހަކަދެކެވެން ފަށައިފިއެވެ.\nމިހަތަރު ރަޙުމަތްތެރިން ބުންޏެވެ. "އެންމެ ރަނގަޅެވެ. އުދެއްޔެއްދޭށެވެ. އަހަރެމެން އެތަން ކޮންނައިރު ކުއްތާގެ ކަށިތައް ނުނެގިއްޖެނަމަ އަހަރެމެން ޤަތުލު ކުރުމާމެދުއެއްވެސް އިޢުތިރާޟެއް ނެތެވެ." އެތަން ކޮނުނު އިރު ނެގުނީ ހަމަ ކުއްތާއެއްގެ ކަށިތަކެވެ. މިހިސާބުން އެމީހުންގެ ވާހަކައިގެ ތެދުކަން ރަށުގެ މީހުންނަށް ޔަޤީން ކުރެވުނެވެ. އަދި މިހަތަރު މީހުންގެ ފުރާނަ ސަލާމަތްވީ މިބައިމީހުންގެ ބަސް ސާބިތުވުމުންނެވެ. ބައެއްފަހަރު އިންސާނުންގެ ޢަޤީދާގެ ޙާލަކީމީއެވެ.\n( جوامع الکلم: 437 )\n- ކަމުގެ ޙަޤީޤަތް އެނގި ޔަޤީންނުވާހާލު އެއްވެސް ކަމަކަށް ފިޔަވަޅު ނާޅާށެވެ. ނޫނީ ވާނުވާ ނޭނގި ކައްސާލާފާނެއެވެ.\n- އަޅުގަނޑުމެންގެ ތެރެއިން ޒިޔާރަތްތަކަށް ނަދުރު ބުނަނީ ކިތައް މީހުންތޯއެވެ. ނަމަވެސް ނަދުރު ބުނުން ހަމައެކަނި ހުއްދަވެގެން ވަނީ މާތްﷲ ގެ ޒާތުފުޅަށް އެކަންޏެވެ. އަދި ވިސްނާލާށެވެ. ނަދުރުބުނަމުންދާ ޒިޔާރަތްތަކުގައި ވަޅުލެވިފައި ވަނީ ކޮންބޭފުޅެއްކަން ނުވަތަ ކާކުކަން ޞައްޙަގޮތުގައި ކަނޑައަޅައިދޭން ކެރެނީ ކާކަށްތޯއެވެ. ހަމަޔަޤީނުންވެސް މިހުރިހާ ކަމަކީވެސް ޚުރާފާތު ތަކެކެވެ. އެފަދަ ތަންތަނަށް އަޅުކަންކުރުމާއި ނަދުރު ބުނުން ހުއްޓާލަމާ ހިނގާށެވެ. މާތްﷲގެ ޙަޟުރަތަށް މޫނު އަނބުރާލާށެވެ. ރައްކާތެރިކަން އޮތީ އެއިރުންވެ.\n- ޒިޔާރަތް: ނަބީނާއި ރަސޫލު ބޭކަލުންނައި ވަލީވެރިންނާއި ރަސްރަސްކަލުންގެ ބިސްތާނަ.\n- ބިސްތާނަ: މަހާނަ ވަށައިގެން ރާނައިފައި ހުންނަ ފާރާއި އޭގެ އެތެރެ.\n- ގަބުރު: މަރުވެފައިވާ މީހާ\nނޯޓް: ބަސްތަކުގެ މާނަލިޔެފައި ވަނީ ދިވެހިބަސްފޮތް 2006 ން ނެވެ.\nމޫސާ އިބްރަހީމް :\n3 ފެބްރުއަރީ, 2013 | 7:42\nވަރަށް ޢިބްރަތްތެރި ވާހަކައެއް. މިދިވެހި ރާއްޖޭގައިވެސް މިފަދަ އެތައް ޒިޔާރަތެއް ހުންނަނެކަމަށް ބެލެވޭ! ތ. އަތޮޅު ކަނޑޫދޫގައި ހުރިި ޒިޔާރަތެއް ފެނިފައި އަޅުގަނޑު ޢަޖާއިބުވެ އަންތަރީސްވި! އެ ޒިޔާރަތުގެ ދޮރެއްނެތް. ހުންނަނީ ދެކޮޅުގައި ކިޑިކީ ދެދޮރު. ކިރިޔާ އެތެރެ ބަލާލެވޭވަރުވަނީ. އެވެސް7ފަރުދާ ކަޝްފުކޮށްފައި. އެއީ ހަމަސީދާ ބޮޑުު ޝިރުކު ކުރެވޭތަނެއްކަމުގައި އަޅުގަނޑުދެކެނީ. ހެޔޮނުވާނެ އެފަދަ ތަންތަން ބަހައްޓާކަށް. އެކަމަކު ކީއްކުރާނީ އާސާރީ ނުވަތަ ޤަދީމީ ތަންތަނުގެ ނަމުގައި އެފަދަ ތަންތަން ދަމަހައްޓަން ރާއްޖޭގައިވެސް މަސައްކަތް ކުރަނީ. ހިތާމަހުރި. އެރަށުގެ ގިނަމީހުން އެތަނަށް ވަރަށްބޮޑަށް އިޙުތިރާމު ކުރާކަމުގައި ފެނުނު. ޔާ ﷲ އެފަދަ ނުބައިކަންކަމުން އަޅަމެން ސަލާމަތްކުރައްވާށި! އާމީން\nޢަލީ ނަޢީމް :\n6 ފެބްރުއަރީ, 2013 | 7:14\nމޫސާ އިބުރާހީމް ތިވިދާޅުވީ ވަރަށްބޮޑުތެދެއް މިހާރުވެސް ދިވެހިރާއްޖޭގައި އެފަދަ ތަންތަން މަދެއްނޫން އެހެންވީއިރު މިކަމަށް ދިވެހިން ހޭލުންތެރިކުރުވުމަށް ދީނީ ޢީލްމުވެރިން މަސައްކުރެއްވުމަކީ ވަރަށްމުހިންމު ކަމެއްކަމުގައި އަޅުގަނޑުދެކެވެ. މިވާހަކަ ކިޔުންތެރިންނާ ހަމަޔަށް ގެނައުމުގެ އެންމެބޮޑު މަޤުޞަދަކީވެސް މިކަމަށް މީހުންހޭލުންތެރިކުރުވުމެވެ.\n25 ފެބްރުއަރީ, 2013 | 8:56\nމޫސާ ތީމާކަ އިހުގައި ކަނޑޫދޫ މީހުން ކޮއްއުޅުނު މޮޔަ ކަމެއް..މަށަށް 18އަހަރު މަ ނުދެކެން އެކަހަލަ މަންޒަރެއް..ބަޓް މީހުން ކިޔާ އެހެން…ކަންތައްތަކުގެ ހަގީގަތް ބަލާފަ ވާހަކަދައްކަން އާދަކުރުން މުހިންމު..ފަހަރުގަ ވެދޭނެ ތީ ތެދަކަށް..ބަޓް އެއީ ކުރިންކަން ފާހަގަ ކޮއްލުން މުހިންމު ކަމައް ދެކެން\n27 ފެބްރުއަރީ, 2013 | 5:52\nއަސްލުވެސް ނަދުރު ބުނުމަކީ ރނގަޅުކަމެއްނޫން\n27 މާރޗް, 2013 | 8:13\nވަރަށް ޢިބްރަތްތެރި ވާހަކައެއް.\nމުހައްމަދު އަހްމަދު :\n24 އޯގަސްޓް, 2013 | 3:53\nތ.އަތޮޅު ވަންދޫން އަޅުގަނޑު ދުށިން ތިގޮތަށްހުރި ޒިޔާރަތެއް…..


ހިކެން ބޭނުންވާ އެންމެންނަށް އާރިފް އަކީ ލާމަސީލު ނަމޫނާއެއް\n•\tރީތިވެގެން ލާން އުޅުނު ޓީޝާރޓުތަކާއި ގަމީސްތައް ކުރިން ނުލެވުނު\n• ހަ މަސް ތެރޭގައި 34 ކިލޯ ލުއި ކޮށްލި\n•\tކެއުން ކޮންޓްރޯލް ކުރުމަށް، މަންމަ ކައިރީ ބުނެގެން ކާއެއްޗެހި ފިނި ކުރުވި (އެއީ އާރިފް އަކީ އެއްވެސް އިރަކު ފިނި ކޮށްފައި ހުންނަ ކާއެއްޗެހި ކާމީހަކަށް ނުވާތީ)\nރީތި ހަށިގަނޑެއް ލިބުމަކީ ކޮންމެ މީހަކު ވެސް ބޭނުން ވާނެ ކަމެކެވެ. ނަމަވެސް ރީތި ހަށިގަނޑެއް ހޯދުމަށް، ނުވަތަ ރީތި ހަށިގަނޑެއް ލިބިފައިވާނަމަ، އެ "ފިޒީގް" ދަމަހައްތަން މަސައްކަތް ކުރުމަކީ ގިނަ ބަޔަކަށް އުނދަގޫ ވެފައިވާ ކަމެކެވެ. މިކަމުގައި އެންމެ ގިނައިން މީހުންނަށް ކުރިމަތިވާ މައްސަލައަކީ ބަރުދަން ލުއި ކުރަން މަސައްކަތް ކުރުމެވެ. ކަސްރަތެއް ކުރަން ފެށި ކަމުގައި ވިޔަސް، މާގިނަ ދުވަހެއް ނުވެ އެކަން ހުއްޓާލައެވެ.\nއާރިފް ރަޝީދު އަކީ އެފަދަ ހުރިހާ އެންމެންނަށް ހުރި ލާމަސީލު މިސާލެކެވެ. އުރީދޫ މޯލްޑިވްސްގެ ނެޓްވޯކް އޮޕަރޭޝަންސް ސެންޓަރުގައި ޓެކްނީޝަނެއްގެ ވަޒީފާ އަދާކުރާ، އުމުރުން 27 އަހަރުގެ އާރިފް، އެކި ކަހަލަ ވޯކްއައުޓްސްކޮށް އޭނާގެ ހަށިގަނޑު ބެލެހެއްޓުމުގެ މަސައްކަތް ފެށީ މިއަހަރުގެ މާރޗް މަހުގެ ދެވަނަ ދުވަހުއެވެ. އެދުވަހުން ފެށިގެން ހަ މަސް ތެރޭގައި އާރިފް ވަނީ އޭނާގެ ބަރުދަނުން 34 ކިލޯ ލުއި ކޮށްލާފައެވެ. އޭގެ ފަހުން މިއަދާއި ހަމައަށް 64 ކިލޯގައި ބަރުދަން ހިފަހައްޓާފައިވެއެވެ.\n"މިއަދުނޫހަށް" ދިން ޚާއްސަ ބަސްދީގަތުމެއްގައި އާރިފް ވަނީ، ބަރުދަން ލުއިކުރުމަށް އޭނާ ކުރި ދަތުރުގެ ބައެއް ވާހަކަތައް ހިއްސާކޮށްފައެވެ.\n"ފުރަތަމަ ވޯކްއައުޓް ކުރަން ފެށީ މާރޗް މަހުގެ ދެވަނަ ދުވަހު. ފެށިއިރު ހުރި 98 ކިލޯ. މަސައްކަތް ކުރަމުން ގޮސް މިހާރު ހުންނަނީ 64 ކިލޯ." އާރިފް ބުންޏެވެ.\nއާރިފް ބުނި ގޮތުގައި އޭނާގެ އަމާޒަކަށްވީ ހިކުމެވެ. ބަރުދަން ލުއިކޮށް ހިކުމަށް ކުރި މަސައްކަތުގައި އޭނާ އެންމެ ބޮޑަށް ޗެލެންޖު ކުރީ އަމިއްލަ ނަފްސަށާއި ފަލަ މީހުންނެއް ނުހިކޭނޭ، އެކަމެއް ނުވާނެއޭ ބުނި މީހުންނަށެވެ.\nދިރިއުޅުމަށް މިފަދަ ބޮޑު ބަދަލެއް ގެންނަން އާރިފް ނިންމީ އަމިއްލަ ސަބަބުތަކަކާއި ހެދި ކަމަށް އާރިފް ބުންޏެވެ.\n"އަސްލު ޕަރސަނަލް ވަރަށް ގިނަ ކަންތައް ދިމާވި. މިސާލަކަށް ހަލަބޮލިކޮށް އުޅެން ޖެހޭ ގަނޑިތަކުގައި ހަލަބޮލި ނުވެވުން. ވަރަށް ރީތި ވެގެން ލާހިތުން އުޅޭ ޓީޝަރޓާއި ގަމީސްތައް ވެސް ހެޔޮވަރު ނުވުމުން ވެސް ބޭނުންވި ހިކެން."\nވޯކްއައުޓް ކުރުމަށް ވެސް އާރިފް ގިނަގުނަ މަސައްކަތްތަކެއް ކުރިއެވެ. އެގޮތުން އެންމެ ފުރަތަމަ އޭނާ ވޯކްއައުޓް ކުރަން ފެށީ މެޓްރޯފްލެކްސް ޖިމް ގެ ސިލްވަރ ޕެކެޖަކުންނެވެ. އެއީ މާރޗް މަހުގައެވެ. އެތަނުގެ ފްލޯ ޓްރެއިނަރސް ގެ އެހީއާއިއެކު ކޮންމެ ދުވަހަކު ހަށިގަނޑުގެ ވަކި ބަޔަކަށް ފޯކަސްކޮށްގެންނެވެ. އެގޮތަށް ދެމަސްވަރު ހިފަހައްޓާލުމަށްފަހު، އެދުވަސްކޮޅު ތަންކޮޅެއް އަތްމަތި ދަތިވުމުން ޕެކެޖު ދައްކޮށްފައި އެކަނި ވޯކްއައުޓް ކުރަން ފެށިކަމަށް އޭނާ ބުންޏެވެ.\nއެކަނި ވޯކްއައުޓް ކުރަން ފެށި ހިސާބުން ބޮޑަށް ފޯކަސް ކުރީ ކާޑިއޯ އަށް ކަމަށާއި އެކަނި ވޯކްއައުޓް ކުރަން ފެށި ކަމުގައި ވިޔަސް ފްލޯ ޓްރެއިނަރސް ފެންނަ ހިސާބުގައި ތިބޭ ކަމަށާއި ކަމެއް ނުބައިކޮށް ކުރެވޭނަމަ ޓްރެއިނަރުން އެކަމެއް ބުނެދޭކަމަށް އާރިފް ބުންޏެވެ.\n"ދުވާލަކަށް މަދުވެގެން 35 މިނެޓު ހޭދަ ކުރަން ކާޑިއޯ އަށް. އޭގެ އިތުރުން ދުވުމާއި އިންކްލައިން ހިނގުން ނުވަތަ ބައިސިކަލް ވެސް ޖައްސަން" އާރިފް ބުންޏެވެ.\nބަރުދަން ލުއިކުރުމަށް ކަސްރަތު ކުރުމުގެ އިތުރުން ކެއިންބުއިން ވަކި ގޮތަކަށް ބެހެއްޓުމަށް ވެސް އިސްކަންދޭން ޖެހެއެވެ. ކެއިން ބުއިމަށް ބަލަން ޖެހޭ ވަރަށް އަސްލު ނުބެލޭ ކަމަށް އާރިފް އެއްބަސްވިއެވެ. އެކަމަކު އެކަމަކީ ވެސް އޭނާ ފަރުވާ ކުޑަ ކޮށްލި ކަމެއް ނޫނެވެ.\n"ކެއުމަކަށް އަސްލު ނުބެލޭ. ކެއުމާއި ހިސާބުން އަނެއްކާ ވެސް އަންނަނީ ފައިނޭންޝަލް މައްސަލަ.. އަސްލު ސިއްޙަތަށް ފައިދާ ކުރާ ނުވަތަ ޑައިޓުކުރަން ކާން ޖެހޭ ކާއެއްޗެހި ވަރަށް އަގު ބޮޑު. އެހެންވެ އަސްލު ކެއުމަށް ބަލަންޖެހޭ ވަރަށް ނުބެލޭ އަދިވެސް. ހަމަ އާދައިގެ ގޮތަށް ރިހާކުރާއި ބަތް ކަނީ. އެކަމަކު ކާވަރު މަދުކުރަން. ހެނދުނު ސައިބުއިމަށްފަހު ދެން ދުވާލަކު އެއްފަހަރު ކަނީ. ރޭގަނޑު ނިދުމުގެ ކުރިން ކެއުން ހަމަ އެއްކޮށް ހުއްޓާލިން. މަންމަގެ ފަރާތުން ވެސް ވަރަށް ބޮޑު އެހީތެރިކަން ލިބުނު. ދެރަވެގެން ހުރެ ވެސް އަހަރެން ބުނީމަ މަންމަ ކާއެއްޗެހި ފްރިޖަށްލާ ފިނި ކުރާނެ. އެއީ އިނގޭނެ ފްރިޖަށްލާ ފިނި ކުރީމަ ނުކާނެކަން. މީގެ އިތުރުން ކަޅު ކޮފީ އާއި ފެން ވަރަށް ގިނައިން ބޮން. ހިކެން މަސައްކަތް ކުރާއިރު ގިނައިން ފެން ބުއިމަކީ ވަރަށް މުހިންމު ކަމެއް. ކަޅު ކޮފީއަކީ ވެސް ވަރަށް ރަނގަޅު އެއްޗެއް. އެއީ ކާއެއްޗެހި ފަސޭހައިން އަވަހަށް ހަޖަމު ކޮށްދޭ އެއްޗެއް"\nމެދުކެނޑުމެއް ނެތި ކޮންމެ ދުވަހަކު ޖިމްއަށް ގޮސް ވޯކްއައުޓް ކުރުމުގެ ނަތީޖާއެއްގެ ގޮތުން މިހާރު އާރިފް ހުރީ އޭނާ ބޭނުންވާ ވަރަށް، އޭނާގެ އިސްކޮޅާއި ގުޅޭ ވަރަށް ހިކިފައި ކަމަށް އޭނާ ބުންޏެވެ. އިތުރަށް ހިކެން މަސައްކަތް ނުކުރާ ކަމަށާއި މިހާރު ފޯކަސް ކުރަނީ ހަށިގަނޑު ވަކި ބައްޓަމެއްގައި ބަހައްޓަން ކަމަށް ވެސް އާރިފް ބުންޏެވެ.\nމިފަދަ ބޮޑު ބަދަލެއް އައުމުން، މީހުންގެ ތެރޭގައި އުޅޭއިރު (ކުރިއާއި މިހާރާއި އަޅާބަލާއިރު) އެންމެ ފާހަގަ ކޮށްލެވޭ ތަފާތުތަކަކީ ކޮބާތޯ ސުވާލު ކޮށްލީމެވެ.\n"މީހުން ވަރަށް ދިމާކުރޭ ކުރިން ފަލަވީމަ. ބައެއް މީހުން އެއިރު ކިޔާނެ އުމުރަކާއި ވެސް ނުގުޅެޔޭ، ބޮޑަށް ވައްތަރީ ތިން ކުދިންގެ ބައްޕައަކާއޭ. ހިކުނީމަވެސް ބައެއް މީހުންގެ ފާޑު ކިޔުން ލިބޭ. ސަކަ ހިނިގަނޑެއް ޖަހާލާފަ ބައެެއް މީހުން ބުނާނެ މަސްތުވާން ފެށީ ހެއްޔޭ. އެކަމަކު ލިބޭ ޕޮޒިޓިވް ކޮމެންޓްސް ވެސް މަދެއް ނޫން. ކާކު ކަން ނޭނގިފަވެސް ތިބޭ މިހާރު ބައެއް މީހުން"\nހަށިގަނޑު ރީތި ވެގެން ހަމަ ޔަގީނުންވެސް އެންމެ ގިނަ ތައުރީފެއް ލިބޭނީ އަންހެން ކުދީންގެ ފަރާތުންނެވެ. އެގޮތުން މިހާރު އާރިފް އަށް ބަލާފަ އަންހެން ކުދިން ބުނެ އުޅެނީ ކީކޭތޯ އާއި އަންހެން ކުދިން މިހާރު ގަޔާވާން އުޅޭތޯ ވެސް ސުވާލު ކޮށްލީމެވެ. މިސުވާލަށް ހިނިގަނޑެއް ޖަހާލާފައި އާރިފް ބުނީ:\n"ރީއްޗޭ ކިޔާ ކުދިންވެސް އުޅޭ. ރީއްޗޭ އެބުނަނީ ކޮން ނިޔަތެއްގައި ކަމެއް ނޭނގެ. އެހެންވީމަ އެއީ ގަޔާވާންކަމެއް ނުވަތަ ހަމަ ކޮށްލާ ތައުރީފެއް ކަމެއް ނިންމާކަށް ނޭނގެ. އެކަމަކު އެންމެ ކުރީއްސުރެ ގާތް ރަޙުމަތްތެރިންގެ ގޮތުގައި ދިމާވެ އެއްކޮށް އުޅެފަ ތިބި އަންހެން ކުދިންގެ ފަރާތުން ވަރަށް ތައުރީފު ލިބޭ. ވަރަށް ގިނަ ކުދިން ބުނި ޕަރސަނަލް ޓްރެއިނަރ އަކަށް ވާންވީ ނޫންހޭ ވެސް. އެކަމަކު އެއީ ދެން ބޮޑަށް މަޖަލަކަށް، އެހެން އެބުނަނީ"\nމިހާ ބޮޑު ބަދަލެއް ހާސިލް ކުރުމަށް ހިތްވަރުދޭނެ ބަޔަކުވެސް ތިބޭނެކަމާއިމެދު އެއްވެސް ޝައްކެއް ނެތެވެ. އާރިފް ބުނި ގޮތުގައި އޭނާއަށް އެންމެ ބޮޑު ހިތްވަރެއް ދިނީ އޭނާގެ މަންމައެވެ.\n"އަސްލު އެންމެ ބޮޑު ސަޕޯޓެއް ލިބުނީ މަންމަ ފަރާތުން. ދެން ފާހަގަ ކޮށްލަން މެޓްރޯފްލެކްސް ގެ ހުރިހާ ޕަރސަނަލް ޓްރެއިނަރސް ވެސް. އެމީހުން ވަރަށް ހިތްވަރު ދިން. ޙާއްސަކޮށް ސޮބާ، އިޝާން، އިއްބެ އަދި ފާލިހް. އެމީހުން ވަރަށް އެއްޗެހި ކިޔާދިން.\nޚާއްސަ ޝުކުރެއް އަދާކުރަން ބޭނުމީ މަންމަ އަށް. މަންމަގެ އެންމެ ބޮޑު ސަޕޯޓެއް ލިބުނީ. ދެން ޝުކުރު އަދާ ކުރަން ބޭނުމީ މެޓްރޯފްލެކްސް ގެ ހުރިހާ ސްޓާފުންނަށް. ސޮބާ، އިޝާން، އިއްބެ، އައްކި، ފާލިހް، އަދި ޔާފިއު އަށް ވެސް"\nއާރިފް ފަދައިން ބަރުދަން ލުއިކުރަން ބޭނުންވާ، އެހެންނަމަވެސް އެކަން ކުރަން ދަތިކަމަކަށް ވެފައި ތިބޭ މީހުން ވެސް ތިބޭނެ ކަމާއިމެދު ޝައްކެއް ނެތެވެ. އެފަދަ ހުރިހާ ފަރާތްތަކަށް އާރިފްގެ ފަރާތުން ދޭ މެސެޖަކީ:\n"މީހާގެ ވިސްނުން ޕޮޒިޓިވް ކުރާށޭ. އެއްވެސް ކަމަކީ ނުވާނެ ކަމެއް ނޫނޭ. ހުރިހާވެސް ކަމަކީ އިންސާނާގެ ވިސްނުން. ރަނގަޅަށް ވިސްނިއްޖިއްޔާ މިހިސާބަށް އަންނާކަށް މާގިނަ ދުވަހެއް ނުވާނެ. ބައެއް މީހުންނަށް، މިކަން ކުރުން އަސްލު ބޮޑު ކަމަކަށް ވަނީ. އޯކޭ ވާނެޔޭ ހިތައް އަރަނީ. މިއީ ނުވާނެ ކަމެއް ކަމަށް ނުބަލާ، ހިތްވަރު ކޮށްގެން ކޮށްފިއްޔާ މިއީ އުނދަގޫ ކަމެއް ނޫން"


Flat dhin meehunge list leak kollaifi | Mihaaru\nފްލެޓް ދިން ކަމަށް ބުނާ މީހުންގެ ލިސްޓެއް ލީކުކޮށްލައިފި\nހުޅުމާލޭގައި އަލަށް ހެދި ފްލެޓްތައް: އެ ފްލެޓްތަކަށް ޝަރުތު ހަމަނުވާ 261 މީހަކަށް ފްލެޓް ދިންކަން ލީކުވި ލިސްޓުން ހާމަވޭ.\n05 ފެބުރުއަރީ 2018 - 18:04\nހުޅުމާލޭގައި އަލަށް ހެދި 704 ފްލެޓްގެ ތެރެއިން، ފްލެޓް ލިބުނު 661 މީހުންގެ ލިސްޓް އާއްމުކުރަން ސަރުކާރުން ދެކޮޅުހަދާފައި ވަނިކޮށް، އެ ލިސްޓު ކަމަށް ބުނާ ލިސްޓެއް މިއަދު ލީކުކޮށްލައިފި އެވެ.\nގެދޮރުވެރިކަމުގެ މަޝްރޫއުގެ ދަށުން ފްލެޓަށް ހުޅުވައިލުމުން 15،000 އަށް ވުރެ ގިނަ މީހުން ކުރިމަތިލި އެވެ. އޭގެ ތެރެއިން ފްލެޓް ލިބުނީ 661 މީހަކަށް ކަމަށް ބުނެ ހަތަރު އަހަރު ފަހުން ލިސްޓެއް އާއްމުކުރީ ފްލެޓް ލިބުނު މީހުންނަކީ ކޮން ބައެއް ކަން ނޭނގޭ ގޮތަށް، ހަމައެކަނި ފޯމު ނަމްބަރުތަކާ އެކުގަ އެވެ. ފްލެޓް ލިބުނީ ކިތައް ޕޮއިންޓުން ކަމެއް ވެސް ނޭނގެ އެވެ.\nފްލެޓް ދިން މީހުންގެ ލިސްޓު ކަމަށް ބުނެ ސޯޝަލް މީޑިއާގައި ލިސްޓެއް އާއްމުކޮށްފައި މި ވަނީ، ހައްގު ނޫން އެތައް ބަޔަކަށް ފްލެޓްތައް ދީފައިވާ ކަމަށް ބުނެ ޝަކުވާ ކުރަމުން ދަނިކޮށެވެ. އެ ލިސްޓުގައިވާ ގޮތުން 54 ޕޮއިންޓް ލިބުނު މީހުންނަށް ވެސް ފްލެޓް ދީފައިވެ އެވެ.\nFlat dhin gothuge thahugeegu lasvaa sababeh ACC in nubuni!\nލިސްޓު އާއްމުވުމުގެ ކުރިން ވެސް މި ތުހުމަތުތައް އެތައް ބަޔަކު ކުރި އެވެ. އެކަމަކު އޭރު ސަރުކާރުން އެ ވާހަކަ ދޮގުކުރި އެވެ.\nލީކުކޮށްލި ލިސްޓުގައި ފްލެޓް ލިބުނު މީހުންގެ ނަމާއި އެޑްރެސް އަދި ފޯމް ނަމްބަރާއި އައިޑީ ކާޑު ނަމްބަރު ވެސް ހިމަނާފައިވެ އެވެ. ފްލެޓަށް ހައްގުވާ 259 މީހަކު އެ ލިސްޓުން އުނިކުރި އިރު ފްލެޓް ލިބުމުގެ ޝަރުތު ހަމަނުވާ 261 މީހަކަށް ފްލެޓް ދީފައިވާކަން ވެސް އެ ލިސްޓުން އެނގެ އެވެ.\nލިސްޓުގައިވާ ގޮތުން 109 ޕޮއިންޓް ލިބުނު މީހުން އުނި ކުރި އިރު، 107 ޕޮއިންޓް ލިބުނު ބައެއް މީހުން އުނިކޮށް، 107 ޕޮއިންޓް ލިބުނު ބައެއް މީހުންނަށް ފްލެޓް ދީފައިވެ އެވެ. 109 ޕޮއިންޓުން ފެށިގެން 90 ޕޮއިންޓާ ހަމަޔަށް ޕޮއިންޓް ލިބުނު މީހުންގެ ތެރެއިން ވެސް ބައެއް މީހުންގެ ނަންތައް އުނިކޮށްފައިވެ އެވެ.\nއޭގެ އިތުރުން "މިނިސްޓާ ލިސްޓް"ގެ ނަމުގައި ވަކި ލިސްޓެއް ހަދައި، 89 ޕޮއިންޓުން ފެށިގެން 54 ޕޮއިންޓާ ހަމަޔަށް ޕޮއިންޓް ލިބުނު ބައެއް މީހުންނަށް ވެސް ފްލެޓް ދީފައިވެ އެވެ. މި ލިސްޓުގެ ސުރުހީގައި ބުނެފައިވާ ގޮތުން މި ބައިގައި ހިމެނެނީ ފްލެޓަށް ޝަރުތު ހަމަނުވި ނަމަވެސް ފްލެޓް ދީފައިވާ މީހުންނެވެ.\nމި ލިސްޓު ލީކުވުމާ ގުޅިގެން އެކަމާ ބެހޭ ގޮތުން ސުވާލު ކުރުމަށް ހައުސިން މިނިސްޓަރު ޑރ. މުހައްމަދު މުއިއްޒަށް ތަކުރާރުކޮށް ގުޅުމުން ވެސް ފޯނަށް ޖަވާބެއް ނުދެއްވި އެވެ. މެސެޖް ކުރުމުން ވެސް ޖަވާބެއް ނުދެއްވަ އެވެ.\nމިހާރު މީހުން ދިރިއުޅެން ފަށާފައިވާ އެ ފްލެޓްތަކުގެ ކުލީގެ ގޮތުގެ ކަނޑައަޅާފައިވަނީ 25 އަހަރަށް ބަހާލައިގެން މަހަކު 6،000 ރުފިޔާ އެވެ. އަދި ޑައުންޕޭމަންޓްގެ ގޮތުގައި ދައްކަން ޖެހެނީ 25،000 ރުފިިޔާ އެވެ.\nފްލެޓްތައް ބެހީ ކޮރަޕްޝަނަށް މަގުފަހިވާ ގޮތަށް ކަމަށް ބުނެ، މައްސަލަ ބަލައި އިންސާފުވެރި ހައްލެއް ހޯދައިދޭން އެދި އެތައް ބަޔަކު ވަނީ މިދިޔަ އޮކްޓޯބަރު މަހުގެ ތެރޭގައި އޭސީސީ އަށް މައްސަލަ ހުށަހަޅައިފަ އެވެ. ފްލެޓްތަކުގައި މީހުން ދިރިއުޅެން ފެށިއިރު ވެސް އެ މައްސަލައިގެ ތަހުގީގެއް ނުނިމެ އެވެ.\nހުޅުމާލެ ބޯހިޔާވަހިކަން ފްލެޓް ހައުސިން މިނިސްޓްރީ\n95 ކޮމެންޓް, 632 ރިއެކްޝަންސް\nސަރުތު ހަމަ ކުރީ ޕޮއިންޓް ލިސްޓަކުންނޫން ، މީހުން ދިރިއުޅާ ތަންތަނުގެ ހާލަތު ހަމަލޮލުންދެކިފަ އެމީހުންގެ ހާލަތު ބަދަލުކުރުމަށް 90 ލިބޭ ދެމީހުންކުރެ އެކަކު ސައްހަވެދާނެ އަނެކަކު ބާކީވެދާނެ އެއީ ސޯސަލް ހައުސިން ވީމަ އެއްޕޮއިންޓް އެއް ލިބިދާނެ މުއަސަނަޖަކަށް ވެސް އަދި ފަގީރަކަށް ވެސް އެކަމަކު ފަގީރުންގެ ފްލެޓް މުއްސަންޖަކަށް ހައްގުވާނެތަ ؟\nތިހެން ނުވާނެ. ޕޮއިންޓް ދިނުމުގައި ތިބުނާ ދިރިއުޅޭ ތަންތަން ވަޒަންކޮށް އެއަށްވެސް ޕޮއިންޓް ދެވިދާނެ. ވީހާވެސް އިންސާފުކޮށް ސޯޝަލް ހައުސިންގ ހަމަޖެހެންވާނީ..\nކޮރަޕްޝަނާ ހެދި ކުއްލިހާލަތު އިއުލާނުކުރެއްވި ރައީސް، މި މަންޒަރު ނުފެނޭތޯ؟\n90 ޕޮއިންޓުން މަތީގަ އެބަތިބި ރަށުގަ އަމިއްލަ ބިން އޮތް މީހުން ގެއަޅާފަ\nހާދަ ބޮޑު ޖަރީމާއެކޭ! ކޮންމެވެސް ނުފޫޒެއްގެ ސަބަބުން މިސްކީނުންގެ ފްލެޓް ނުހައްގުން ހޯދާފައިވާއިރު އެ މީހުންނާއި އެމީހުންގެ އާއިލާތައް ދިރިއުޅެމުންގެންދަނީ އުފަލާއިއެކު؟؟!\nރައީސް މިކަންވެސް ބައްލަވާފަ ރަނގަޅުގޮތެއް ހަމަޖައްސަވާނެ، ހައްހަހާ ޕީޕީއެމް ކުދިން ދެކޭނެ ގޮތް.\nމިލިސްޓަކުން ނޭންގޭ ބީ ކެޓަގަރީއެއް\nހައްޤުވާ ފަރާތްތަކަށްވެސް ލިބިފައި އެބަހުރި\nކޮބާ މޮޑަމް ބެހި ފްލެޓްތައް. އެ ލިސްޓްވެސް ޖެހޭނެ ހާމަކޮއްލަން މި ފޯރިގަނޑުގެތެރެއިން\nޙަމަ ޔަޤީނުންވެސް މަށަށްވެސް 90 ޕޮއިނޓް ލިބުނު އެކަމަކު ފްލެޓް އެއްނުލިބޭ.\n95 ލިބުން އެކަމަކު ސިޓީ ލީމަ ބުނީ ވީގޮތެއް ވެސް ނޭގުނޯ ބެހި ގަޑީގަ.\nމުއިއްޒުގެ މައަޗަށް އިތުބާރުނެތްކަމުގެ މައްސަލަ މަޖްލީހަށް މިހާރުމިހާރަށް ހުށަހެޅުމަށް ގޮވާލަން! ތިޔައީ ކޮރަޕްޗަނުގެ ވަރަށް ބޮޑު މައްސަލައެއް. އަދި މިމައްސަލަ އޭސީސީއަށް ވެސް ހުށަހެޅުމަށް ގޮވާލަން! ކަލޭމެން ހިތުހުރިހާ ގޮތެއް މިގައުމަށް ހަދައިފީމު! ދެނެއް ނުހެދޭނެ...\nސަރުކާރު އަކީ ދިރިއުޅުމަކީ މީބާގެ އެޕިސޯޑެއް ދޯ މިހާރު.


Enme aligadha thari: Maldivian Idol ah vure aligadhavedhaane\nއެންމެ އަލިގަދަ ތަރި: މޯލްޑިވިއަން އައިޑޮލް އަށް ވުރެ އަލިގަދަވެދާނެ!\nމިއީ ފާޑުކިޔާ މީހުންނަށް ވަރުގަދަ ރައްދެއް\nމިއީ މިހާތަނަށް ދޭ އެންމެ ބޮޑު ފައިސާގެ އިނާމު\nއެތައް އަގުބޮދެތި ހަދިޔާތަކެއް\nއެންމެ އަލިގަދަ ތަރި ޕްރޮގްރާމްގެ އެއްބަސްވުންތަކުގައި ރޭ ސޮއިކުރަނީ. --އަވަސް ފޮޓޯ: އަހުމަދު ޝުރާއު\nރާއްޖޭގައި މިހާ ތަނަށް ބޭއްވި އެންމެ ބޮޑު އަދި އެންމެ ކާމިޔާބު ޓީވީ ޝޯ އަކީ ކޮބައިތޯ ސުވާލުކޮށްފި ނަމަ މިއީ އެއްގޮތަކަށް ވެސް ޖަވާބު ދޭން އުނދަގޫވާނެ ސުވާލެއް ނޫނެވެ. ޖަވާބަކީ މޯލްޑިވިއަން އައިޑޮލް އެވެ.\nއެ ޝޯ އަކީ 17 މިލިއަން ރުފިޔާގެ "މެގަ ޕްރޮޖެކްޓެކެވެ." ޝޯ ކާމިޔާބުކުރި ފަރާތަށް އިނާމެއްގެ ގޮތުގައި ޕީއެސްއެމް 250،000 ރުފިޔާ ދިނެވެ.\nމިކަންވީ ކޮންމެއަކަސް ވަރަށް ގިނަ ބަޔަކަށް ނިކަން ބޮޑު މައްސަލައަކަށެވެ. މޯލްޑިވިއަން އައިޑޮލްގެ އާދަޔާހިލާފު ޓީމުން ކުރި ބުރަ މަސައްކަތުގެ އަގު ވަޒަންކުރަން ވެސް ބައެއް މީހުން ބޭނުމެއް ނުވި އެވެ. ސަބަބަކީ ދިވެހިންގެ އަގީދާއާ މާ ބޮޑު ގުޅުމެއް އޮތް، ގުރުއާން ކިޔެވުމުގެ މުބާރާތަކަށް މިއިން ޒަމާނެއްގައި ވެސް ހޭދަނުކުރާ އަދި ހަދިޔާނުކުރާ ފެންވަރުގެ އިނާމާއި ފައިސާ ވެސް އެ ޝޯ އަށް އޮއްސީމަ އެވެ.\nއަދި މި މޯލްޑިވިއަން އައިޑޮލްއެއް ނިމުނުތަނުން، މަދަހަ މުބާރާތެއް ނިމި އޭގެ އެއް ވަނަ އަށް ނިކަން އާދައިގެ އިނާމުތަކެއް ލިބިގެން ދިޔަ އަޑުއިވުމުން އަދި އެމީހުން ވަކިން ރުޅިގަދަވީ އެވެ. ޕީއެސްއެމް އަށް އެތައް ތުހުމަތެއް ކުރެވި ހެއްދެވި ނެހެއްދެވި އަށް ވެސް ގޮވުނީ އެވެ.\nއެކަމަކު އެންމެފަހުން މޯލްޑިވިއަން އައިޑޮލްގައި އެ ފާޑުކިޔުންތެރިން ކީ ލަވަ މި އޮތީ އެއްކޮށް ބަދަލުކުރަން މަޖުބޫރުވެފަ އެވެ. ޕީއެސްއެމްގެ ޓީވީއެމް ޗެނަލުން ރޯދަ މަހަށް ހާއްސަކޮށްގެން ގެނެސްދޭ ގުރުއާން ކިޔެވުމުގެ މުބާރާތް، "އެންމެ އަލިގަދަ ތަރި" ކާމިޔާބުކުރާ ފަރާތަކަށް އެ ވަނީ ބައި މިލިއަން ރުފިޔާގެ އިނާމް ހުށަހަޅައިފަ އެވެ.\n"ބައި މިލިއަން ރުފިޔާގެ އަގުހުރި އިނާމަކީ ހަމައެކަނި ޕީއެސްއެމް އިން އެއްވަނައަށް ހުށަހަޅައިފައިވާ އިނާމް،" އަލި ގަދަ ތަރިއަށް ކަނޑައެޅިފައިވާ އަގުބޮޑު ސަޕްރައިޒް އިއުލާނުކުރައްވަމުން ޕީއެސްއެމްގެ ޑެޕިއުޓީ މެނޭޖިން ޑިރެކްޓަރު މުހައްމަދު އިކްރާމް ރޭ ވިދާޅުވެފައި ވަނީ މިހެންނެވެ.\n"އޭގެ އިތުރުން އެއްވަނަ ދެ ވަނަ ތިން ވަނަ އަށް ދާ ފަރާތްތަކަށް އިސްލާމީ ޔުނިވާސިޓީ އިން ފުލް ސްކޯލާޝިޕް ވަނީ ދެއްވާފައި. އޭގެ އިތުރުން ހެޔޮ އެދޭ ފަރާތަކުން މިހާރުވެސް މަޝްވަރާ ކުރައްވަމުން ގެންދަވަނީ އެފަރާތްތަކަށް ހައްޖު ދަތުރަކާއި އުމްރާދަތުރެއް، ތިން ހަރަމަށް ޒިޔާރަތް ކުރުމުގެ ފުރުސަތު ދެއްވުމަށް. އަދި އަޅުގަނޑުމެންގެ އެކުވެރި ބައެއް އިސްލާމީ ގައުމުތަކުން އިނާމް ހުށަހެޅުމަށް މަޝްވަރާ ކުރަމުންދޭ،"\nފާޑުކިޔުންތެރިންގެ އަނގަމަތީގައި އަތްއަޅައިފި!\nފާޑުކިޔާ މީހުން ދައްކާ ވާހަކައެއް އޮވެ އެވެ. އެއީ ޕީއެސްއެމް އިން ހަމައެކަނި ބޮޑެތި ހޭދަތައް ކުރަނީ މިއުޒިކް ޝޯތަކަށާއި މި ރާއްޖޭގައި މިއުޒިކް ކުރިއެރުވުމަށޭ ކިޔައިގެން ދައްކާ ވާހަކައެކެވެ. މި ވާހަކައެއްގެ އަޑު ވަކިން ގަދަވެގެން ދިޔައީ މޯލްޑިވިއަން އައިޑޮލް އަށް އޮއްސާލި ފައިސާގެ އަދަދުތައް ފެނިފަ އެވެ.\nއެކަމަކު ފާޑުކީ ބަޔަކު އޮތީ ހަގީގަތުގައި އޭގެ އަސްލު ވެސް އޮޅުވާލައިފަ އެވެ. ޕީއެސްއެމް އިން މޯލްޑިވިއަން އައިޑޮލް އަށް ބޮޑެތި ހޭދަތަކެއް ނުކުރެ އެވެ. ފައިސާ އޮއްސީ ސްޕޮންސަރުންނެވެ. ޕީއެސްއެމް އިން މޯލްޑިވިއަން އައިޑޮލް އަށް ސީދާ ދިން ފައިސާގެ އިނާމަށް ވުރެ މިފަހަރުގެ އަލިގަދަ ތަރިއަށް ޕީއެސްއެމުން ހުށަހަޅާފައިވާ އަދަދު ބޮޑެވެ. -- މޯލްޑިވިއަން އައިޑޮލްގެ ވިނާ އަށް ދެ މިލިއަނަށް ވުރެ ގިނަ ފައިސާގެ އިނާމް ޖުމްލަކޮށް ލިބުނީ ސްޕޮންސަރުންގެ އެހީއާ އެކުގަ އެވެ. އެހެންވީމަ އަލިގަދަ ތަރިއަކަށް ހޮވޭ ފަރާތަކަށް ވެސް ސްޕޮންސަރުންގެ އިނާމް އަދި ކުރިއަށް އޮތީއެއް ނޫންތޯ އެވެ؟\nދެން މި ދައްކަނީ ޕީއެސްއެމް އިން ދިވެހިންގެ ދީނީ ހަރަކާތްތައް ކުރިއަރުވަން މަސައްކަތްނުކުރާ ވާހަކަ އެވެ. ވަކިން ހާއްސަކޮށް ގުރުއާން ކިޔެވުމުގެ ނުވަތަ ދީނީ އެހެން މިފަދަ މުބާރާތްތަކަށް އެހައި ބޮޑު ސަމާލުކަމެއް ނުދޭ ވާހަކަ އާއި ހޭދަނުކުރާ ވާހަކަ އެވެ. ޔަގީނަށް ވެސް މި އަހަރުގެ އެންމެ އަލި ގަދަ ތަރިއަކަށް ކަނޑައަޅާފައި އެވާ ފައިސާގެ އިނާމާއި ޝޯ އަށް ކަނޑައަޅާފައިވާ އިތުރު އެހެން އިނާމްތަކަކީ ފާޑުކިޔުންތެރިންގެ ވާހަކަ ދިމާނުވާ ކަމުގެ ބޮޑު މިސާލެކެވެ.\nހަމައެކަނި ކުރިއަރުވަނީ މިއުޒިކޭ ބުނެވޭކަށް ނެތެވެ. ޕީއެސްއެމް އަކީ އާންމު ރައްޔިތުންގެ ވިންދު ކަމަށްވާއިރު މިއުޒިކް ދެ ތިން ޝޯއެއް ގެނެސްދިނުމަކުން ހަގީގަތުގައި ބަޔަކު މީހުން ރަތަށް އަރައިގެން އުޅޭކަށް ނުޖެހެ އެވެ. އެ ވެސް މި މުޖުތަމައުގެ ވަރަށް ގިނަ ބައެއްގެ ހައްގުތަކަކާ ގުޅިފައި އޮތް ކަމަކަށްވީމަ އެވެ.\nހަގީގަތަކީ މިއީ އެވެ. އާންމުން މުނިފޫހިފިލުވައިދިނުމަށް މަސައްކަތްކުރާ މިންވަރަށް ނުވަތަ އެއަށް ވުރެ ވެސް ބޮޑަށް، ރައްޔިތުން ހޭލުންތެރިކުރުމަށް ނުވަތަ ދީނާ ރައްޓެހި ޕްރޮގްރާމްތަކުން އާންމުން ހޭލުންތެރިކުރުވުމަށް ސަމާލުކަން ދޭ ކަމެވެ. ޔަގީނަށް ވެސް އެންމެ އަލިގަދަ ތަރި ވެގެން މި ދަނީ އޭގެ އެންމެ އަލިގަދަ ހެއްކަށެވެ.\nފާހަގަކޮށްލަން ޖެހެނީ ޕީއެސްއެމް މި ޝޯއެއް ތައާރަފްކުރިއިރު މޯލްޑިވިއަން އައިޑޮލްއެއް އަދި ނުވެސް ނެތް ކަމެވެ. އެއީ ވެސް ހަމައެކަނި މިއުޒިކް ނުވަތަ މުނިފޫހިފިލުވުމުގެ ޕްރޮގްރާމްތަކަށް ޕީއެސްއެމް ޝައުގުވެރިނުވާކަމުގެ މިސާލެކެވެ.\nމޯލްޑިވިއަން އައިޑޮލް އަށް ވުރެ ބޮޑުވެދާނެ!\nމިހާރު ވެސް ގާތްގަނޑަކަަށް މި ވާހަކަ ހަގީގަތަކަށް ވެއްޖެ އެވެ. އަނެއްކޮޅުން ބެލެވޭ ގޮތުގައި، އަލިގަދަ ތަރި މިފަހަރު ކުރިއަށް ގެންދަނީ ވެސް ތަފާތުތަކަކާ އެކުގަ އެވެ. ފާހަގަކޮށްލެވޭ ބަދަލަކަށް އަތޮޅުތަކުގެ އޮޑިޝަންތައް ވެގެންދާއިރު މިއީ މޯލްޑިވިއަން އައިޑޮލް އިން މުޅި ރާއްޖޭގައި ލަވަކިޔުންތެރިންނަށް އަތްފުނާއެޅިގޮތަށް، އެންމެ ރީއްޗަށް ނުވަތަ މޮޅަށް ގުރުއާން ކިޔަވާ މީހާ ހޯދުމަށް ޕީއެސްއެމް އިން ހިންގާ މެގަ ޕްރޮޖެކްޓެކެވެ.\nއޮޑިޝަންތައް ކުރިއަށް ގެންދަން ހަމަޖެހިފައި ވަނީ:\nޏ. ފުވަމުލަކު އޮޑިޝަން - 18 މެއި\nގދ. ތިނަދޫ އޮޑިޝަން - 22 މެއި\nހއ. އިހަވަންދޫ އޮޑިޝަން - 26 މެއި\nމާލޭގެ އޮޑިޝަން - 30 މެއި\nމި ފެންވަރުގައި މި ޝޯއެއް ކުރިއަށް ގެންދާއިރު މިއީ ބެލުންތެރިންގެ ގޮތުން ވެސް ވަކި މޯލްޑިވިއަން އައިޑޮލް އަށް ދޫކުރާ ވަރުގެ އޯޑިއެންސެއް ލިބިފައިވާ ޝޯއެއް ނޫނެވެ. ފަހަރެއްގައި މި ޝޯއަށް މި ގެނައި ބަދަލުތަކާ އެކު ޝޯގެ އޯޑިއެންސް މިއަހަރު ބޮޑުވެގެންދާނެ ކަމަށް ވެސް ބެލެވެ އެވެ.\nމި ޝޯ ބަލާ މީހުން ގިނަވާނެ އަނެއް ސަބަބަކީ، މޯލްޑިވިއަން އައިޑޮލް އަށް ކުރި ވަރުގެ ހޭދައެއް ޕީއެސްއެމް އިން މި ޝޯއަކަށް ކުރާނެތޯ ބަލަން ސިޓިންރޫމްތަކަށް ޖަމާވާނެ މީހުންނެވެ. އަނެއްކޮޅުން އެއްގޮތުން ބަލާއިރު މޯލްޑިވިއަން އައިޑޮލް ފަދަ ޝޯއެއް ގެނެސްދިނީތީ ޕީއެސްއެމަށް ޝުކުރު ވެސް އަދާކުރަން ޖެހެ އެވެ. ސަބަބަކީ އޭގެ ސަބަބުން ޓީވީ ޝޯތައް ބެލުމުގެ ފޯރިއެއް ދިވެހިންގެ މެދުގައި ގަދަކޮށްލާފައިވުމެވެ.\nއުފާކުރަންވީ އެ ފޯރިއެއް ކެނޑިގެން ނުދަނީސް އަހަރެމެންނާ އެންމެ އަލިގަދަތަރި ޝޯ ބައްދަލުކުރާނެތީ އެވެ.


SunOnline: Bainalaguvaamee mujuthamaun Afghanistan ah eheevumah Pakistan in govaalaifi\nބައިނަލްއަގުވާމީ މުޖުތަމައުން އަފްޣާނިސްތާނަށް އެހީވުމަށް ޕާކިސްތާނުން ގޮވާލައިފި\nރުގިއްޔާ މުހައްމަދު މޫސާ 16 Sep 2021, 09:41\nޕާކިސްތާނުގެ ފޮރިން މިނިސްޓަރު މަޚްދޫމް ޝާހު މަހްމޫދު ގުރޭޝީ -- ފޮޓޯ: ޚަލީޖް ޓައިމްސް\nބައިނަލްއަގުވާމީ މުޖުތަމައުން މީގެ ކުރިން އަފްޣާނިސްތާނާ ދެކޮޅަށް އެޅި ފިޔަވަޅުތައް ތަކުރާރު ނުކޮށް، އެގައުމަށް އެހީ ފޯރުކޮށްދިނުމަށް ޕާކިސްތާނުގެ ފޮރިން މިނިސްޓަރު މަޚްދޫމް ޝާހު މަހްމޫދު ގުރޭޝީ ގޮވާލައްވައިފިއެވެ.\nމިނިސްޓަރު ގުރޭޝީ އެހެން ވިދާޅުވީ އަފްޣާނިސްތާނުގެ ހާލަތާ ބެހޭ ގޮތުން ހިޔާލު ފާޅު ކުރައްވައި، ޔޫއޭއީގެ ޚަލީޖް ޓައިމްސްއަށް ލިޔުއްވި ލިޔުއްވުމެއްގައިއެވެ.\nއެގޮތުން ގުރޭޝީ ވިދާޅުވީ ބައިނަލްއަގުވާމީ މުޖުތަމައުން މީގެ ކުރިން އެޅި ފިޔަވަޅުތަކުން އަފްޣާން މުޖުތަމައުގައި ބައިބައިވުން އިތުރު ވާން މަގުފަހިވި ކަމަށެވެ. އަދި އެފަދަ އަމަލުތަކަށް އަލުން ޖާގަ ނުދިނުމަށާއި ބިނާކުރުވަނިވި މަޝްވަރާތައް ބޭއްވުމަށް މިނިސްޓަރު ގޮވާލެއްވިއެވެ.\n"ބައިނަލްއަގުވާމީ މުޖުތަމައަށް އަޅުގަނޑުމެން ގޮވާލަން: އިގުތިސާދީ އަދި އިންސާނީ ކާރިސާއަކުން އަފްޣާނިސްތާން ރައްކާތެރި ކުރުމަށްޓަކައި އެގައުމަށް އެހީވުމުގައި ދެމިތިބެން ޖެހޭ. މީގެ ކުރިން ނުވިސްނާ، އަވަސް އަރުވާލައިގެން އެޅި ފިޔަވަޅުތަކުން އަފްޣާން މުޖުތަމައުގައި ބައިބައިވުން އިތުރުވި އަދި އަސްކަރީ ހަރަކާތްތަކާއި ހަރުދަނާ ހިންގުންތެރިކަމެއް ނެތުމާއި ކޮރަޕްޝަނާއި ހުޅަނގުގެ ގިނަ އަދަދެއްގެ ޓެކްސް ފައިސާ އިސްރާފު ކުރުމުން އެ މައްސަލަ އިތުރަށް ގޯސްވި. މިފަހަރު އެފަދަ ފިޔަވަޅުތައް ތަކުރާރު ނުކުރޭ. ބިނާކުރުވަނިވި މަޝްވަރާތަކާއި ޕޮޒިޓިވް ވާހަކަތަކުން ހިތްވަރުދީ،" ގުރޭޝީ ވިދާޅުވިއެވެ.\nމީގެ އިތުރުން ގުރޭޝީ ވިދާޅުވީ އަފްޣާނިސްތާނުގެ މައްސަލައިގެ ސަބަބުން އެގައުމަށް ފަހު އެންމެ ބޮޑަށް ގެއްލުން ވެފައި ވަނީ ޕާކިސްތާނަށް ކަމަށެވެ.\nއެގޮތުން ޕާކިސްތާނުން 80،000 މީހުން މަރުވެ، އެގައުމަށް 150 ބިލިއަން ޑޮލަރުގެ ގެއްލުން ލިބިފައިވާކަން މިނިސްޓަރު ފާހަގަ ކުރެއްވިއެވެ.\nއެހެންނަމަވެސް ޕާކިސްތާނުގައި އަފްޣާނިސްތާނުގެ ހަތަރު މިލިއަން ރެފިއުޖީން މިހާރުވެސް ދިރިއުޅެމުންދާ ކަމަށާއި އަފްޣާން ރައްޔިތުންނަށް ފުރަގަސް ދިނުމަކީ ޕާކިސްތާނަށް ކުރެވެން އޮތް ކަމެއް ނޫން ކަމަށާއި އެގައުމުން ވިސްނާފައިވެސްވާ ކަމެއް ނޫން ކަމަށް ގުރޭޝީ ވިދާޅުވިއެވެ.\nހަމައެހެންމެ، އަފްޣާނިސްތާނުގައި ހުންނަ ޕާކިސްތާނުގެ އެމްބަސީ އާއި ކޮންސިއުލޭޓުތައް ފާއިތުވި ދުވަސްތަކުގައިވެސް ހުރީ ހުޅުވާފައި ކަމަށާއި އެގައުމުން ބޭރުވާން ބޭނުންވި މީހުންނަށް ގައުމީ އެއާލައިން، ޕީއައިއޭއިން އެ ހިދުމަތް ފޯރުކޮށްދިން ކަމަށް ގުރޭޝީ ވިދާޅުވިއެވެ.\nއޭގެ އިތުރުން، އަފްޣާނިސްތާނުގެ ހާލަތު ގޯސްވަމުން ދިޔުމުގައި ޕާކިސްތާނުގެ އަތެއް ނުވި ނަމަވެސް އެގައުމުގެ 20 އަހަރުވީ "ދާއިމީ ހަނގުރާމަ"އަށް ނިމުން ގެނައުމަށްޓަކައި ޕާކިސްތާނުން އެހީވިކަން ގުރޭޝީ ފާހަގަ ކުރެއްވިއެވެ.\nއެގޮތުން އަފްޣާނިސްތާނުގައި ސުލްހަ ގާއިމު ކުރުމާ ބެހޭ ގޮތުން އެގައުމުގެ ސިޔާސީ ފެކްޝަންތަކާ ވާހަކަ ދެއްކުމުގެ އިތުރުން ޕާކިސްތާނުން ހުޅަނގުގެ ގައުމުތަކާވެސް މަޝްވަރާތައް ބޭއްވިކަން ގުރޭޝީ ހާމަ ކުރެއްވިއެވެ. އަދި ބޮޑުވަޒީރު އިމްރާން ޚާންގެ ތަސައްވަރު ބިނާވެފައި ވަނީ އިގުތިސާދީ ފުދުންތެރިކަން ގާއިމު ކުރުމަށް ކަމަށާއި އެއީ ސަރަހައްދީ ހަމަޖެހުމާ ގުޅިފައިވާ ތަސައްވަރެއް ކަމަށް ގުރޭޝީ ވިދާޅުވިއެވެ.\nއެހެންކަމުން ޕާކިސްތާނުގެ ސިޔާސަތު "ޖިއޯ ޕޮލިޓިކްސް" އިން "ޖިއޯ އިކޮނޮމިކްސް"އަށް ބަދަލުކޮށްފައިވާ ކަމަށާއި އެގައުމުން ބޭނުން ވަނީ އެ ސަރަހައްދަކީ ސުލްހަވެރި، ތިޔާގި އަދި އިގުތިސާދީ ގޮތުން ލާމެހިފައިވާ ސަރަހައްދަކަށް ހަދަން ކަމަށް ގުރޭޝީ ލިޔުއްވިއެވެ.\nއެފަދަ ބަދަލުތައް ގެނައުމުންނާއި އަފްޣާނިސްތާނަށް އެހީ ފޯރުކޮށްދިނުމުން އެގައުމުގެ އިގުތިސާދު އިނދަޖެހުމާއި، އިތުރު މީހުން ރެފިއުޖީންނަށް ވެގެން ދިޔުން ހުއްޓުވޭނެ ކަމަށް ގުރޭޝީ ވިދާޅުވިއެވެ. އަދި އޭގެ ސަބަބުން އެގައުމަކީ ބައިނަލްއަގުވާމީ މުޖުތަމައުގެ ޒިންމާދާރު މެންބަރަކަށް ވެގެން ދާނެ ކަމަށް ގުރޭޝީ ލަފާ ކުރެއްވިއެވެ.\n"ޖިއޯ-ޕޮލިޓިކްސް އިން ދުރެވެ، އަފްޣާނިސްތާނުގެ ވޭނާއި ކެކުޅުން ކުޑަކުރަން މަސައްކަތް ކުރަމާ. މިކަމުގައި ޒިންމާވާ ހުރިހާ ފަރާތްތަކަށް ކުރިން ހެދުނު ގޯސްތަކުން ފިލާވަޅު ނަގައި، އެ ގޯސްތައް ތަކުރާރު ނުކުރުން ޕާކިސްތާނުން އެދެން،" ގުރޭޝީ ލިޔުއްވިއެވެ.\nބޭރުގެ ގައުމުތަކުގެ އިތުރުން އަފްޣާނިސްތާނުގައި މިހާރު އޮތް ވެރިކަމަށް އިޝާރާތްކޮށްވެސް ގުރޭޝީ ވާހަކަ ދެއްކެވިއެވެ. އަދި ގައުމު އެއްބައިވަންތަ ކުރަން މަސައްކަތް ކުރުމަށާއި ވަކި ނަސްލަކަށް ނުވަތަ ޖިންސަކަށް ވީތީ ނުރައްކާ އޮތް ކަމަށް ރައްޔިތުންނަށް އިހުސާސު ނުވާނެ ފަދަ ނިޒާމެއް ގާއިމު ކުރުމަށް ގޮވާލެއްވިއެވެ.\nއަފްޣާނިސްތާނުގައި މިހާރު އަމިއްލަ ސަރުކާރެއް އިއުލާންކޮށްފައިވާ ތާލިބާނުން ދާދި ފަހުން އެގައުމުގެ ވެރިކަން ހޯދީ، 2001 ވަނަ އަހަރު އެ ޖަމާއަތުގެ ސަރުކާރު ވައްޓާލި އެމެރިކާ ސިފައިން އެގައުމުން ފޭބުމާ އެއްކޮށެވެ. އަދި އެ ޖަމާއަތުން މިދިޔަ މަހުގެ 15ގައި ކާބުލްއަށް އެރުމާ އެކު ރައީސް އަޝްރަފް ޣަނީ ގައުމު ދޫކުރައްވާ ވަޑައިގަތުމުންނެވެ.\nއަފްގާނިސްތާނުގެ އާއިލާއަކުން ކުޑަ ކުއްޖަކު ވިއްކާލައިފި\nއަފްޣާން4ޕްރޮވިންސެއްގައި އަންހެންކުދިން ސްކޫލްތަކަށް ދޭ\nރަޝިއާގައި ބާއްވާ އަފްޣާން ފޯރަމްގައި އެމެރިކާ ބައިވެރިނުވޭ


ނިޔަފަތިތައް ދިގުކުރުމުގެ ޙުކުމަކީ ކޮބާ؟ – DhiSalafiyyah\nއަދި ނިޔަފަތިތައް ދިގުކުރުމާބެހޭގޮތުން އައްޝެއިޚް މުޙައްމަދު ބުން ޞާލިޙު އަލްޢުޘައިމީން ރަޙިމަހުﷲ އާ ސުވާލުކުރެއްވުމުން ވިދާޅުވެފައިވެއެވެ. “ނިޔަފަތިތައް ދިގުކުރުމަކީ ޙަރާމްކަމަކަށް ނުވާނަމަ މަކްރޫހަކަމެކެވެ. އެހެނީ، ނަބިއްޔާ ޞައްލަﷲ ޢަލައިހިވަސައްލަމަ ވަނީ ސާޅީސްދުވަހަށްވުރެ ނިޔަފަތިކެނޑުން ފަސްނުކުރުމަށް ވަޤުތު ކަނޑައަޅުއްވާފައެވެ. އަޖައިބުކަމަކީ؛ ޙަޟާރަތާއި ތަހުޒީބުކަމަށް ދަޢުވާކުރާ މީހުން މި ނިޔަފަތިތައް ބަހައްޓާކަމެވެ. އެހެނީ އެފަދަ ދިގު ނިޔަފަތިތަކަކީ ހަޑި މުޑުދާރުތަކެތި ހަރުލާނެކަމެކެވެ. އަދި އެފަދައިން ނިޔަފަތި ދިގުކުރުމުން އިންސާނާ ޙަޔަވާނުންނާ ވައްތަރުވެގެންދެއެވެ. މި ސަބަބާހުރެ ރަސޫލާ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((مَا أَنْهَرَ الدَّمَ وَذُكِرَ اسْمُ اللَّهِ عَلَيْهِ فَكُلُوا إِلاَّ السِّنَّ وَالظُّفُرَ، أَمَّا السِّنُّ: فَعَظْمٌ، وَأمَّا الظُّفُرُ: فَمُدَى الْحَبَشَةِ)) މާނައީ: “ދަތާއި ނިޔަފައްޗަށް ނުވާ އެއްޗަކުން ކަތިލާއިރު ﷲގެ އިސްމުފުޅުގަނެގެން ކަތިލުމަށްފަހު ކާށެވެ. ދަތަކީ ގުނަނެކެވެ. އަދި ނިޔަފައްޗަކީ (އެބަޔަކާ ވައްތަރުވުން ނަހީކުރެވިފައިވާ) ކާފަރުންގެ އެއްޗެކެވެ.” އެބަހީ؛ ޖަނަވާރުކަތިލުމަށާއި، މަސް ކެނޑުންފަދަ ކަންކަމަށް ވަޅިއެއްގެ ގޮތުގައި އެބައިމީހުން ނިޔަފަތިތައް ބޭނުންކޮށްއުޅެއެވެ…..” (مجموع فتاوى و رسائل الشيخ محمد صالح العثيمين المجلد الحادي عشر – باب السواك وآداب الفطرة.)


Ronaldo 800 vana landu hamakuri match gai United ah molheh - vNews.mv\n800 ވަނަ ލަނޑު ޖެހުމަށްފަހު ރޮނާލްޑޯ އުފާފާޅުކުރަނީ- ފޮޓޯ:- ގެޓީ އިމޭޖަސް\nރޮނާލްޑޯ 800 ވަނަ ލަނޑު ހަމަކުރި މެޗުގައި ޔުނައިޓެޑަށް މޮޅެއް\nއައްފާން މުހައްމަދު 03 December 2021, 03:49\nޕްރޮފެޝަނަލް ފެންވަރުގައި ކްރިސްޓިއާނޯ ރޮނާލްޑޯ އޭނާގެ ކެރިއަރުގެ 800 ވަނަ ލަނޑު ޖެހި މެޗުގައި މެންޗަސްޓަރ ޔުނައިޓެޑުން އާސެނަލްގެ މައްޗަށް ކުރިހޯދައިފިއެވެ.\nއަމިއްލަ ދަނޑުގައި ކުޅުނު މިމެޗުން ޔުނައިޓެޑް މޮޅުވީ ފަަހަތުން އަރާ 2-3 ގެ ނަތީޖާއަކުންނެވެ.\nމި މެޗުގައި ރޮނާލްޑޯ ވަނީ ދެލަނޑު ޖަހާފައެވެ. މިއާއެކު އޭނާގެ ކެރިއަރުގައި ކުލަބުތަކާއި ގައުމީ ޓީމަށް ޖަހައިދިން ލަނޑުތަކުގެ އަދަދު ވަނީ 801 އަށް އަރާފައެވެ.\nމި 801 ލަނޑުގެ ތެރެއިން 115 ލަނޑަކީ ޕޯޗުގަލްގެ ގައުމީ ޓީމަށް ރޮނާލްޑޯ ކާމިޔާބުކޮށްދިން ލަނޑުތަކެވެ. ފުޓުބޯޅައިގެ ދިގު ތާރީހުގައިވެސް ގައުމީ ޓީމަކަށް އެންމެގިނަ ލަނޑު ކާމިޔާބުކުރި ކުޅުންތެރިޔާގެ ރެކޯޑުވެސް ހަދާފައިވަނީ ރޮނާލްޑޯއެވެ. ރޮނާލްޑޯ މި ރެކޯޑް ގާއިމްކުރީ މިއަހަރު ބޭއްވި ޔޫރޯ 2020 މުބާރާތުގައި 110 ވަނަ ލަނޑު ކާމިޔާބުކޮށް އިރާންގެ އަލީ ދާއިގެ ލަނޑުޖެހުމުގެ ރެކޯޑާއި އަރާހަމަކޮށްގެންނެވެ.\nރޮނާލްޑޯ އެންމެ މަދުން ލަނޑު ކާމިޔާބު ކޮށްދީފައިވަނީ އޭނާގެ ކެރިއަރު ފެށި ޕޯޗުގަލްގެ ސްޕޯޓިންގ އަށެވެ. އެއީ5ލަނޑެވެ. އެއަށްފަހު ދެން ރޮނާލްޑޯ ކުޅުނީ މެންޗަސްޓަރ ޔުނައިޓެޑަށެވެ. ޔުނައިޓެޑްގެ އިތުރުން ދެން ރޮނާލްޑޯ ކުޅެފައިވަނީ ސްޕެއިންގެ ރެއާލް މެޑްރިޑާއި އިޓަލީގެ ޔުވެންޓަސް އަށެވެ.\nރެއާލްގައި ހޭދަކުރި މުއްދަތުގެ ތެރޭގައި އޭނާ ވަނީ އެކުލަބަށް ކުޅެދިން 438 މެޗުން 450 ލަނޑު ކާމިޔާބުކޮށްފައެވެ. މިއީ އެއް ކުލަބަކަށް ރޮނާލްޑޯ އެންމެ ގިނަ ލަނޑު ޖަހާދީފައިވާ ކުލަބެވެ. ދެފަހަރެއްގެ މަތިން ޔުނައިޓެޑަށް ރޮނާލްޑޯ ބަދަލުވެފައިވާއިރު އެޓީމަށް މިހާތަނަށް ކުޅެދިން 308 މެޗުން 130 ލަނޑު ރޮނާލްޑޯ ޖަހާދީފައިވެއެވެ. އަދި ޔުވެންޓަސް އަށް ކުޅެދިން 134 މެޗުން 101 ލަނޑު އެޓީމަށް ވަނީ ކާމިޔާބު ކޮށްދީފައެވެ.\nތާރީހީ ލަނޑުޖެހުމުގެ ރެކޯޑަށް ބޮޅެއް އަނެއްކާވެސް ރޮނާލްޑޯ އިތުރުކުރި މިމެޗުގައި ދެޓީމުގެ ފަރާތުންވެސް ފެނިގެންދިޔައީ ވަރަށް ވާދަވެރި މޮޅު ކުޅުމެކެވެ.\nމިމެޗުގައި ފުރަތަމަ ލަނޑުޖަހާ ލީޑުނެގީ އާސެނަލް އިންނެވެ. ކޯނަރަކުން ތަނަވަސްވި ފުރުސަތެއްގައި މެޗުގެ 13 ވަނަ މިނެޓުގައި މިލަނޑު އެޓީމަށް ކާމިޔާބުކޮށްދިނީ ސްމިތް ރޯ އެވެ. މިއީ ކޯނަރު ނެގި ގަޑީގައި ފަޔަށް ލިބުނު އަނިޔާއެއްގެ ސަބަބުން ޔުނައިޓެޑުގެ ކީޕަރު، ޑެހިއާ ދަނޑުމައްޗަށް ވެއްޓިފައި އޮތް ދަނޑިވަޅެއްގައި އޭރިއާ ބޭރުގައި ހުރެފައި ފޮނުވާލި ހަމަލާއެއް ގޯލުގެ ތެރެއަށް ވައްދާލައިގެން ސްމިތް ރޯ ކާމިޔާބު ކުރި ލަނޑެކެވެ. ޑެހިއާ ދަނޑުމައްޗަށް ވެއްޓިފައި އޮތުމުން ، ރެފްރީ މިއީ ލަނޑެއްކަމަށް ނިންމާފައިވަނީ ކުޅުން މެދުކަނޑާލާ ވީއޭއާރުވެސް ބެލުމަށްފަހުއެވެ.\nޔުނައިޓެޑްގެ ކީޕަރު ދަނޑުމައްޗަށް ވެއްޓިފައި އޮތް ވަގުތު- ފޮޓޯ:- ގެޓީ އިމޭޖަސް\nމެޗުގައި ޔުނައިޓެޑުން ނަތީޖާ ހަމަހަމަކުރީ ފުރަތަމަހާފުގެ 44 ވަނަ މިނެޓުގައެވެ. އޭރިއާ ތެރޭގައި ހުރެފައި ފްރެޑް ދިން ޕާހަކުން މިލަނޑު އެޓީމަށް ކާމިޔާބު ކޮށްދިނީ ބްރޫނޯ ފެރްނާންޑޭޒް އެވެ. މިއީ ފާއިތުވީ 16 މެޗުގެ ތެރެއިން ބްރޫނޯ ޔުނައިޓެޑަށް ކާމިޔާބުކޮށްދިން ފުރަތަމަ ލަނޑެވެ.\nޔުނައިޓެޑުން ފުރަތަމަ ފަހަރަށް މެޗުގައި ލީޑުނެގީ ދެވަނަ ހާފުގައި މެޗުގެ 52 ވަނަ މިނެޓުގައެވެ. މިއީ ރޮނާލްޑޯ އޭނާގެ ކެރިއަރުގެ 800 ވަނަ ގޯލު ހަމަކުރި ލަނޑެވެ. މިލަނޑު ޖެހުމަށް ރޮނާލްޑޯ އަށް ފުރުސަތު ތަނަވަސްކޮށްދިނީ ރަޝްފޯޑެވެ.\n800 ވަނަ ލަނޑު ޖެހުމަށް ރޮނާލްޑޯ ބޯޅަ ފޮނުވާލި ވަގުތު- ފޮޓޯ:- ގެޓީ އިމޭޖަސް\nޔުނައިޓެޑުން ލީޑުނެގިތާ ދެމިނެޓުފަހުން އާސެނަލް އިންވެސް ވަނީ މެޗުގެ ނަތީޖާ ހަމަހަމަކޮށްފައެވެ. މިއީ މާޓިނެލީ ހުރަސްކޮށްދިން ބޯޅައެއް އޭރިއާ ބޭރުގައި ހުރެފައި ފޮނުވާލި ބާރު ހަމަލާއެއް ގޯލުގެ ތެރެއަށް ވައްދާލައިގެން އޮޑެގާޑް ކާމިޔާބުކުރި ލަނޑެކެވެ.\nމެޗުގައި ދެވަނަ ފަހަރަށް ލީޑުނަގާދީ، ޔުނައިޓެޑަށް މެޗު ކާމިޔާބުކޮށްދިން ލަނޑު ލިބުނު ޕެނަލްޓީއަކުން 70 ވަނަ މިނެޓުގައި ކާމިޔާބުކޮށްދިނީ ރޮނާލްޑޯއެވެ. މިއީ އޭރިއާ ތެރެއިން ފްރެޑް އަށް އާސެނަލްގެ އޮޑެގާޑް ކުރި ފައުލަކާއި ގުޅިގެން ލިބުނު ޕެނަލްޓީއެކެވެ.\nމެޗުން ޔުނައިޓެޑް މޮޅުވީ ރޮނާލްޑޯ ކާމިޔާބުކޮށްދިން ޕެނަލްޓީއަކުން، މިއީ ރޮނާލްޑޯގެ ކެރިއަރުގެ 801 ވަނަ ލަނޑު\nމެޗުން މޮޅުވެ ޔުނައިޓެޑުން ތާވަލުގެ7ވަނައަށް ކުރިއަށް ޖެހިލިއިރު މިއީ އެޓީމަށް މައިކަލް ކެރިކް އިރުޝާދު ދޭނެ އެންމެ ފަހުމެޗެވެ. އޭނާގެ އިރުޝާދުގެ ދަށުން ޔުނައިޓެޑް ޖުމްލަ4މެޗު ކުޅެފައިވާއިރު ތިންމެޗުން މޮޅުވެ އެއް މެޗުންވީ އެއްވަރެވެ. މި މެޗަކީ އަމިއްލަ ދަނޑުގައި ކެރިކްގެ އިރުޝާދުގެ ދަށުން ޔުނައިޓެޑް ކުޅުނު ފުރަތަމަ މެޗުކަންވެސް ފާހަގަކޮށްލެވެއެވެ.\nޔުނައިޓެޑަށް ފާއިތުވީ4މެޗުގައި އިރުޝާދުދިން ކޯޗު، މައިކަލް ކެރިކް\nޔުނައިޓެޑުގެ އައު ވަގުތީ ކޯޗު، ރަލްފް ރަންގްނިކަށް ބުރާސްފަތި ދުވަހުގެ ވަގުތެއްގައި ވިސާގެ ކަންކަން ހަމަޖެހިފައިވާއިރު، އެޓީމުން މިމަހުގެ5ވަނަ ދުވަހު ކްރިސްޓަލް ޕެލަސް އާއި ދެކޮޅަށް ކުޅޭ މެޗުގައި ނުކުންނާނީ ރަންގްނިކުގެ އިރުޝާދުގެ ދަށުންނެވެ. ޔުނައިޓެޑުގެ ކޯޗުކަމުގެ މަގާމާއި ރަންގްނިކް ހަވާލުވީ މި ސީޒަނުގެ ނިޔަލަށެވެ. އެއަށްފަހުވެސް ކޮންސަލްޓަންޓެއްގެ ގޮތުގައި ރަންގްނިކް 2023 ވަނަ އަހަރުގެ ނިޔަލަށް ޔުނައިޓެޑުގައި މަޑުކުރާނެއެވެ.\nމެޗުން ބަލިވުމުން އާސެނަލް އަށް ވަނީ ތާވަލުގެ4ވަނައަށް ކުރިއަށް ޖެހިލުމުގެ ފުރުސަތު ގެއްލިފައެވެ. މިހާތަށް ކުޅުނު 14 މެޗުން ލިބުނު 23 ޕޮއިންޓާއެކު އާސެނަލް އަށް ޕްރިމިއަރ ލީގުގެ ޕޮއިންޓު ތާވަލުގައި ލިބެނީ5ވަނައެވެ.4ވަނައިގައި ވެސްޓްހަމް ޔުނައިޓެޑް އޮތީ 14 މެޗުން 24 ޕޮއިންޓާއެކުއެވެ. ޔުނައިޓެޑު7ވަނައިގައި އޮތީ 14 މެޗުން 21 ޕޮއިންޓާއެކުއެވެ.\nއާސެނަލް ކްރިސްޓިއާނޯ ރޮނާލްޑޯ އިނގިރޭސި ޕްރިމިއާ ލީގު މެންޗެސްޓަރ ޔުނައިޓެޑް ކުޅިވަރު


ކޯވިޑް-19 : ސްޓޭ އެޓް ހޯމް ޗެލެންޖް - ނުތަނަވަސް މި ދަނޑިވަޅުގައިވެސް އުއްމީދު ގެނުވާކަމެއް ކޯވިޑް-19 : ސްޓޭ އެޓް ހޯމް ޗެލެންޖް - ނުތަނަވަސް މި ދަނޑިވަޅުގައިވެސް އުއްމީދު ގެނުވާކަމެއް\nކޯވިޑް-19 : ސްޓޭ އެޓް ހޯމް ޗެލެންޖް - ނުތަނަވަސް މި ދަނޑިވަޅުގައިވެސް އުއްމީދު ގެނުވާކަމެއް\nމިހާރު ވައިރަލް ވާން ފަށާފައިވާ ސްޓޭ އެޓް ހޯމް ޗެލެންޖްގެ ތެރެއިން\nކޯވިޑް-19ގެ ނުރައްކާ މުޅި ދުނިޔެއަށް ފެތުރިފައިވާއިރު، މި ބަލިން ރައްކާތެރިވުމަށްޓަކާ މިވަގުތު ކުރުން އެންމެ މުހިއްމުކަމެއްގެ ގޮތުގައި ޞިއްޙީ ފަރާތްތަކުން އިރުޝާދު ދެނީ ސޯޝަލް ޑިސްޓެންސިންގ ނުވަތަ އިޖްތިމާޢީ ގައިދުރުކަން ބެހެއްޓުމަށެވެ. ގިނައިން މީހުން އެއްވެ އުޅޭ ތަންތަނަށް ނުގޮސް ގޭގައި މަޑުކުރުމަށެވެ. ދުނިޔޭގެ ޞިއްޙަތު ޖަމިއްޔާގެ އިލްތިމާސްއަކީވެސް އެއީއެވެ.\nމިއާއެކު ބަލި ފެތުރުން ކޮންޓްރޯލްކުރުމަށް ޤައުމުތަކުގެ ބޯޑަރުތައް ބަންދުކޮށް، ޤައުމުތަކަށް އެތެރެވުމާއި ބޭރުވުންވަނީ މަނާކޮށްފައެވެ. އަދި ހުރިހާ ފަރާތްތަކުންވެސް އަންނަނީ އާއްމުން ގޭގައި ތިބުމަށް ބާރު އަޅަމުންނެވެ. އަދި މިކަމަށް މަގުފަހިކުރުމަށްޓަކާ ކަރފިއު އިޢުލާންކުރުމާއި، ލޮކްޑައުން ނުވަތަ ފުރަ ބަންދުކުރުން ފަދަ ފިޔަވަޅުތައް އެކި ޤައުމުތަކުން ވަނީ އަޅަން ފަށާފައެވެ. އޮފީސްތަކާއި، ސްކޫލްތަކާއި، ޕާކުތަކާއި، ޖިމްތައް އަދި ސިނަމާތައް ފަދަ އާއްމުން ގިނައިން އެއްވާ ތަންތަން ބަންދުކުރުމުގެ އެންމެ މުހިއްމު ބޭނުމަކީވެސް އާއްމުން ގެއިން ބޭރަށް ނުކުންނަ މިންވަރު ކޮންޓްރޯލްކުރުމެވެ.\nއެއްތަނުން އަނެއްތަނަށް ދަތުރުކޮށް، އައު ކަންކަން ތަޖުރިބާކުރުން މިއީ އަޅުގަނޑުމެންގެ ތެރެއިން ގިނަ ބަޔަކު ބޭނުންވާނެ ކަމެކެވެ. އެހެންނަމަވެސް މިއަދު މިކުރިމަތިވެފައިވާ ހާލަތުގެ ސަބަބުން މިކަން ކުރުމުގައި ދަތިވެ ގޭގެ ހަތަރު ފާރުގެ ތެރޭގައި މިވަނީ ބަންދުވާން ޖެހިފައެވެ. މިކަމުގެ ސަބަބުން މާޔޫސްކަމާއި ފޫހިކަން އިހުސާސްވެފައިވާ މި ދަނޑިވަޅުގައި ސޯޝަލް މީޑިއާގެ އެކި ޕްލެޓްފޯމްތަކުގައި އާންމުވަމުންދާ ޗެލެންޖްތަކާއި ކުޅިވަރުތަކަކީ، އަޅުގަނޑު މިދެއްކި ފޫހި ވަގުތު ފުރައިދޭނެ ކަންކަމެވެ. ސޯޝަލް މީޑިއާގައި އާންމުވާ މިފަދަ ކަންކަމަކީ ދިވެހި މުޖުތަމަޢުގައިވެސް ޓްރެންޑްވެ، ބޮޑު މަޤުބޫލުކަމެއް ހޯދަމުންދާކަންކަމެވެ. ހެލިފެލިވެ އުޅެން ޖެހޭގޮތައް ފަރުމާކޮށްފައިވާ މި ހަރަކާތްތަކަކީ، މިކަމުގެ ސަބަބުން ސިއްޙީގޮތުންވެސް ހެޔޮ އަސަރުތަކެއް ހަށިގަނޑަށް ކުރާނެކަމެއްކަން ޔަޤީނެވެ.\nމިގޮތުން އެންމެ ފާހަގަކޮށްލެވުނު އަދި ރާއްޖޭގައި މިވަގުތު އެންމެ ބާރަށް ހިނގާ އެއް ޗެލެންޖްއަކީ ސްޓޭ އެޓް ހޯމް ޗެލެންޖެވެ. މިއީ ޓޮއިލެޓް ޕޭޕަރު ބޭނުންކޮށްގެން ފުރިހަމަ ކުރަންޖެހޭ ޗެލެންޖެކެވެ. މައިގަނޑު ޗެލެންޖަކީ ޓޮއިލެޓް ޕޭޕަރުގައި ފައިން ޖަހައިގެން ބިއްމައްޗަށް ވައްޓާނުލާ ގިނަ އިރު ގެންގުޅުމެވެ. ނުވަތަ އޭތި އަމާޒަކަށް ވައްޓާލުމެވެ. ދުނިޔޭގެ އެކި ޤައުމުތަކުގައި ތިބި ފުޓުބޯޅަ ކުޅުންތެރިންނާއި، އެތްލީޓުންނާއި، ސެލެބްރިޓީންވެސް ހޯމް ކަރަންޓީނުގެ ވަގުތުތައް ފަޅުފިލުވުމަށް އަންނަނީ މި ޗެލެންޖުގައި ބައިވެރިވަމުންނެވެ.\nފާއިތުވި ހަފްތާއެއްހާ ދުވަހުގެ ތެރޭގައި ރާއްޖޭގައިވެސް ޒުވާނުންގެ މެދުގައި މި ޗެލެންޖް މިވަނީ ވައިގައި ހިފަން ފަށާފައެވެ. ޗެލެންޖްގެ މަޤުބޫލުކަން އިތުރުވެ، ޒުވާނުންގެ އިތުރުން ސަރުކާރުގެ އިސްމަޤާމުތަކުގައި ތިއްބަވާ ފަރާތްތަކާއި ދައުލަތުގެ ވަޒީރުންނަށް މިޗެލެންޖް ކުރެވޭ މަންޒަރު މިވަނީ ފެންނަން ފަށާފައެވެ. އާއްމުގޮތެއްގައި މި ޗެލެންޖް ސޯޝަލް މީޑިއާގައި ކުރިއަށްދާގޮތަކީ އަމިއްލައަށް ފުރިހަމަކުރުމަށްފަހު އެހެންމީހަކަށް މިޗެލެންޖް ކުރުމެވެ.\nސަރުކާރުގެ "ހަށި ހެޔޮ ދުޅަހެޔޮ" ޝިއާރާއި ގުޅުވައިގެން ކެބިނެޓް ވަޒީރުންވެސް މި ޗެލެންޖް ސީރިއަސްކޮށް ނަންގަވާ މިހާރު ފެނިގެންދަނީ މި ޗެލްންޖް ފުރިހަމަކުރުމަށް އަތުކުރި އޮޅާލާފައިވާ މަންޒަރެވެ. އަދި މިކަމުގައި ރައީސުލްޖުމްހޫރިއްޔާގެ ނާއިބު ފައިސަލް ނަސީމު ބައިވެރިވުން ވެގެން މިދިޔައީ މިކަން އިތުރު ހަރުފަތަކަށް ގެންދިޔަކަމަކަށެވެ. ނާއިބު ރައީސް ވަނީ މި ޗެލެންޖުގައި 13 ފަހަރު ފައިން ޖަހައިގެން9ސިކުންތު ވަންދެން ޓޮއިލެޓް ޕޭޕަރ ވައްޓާނުލާ ކޮންޓްރޯލްކޮށްގެން ގެންގުޅެފައެވެ. މި މަންޒަރުތައް އެމަނިކުފާނު ސޯޝަލް މީޑިއާއަށް ދޫކޮށްލުމާއެކު ގިނަ ބަޔަކު އަންނަނީ އެމަނިކުފާނަށް ތަޢުރީފުކުރަމުންނެވެ.\nމިއިން ކޮންމެ ބޭފުޅަކުވެސް އަދި ޖުމްލަ ގޮތެއްގައި ޗެލެންޖުގައި ބައިވެރިވާ އެންމެންވެސް އެމީހުންގެ ވީޑިއޯ އާއްމުކުރަނީ ކޯވިޑް-19 އާއި ގުޅޭގޮތުން މުހިއްމު މެސެޖްތަކަކާއެކުއެވެ. އެއީ ސައިބޯނި ލައިގެން ގިނަގިނައިން އަތް ދޮވުމަށެވެ. ތަންތަނަށް ނުގޮސް ގޭގައި މަޑުކުރުމަށެވެ. ފަހުން ދަތުރުކުރުމަށެވެ.\nކޮންމެއަކަސް މިއަދު މިކަން މިވަނީ ވައިގައި ހިފާ މަޖަލާއި އުފަލުގައި އެންމެ އެކަތިގަނޑަކަށް ހަދާލި ހަރަކާތަކަށް ވެގެން ގޮސްފައެވެ. މިފަދަ ދަތި ދަނޑިވަޅެއްގައި، އާއްމުންގެ މޫނުމައްޗަށް އުފާވެރިކަމާއި ހިނިތުންވުން ގެނުވާ ކަމަކަށް މި ޗެލެންޖް މިވަނީ ވެފައެވެ.\nޓޮއިލެޓް ޕޭޕަރއާއެކު ވައިރަލް ވާން ފަށާފައި މިވަނީ ސްޓޭ އެޓް ހޯމް ޗެލެންޖްގެ ކުޑަ މިންވަރެކެވެ. ނެށުމާއި، ކެއްކުމާއި، ފެހުމާއި، ގަސް އިންދުމާއި، އެކި ކަހަލަ ޕަޒްލްތަކާއި ރިޑިލްތައް ފުރިހަމަ ކުރުމާއި، ބަރު އެއްޗެހި އުފުލުންފަދަ ޗެލެންޖްތަކަކީވެސް މިހާރު ސްޓޭ އެޓް ހޯމް ޗެލެންޖްގެ ތެރޭގައި ހިމެނޭ ކަންކަމެވެ.